އަސަރު 27 – Esfiya\nއޭގެ ހަފްތާއެއް ފަހުން އަމީން އާ ލައިލާގެ ކައިވެނި ކުޑަ ގޮތަކަށް ކުރެވިގެން ދިއައެވެ. މި ހުރިހާ ކަމެއް ވެގެން ދިޔަ އިރުވެސް މޫސަ ހުރީ ހައިރާންވެ އަންތަރީސް ވެފައެވެ. ހިނިތުންވެފައިވާ މޫނެއް ދައްކައިގެން ކައިވެނީގެ ހުރިހާ ކަމެއްގައި ވެސް އަމީން އުޅެމުން ގެންދިއައީތީއެވެ. އޭނާ އެވަގުތު ހަމަ އަސްލުވެސް އަމީން ބަދަލުވެއްޖެ ކަމުގައި ހިތުގެ އަޑިން ޤަބޫލުކުރެވުނެވެ. އަދި ލައިލާ އެއްކޮށް ރަނގަޅުވަންދެން ފަރުވާ ކުރުމުގެ ހުރިހާ ޚަރަދެއް ކުރުމަށް ނިންމިއެވެ. ކައިވެނިކުރިތާ ދެދުވަސް ފަހުން އަމީން ލައިލާ އާއި ޚާލިދު ގޮވައިގެން ފުރީ މެލޭޝިޔާއަށެވެ. އެތަނުގައި 8އަހަރު ދުވަސް ވަންދެން ފަރުވާ ކުރަން ތިބުމަށްފަހު އެމީހުން މާލެ އައީ ލައިލާ ކުރިއަށް ވުރެ ވަރަށް ބޮޑުތަން ރަނގަޅުވުމުންނެވެ. މިކަމުގެ އެންމެ ބޮޑު އެއް ސަބަބަކަށްވީ އަމީންގެ ލޯތްބާއި އޯގާތެރިކަން ލައިލާއަށް ލިބުމެވެ. ޚާލިދުވެސް އަމީން ލައިލާ އާ ދޭތެރޭ ކަންތައްކުރާ ލޯބިވެތި ގޮތް ފެނި ޚާލިދުގެ ދެލޮލުން އުފާވެރިކަމުގެ ކަރުނަ އާދެއެވެ. އޭނާގެ ދަރިފުޅު ހާލުގައި ޖެހުނު ދުވަހު އޯގާތެރިވެ އަޅާލާނެ ކަހަލަ ފިރިއެއް ލިބުން އޭނާ އެކަމާ މާތް ރަސްކަލާންގެ އަށް ޝުކުރު ދަންނަވައެވެ. މާލެ އައުމަށްފަހު ވެސް ހަފްތާ އަކު އެއްފަހަރު ލައިލާއަށް ސައިކޭޓްރިސްޓެއްގެ އެހީ ބޭނުންވެއެވެ.\nއަމީން ގެ ވާހަކަ ނިމުން އިރު އޭނާގެ ދެލޯ ވަނީ ފެންކަޅިވެފައެވެ. ޝިކާގެ ހިތަށް ވެސް ވަރަށް އަސަރު ކުރި ނަމަވެސް މޫނުމަތިން އޭނާ އެކަމެއް ނުދައްކައެވެ. އޭނާއަށް ކިޔަވައިދިން ޕްރޮފެސަރ ވަނީ ސައިކޭޓްރިސްޓުންނަކީ ވަރަށް ކެއްތެރި ބަޔަކަށް ވާން ޖެހޭނެ ކަމަށް ބުނެދީފައެވެ. ޖަޕާނުގައި ހުރި އިރު ވެސް ތަފާތު މީހުންނަށް ދިމާވެފައިވާ މައްސަލަތައް ޝިކާ ވަނީ އަޑުއަހާފައެވެ. އެހެންކަމުން މިފަދަ ހިތާމަވެރި ވާހަކަތަކަށް އޭނާ ވަނީ ހޭނިފައެވެ.\n“އަމީން ދެރަނުވޭ… އިރާދަކުރެއްވިއްޔާ ލައި އެއްކޮށް ރަނގަޅުވާނެ….” ޝިކާ އަމީންއަށް ހިނިތުންވެލަމުން ބުނެލިއެވެ. އަދި ލައިލާ ގެނެސް ކައިރީގައި ބައިންދައިގެން އޭނާގެ ޚާއްސަ އުކުޅު ބޭނުންކޮށްގެން ތަފާތު ސުވާލުތަށް ކުރަން ފެށީ ލައިލާގެ ހާލަތު އިތުރަށް ދެނެގަތުމަށެވެ.\nކްލިނިކް ނިމޭ ގަޑިއަށް އަހުސަން އޭނާގެ ސައިކަލުގައި ޝިކާ ބަލާ އައެވެ. އޭރު އަމީން އާ ދިމާވުމުން ޝިކާގެ ސިކުނޑިން މަންމަމެން ދެއްކި ކައިވެނީގެ ވާހަކަ ހަނދާންނެތިފައިވާ ކަހަލައެވެ. ސައިކަލު ދުއްވަމުން ދިޔަ ވަގުތު މިޔަދު ދިމާވި ހުރިހާ ވާހަކައެއް ކަހަލަ ގޮތަކަށް އޭނާ އަހުސަންއަށް ކިޔައިދެމުން ގެންދިއައެވެ. ޝިކާ އެހާ ހިތްހަމަޖެހިފައި ހުރީތީ އަހުސަން ވެސް ހުރީ އުފާވެފައެވެ. އަހުސަން ޝިކާ ގޮވައިގެން މިސްރާބު ޖެހީ “ގްރީން ބަބުލް ކެފޭ އެންޑް ރެސްޓޯރެންޓް” އާ ދިމާއަށެވެ. އޭނާ ބޭނުންވީ ޝިކާއަށް ޖޮބް ލިބުމުން އޭނާއަށް ޓްރީޓެއް ދޭށެވެ.\n“ގްރީން ބަބުލް ކެފޭ އެންޑް ރެސްޓޯރެންޓް…” އެތަނުގެ ކުރިމައްޗަށް ސައިކަލު ހުއްޓާލުމާއެކީ ޝިކާ ނަންބޯޑު ކިޔާލިއެވެ. “އާނ…. މީ އެއްކަލަ ގްރީން ބަބުލް ބްރާންޗް އިން ހިންގާ ތަނެއްދޯ؟” ޝިކާ ސައިކަލުން ފައިބަމުން އަހުސަން ގާތު އަހާލިއެވެ. އަހުސަން ހޫ އެކޭ ބުނުމުން ޝިކާ ތުން އަނބުރާލިއެވެ.\n“އަހޫ ކީއްވެތަ މިވަރަކަށް ގްރީން ބަބުލް އަކާ އަޅައިގަނެގެން ތި އުޅެނީ؟” ޝިކާ ތުން ދަމާލާފައި އެހެން ބުނެލި ގޮތުން އަހުސަން ގާތަށް ހިނިއައެވެ.\n“ދެން ޝިކް ނާންނަ ތަނެއްވީމަ ދައްކާލާށޭ މިގެނައީ… ސާބަސް…” އަހުސަން ޝިކާގެ ކޮލުގައި ހިފާލަމުން ބުނެލިއެވެ. “މިތަން ވަރަށް ސަޅި ވާނެ..”\nއަހުސަން އެހެން ބުނުމުން ޝިކާ ވެސް އެތަނުގެ އެތެރެ ބަލައިލަން ބޭނުންވިއެވެ. ދެމީހުން އެކީގައި އެތަަނަށް ވަދެވުމާއެކު ޝިކާ ފުންނޭވައެއް ދޫކޮށްލިއެވެ. އޭސީގެ ފިނި ވައިން އޭނާ ހަށިފުރާ ނޭވާއެއް ލީހިނދު މުޅި ސިކުނޑި ތާޒާ ވެގެން ދިޔަހެން ހީވިއެވެ. ސްޓޯބެރީ އެއާ ފްރެޝްނާ ގެ ވަސް މުޅި ތާންގައި ހިފާލާފައި ވީހިނދު މަޑު މިޔުޒިކެއް ވެސް އަޑު އިވެމުން ދިއައެވެ. އަތުރާފައި ހުރި ރިހި ކުލައިގެ މޭޒުތަކުންނާއި އަޅާފައިވާ ރަތް ކާޕެޓްގެ ސަބަބުން އެތަން ފެންނަނީ ވަރަށް ވެސް ޝާހިީ ގޮތަކަށެވެ. ޝިކާ އަހުސަންއާ އެކު ގޮސް އިށީނީ ކަނެއްގައި ހުރި ދެމީހުންނަށް އިނދެވޭ ކަހަލަ މޭޒެއްގައެވެ. އަހުސަން ޝިކާ ގާތު ކޯއްޗެއްތޯ ބޭނުމީ އެހުމުން ޝިކާ ވަރަށް ވިސްނާލާފައި ބުނީ އައިސްކްރީމެއް ކަމުގައެވެ. ވެއިޓަރަށް އޯޑަރު ދިނުމަށްފަހު ދެމީހުން ތަފާތު ވާހަކައިގެ ތެރެއަށް ގެނބިގެން ދިއައެވެ. އަހުސަން ކައިވެނީގެ ވާހަކަ އެވަގުތު ނޭހި ކަމީ އޭނާގެ ނަސީބެވެ. އެހެން ނޫންނަމަ މުޅި މީހާގެ މޫޑު ޚަރާބުވާނެއެވެ.\nއަހުސަންއާ ވާހަކަ ދައްކަން އިން ޝިކާއަށް އެއްލިކަޅިއަކުން ފެނުނީ ރެސްޓޯރެންޓް ގެ ބޭރު ދޮރުން ވަދެގެން އައި މީހާއެވެ. އެމީހާ ފެނި އޭނާ އަހުސަންއާ ދައްކަން އިން ވާހަކަ ވެސް ހަނދާން ނެތުނު ކަހަލައެވެ. ދެލޯ ބޮޑުކޮށްގެން އޭނާއަށް އެދިމާ ބަލަން ހުރެވުނެވެ. އަހުސަން ގޮވާ ގޮވާ ވެސް އަޅާނުލުމުން އޭނާ ފަހަތް ބަލާ ހޯދާލީ ޝިކާ މާ ވަރަކަށް މި ބަލަނީ ކޯއްޗެއްތޯ ބަލާލުމުގެ ނިޔަތުގައެވެ. އޭރު އޭނާއަށް ފެނުނު މީހާ އެއީ ކުރިންވެސް ކޮންމެވެސް ތަނަކުން ފެނުނު މީހެއްކަން ހީވިއެވެ. ދެތިން މީހުންނާ އެކު އެމީހާ ގޮސް ވަރަށް ޝާހީ ވައްތަރު ޖަހާ މޭޒެއް ގާތު އިށީންތަން ފެނުނެވެ. ރަނގަޅަށް ވިސްނާލުމުން އެއީ ކުރިން ދުވަހު ޝޮޕިންގްމޯލް ތެރެއިން ފެނުނު މީހާކަން ހަނދާންވިއެވެ. އެނބުރި ޝިކާއާ ދިމާއަށް ބަލާލިއިރު އޭނާ އަދިވެސް އިނީ އެދިމާއަށް ބަލަހައްޓައިގެންނެވެ.\nއަނެއްކާވެސް އަހުސަންއާ އެކީ ހޭދަކޮށްލެވޭ ވަގުތުކޮޅެއްގައި ތާމިން ފެނުމުން ޝިކާގެ ތަބީއަތް ވަނީ ގޯސްވެފައެވެ. އޭނާގެ ދެލޮލުން އެއްވެސް ހިފެހެއްޓުމެއްނެތި ރޮނގަކަށް ކަރުނަތަށް އޮހިގަތެވެ. އެ ދޮންމޫނުން ދާތިކިތަށް ވިދަން ފެށިއެވެ. އެއީ ކީއްވެ ވާގޮތެއްކަން ޚުދު އޭނާއަކަށް ވެސް ނޭނގެއެވެ. އަހުސަން ހައިރާންވެފައި ޝިކާއަށް ބަލަމުން ގެންދިއައެވެ. އެމީހާ ފެނުމުން ޝިކާއަށް އެވަނީ ކިހިނެއް ހެއްޔެވެ؟ އޭނަ އާ ޝިކާއާ ހުރީ ކޮން ގުޅުމެއް ހެއްޔެވެ؟\n“ޝިކް… ޔޫ އާ ނޮޓް އޯކޭ… ކިހިނެއް ވީތަ؟” އަހުސަން ލޯތްބާއި އޯގާތެރި ކަމާއެކު ޝިކާގެ އަތުގައި ހިފާލަމުން އަހާލިއެވެ.\n“ކަ…މެއް ނުވޭ…. ބޮލުގަ ރިއްސަނީ… ގެއަށް ދާން…” ޝިކާ އަހުސަންއަށް ބަލާލަމުން އުނދަގުލާއެކު އެހެން ބުނެލިއެވެ. އޭރު ވެއިޓަރު ކާއެއްޗެހި ގެންނަނީއެވެ. ޝިކާ އެހަދަނީ ދޮގުކަން އެނގޭހިނދުވެސް ރުފިޔާ ދައްކާލަމުން އިތުރު ސުވާލެއް ނުކޮށް އޭނާ ޝިކާ ގޮވައިގެން ބޭރަށް ދާން ހިނގައިގަތީ ޝިކާގެ ހާލަތު ރަނގަޅު ނޫންކަން އެނގުމުންނެވެ. ނަމަވެސް އޭނާ ހުރީ ފަހުން ނަމަވެސް އެމީހަކީ ކާކުތޯ ހޯދުމަށް ޢަޒުމްކަނޑައަޅައިގެންނެވެ.\nބިޒްނަސްގެ ވަރަށް ގާތް ރަހުމަތްތެރިންތަކަކާ އެކު ކޮފީއަކަށް އައި ތާމިން އަށް އަހުސަން އޭނާގެ ގައިގައި ލައްކޮށްލައިގެން ބޭރަށް ގެންދިޔަ ޝިކާ ރަނގަޅަށް ވެސް ފެނުނެވެ. ކިތަންމެ ވަރަކަށް އިސްޖަހައިގެން މޫނު ފޮރުވަން އުޅުނު ނަމަވެސް ތާމިން އަށް އެއީ ޝިކާ ކަން ރަނގަޅަށް ވެސް ފާހަގަ ވިއެވެ. އެވަގުތު އޭނާ ކުއްލިއަކަށް އިން ތަނުން ތެދުވިއެވެ. އެކުވެރިން ގާތު އެބަ އަންނަމޭ ބުނެފައި އޭނާ ހަލުވި ފިޔަވަޅުތަކެއްގައި ގޮސް ބޭރަށް ނިކުތެވެ. ދެކޮޅު ހޯދާ ބަލާލި ހިނދު ތަންކޮޅެއް ދުރުގައި ޕާކުކޮށްފައި ހުރި އަހުސަންގެ ސައިކަލު އިސްޓާޓުކޮށް ދުއްވާލަނީއެވެ. އަހުސަންގެ ގައިގައި ބާރަކަށް ބައްދާލައިގެން އިން ޝިކާ ފެނި އޭނާގެ މޫނުމަތިން މާޔޫސްކަމުގެ ކުލަވަރު ފާޅުވިއެވެ. “ޝިޓް…!” އޭނާއަށް އެވަގުތު އެހެން ބުނެލެވުނީ ދެއަތް މުއްކަވާލުމާއެކުގައެވެ. އެއީ ކާކު ހެއްޔެވެ؟ އެއީ ޝިކާގެ ފިރިމީހާ ހެއްޔެވެ؟ ޔަޤީނެވެ. އެއީ ހަމަ ޝިކާގެ ފިރިމީހާއެވެ. ޝިކާ އާ އެކު އޭނާ ދާހާ ތާކަށް ގެންދާނީ އެހެންވެއެވެ. މާޔޫސްކަމާއެކު އޭނާ ހިނގައިގަތީ ތަންކޮޅެއް ދުރުގައި ޕާކު ކޮށްފައި އޮތް އޭނާގެ ކާރާ ދިމާއަށެވެ. ކޮފީގައި އިން އެކުވެރިންގެ މަތިން ވެސް ހަނދާން ނެތް ކަހަލައެވެ. އޭނާ އެވަގުތު ބޭނުންވީ އެކަނިވެލާށެވެ. ކާރަށް އެރުމަށްފަހު ބާރު ސްޕީޑްގައި އޭނާ ވަކި މިސްރާބެއް ނެތި ދުއްވަން ފެށީ ސިކުނޑީގައި އުފެދެމުން ދިޔަ ތޫފާނުގެ ސަބަބުން ހިތަށް ނުތަނަވަސްކަން ވެރިވަމުން ދާތީއެވެ. އެވަގުތު އޭނާއަށް މާޒީގެ ހަނދާނެއް އާ ވެގެން ދިޔައެވެ.\nޝިކާ އާ ވަކިވުމަށްފަހު ތާމިން އުޅުނީ ވަރަށް ހާލުގައެެވެ. އޭގެ ފަހުން އެދެލޮލުން ކަރުނަ ނުފައިބާ ދުވަހެއް ނާދެއެވެ. އެންމެ ލޯބިވާ މީހާ ދޫކޮށްލުމަށް މަޖުބޫރުވުމުން ހިތުގައި ވޭންނާޅާނީ ކާކުގެ ހެއްޔެވެ؟ އޭނާ ނުހާ އާ އެކު ވަގުތު ހޭދަކުރި ނަމަވެސް އެހިތަކަށް އެއްވެސް ހަމަޖެހުމެއް ނުލިބެއެވެ. އޭނާގެ އަރު ތެރެއިން ކާއެއްޗެއް ދިރެނީ ވެސް ވަަރަށް މަސައްކަތުންނެވެ.\nއެއްދުވަހެއްގެ ހަވީރުގެ ވަގުތެވެ. ތާމިން އެނދުގައި އޮވެލައިގެން އޮތީ އޭނާގެ ބޮލުގައި ރިހޭ ވަރުންނެވެ. ޕެނެޑޯލް ގުޅައެއް ކޭ ނަމަވެސް އެ ބޮލުގައި ރިހޭ ރިހުމަކަށް އެއްވެސް ބަދަލެއް ނާދެއެވެ. ވިސްނާވިސްނާ އޭނާގެ ސިކުނޑި ސުމަކަށް ދާވަރުވެއެވެ. ކުއްލިއަކަށް އޭނާއަށް ސިހުމެއް ލިބުނީ އޭނާގެ ދޮންތަ، ސަނާ އައިސް އެކޮޓަރީ ދޮރު ހުޅުވާލުމުންނެވެ. ސަނާގެ މޫނުމަތީގައިވާ ހާސްކަން ފެނި ތާމިން ގެ ނިތަށް ރޫތަށް ޖަމާވާންފެށިއެވެ. ސަނާ ދުވެފައި އެއައި ގޮތަށް އައިސް ތާމިންގެ ހަށިގަނޑުގައި އޮޅުލަިގަނެ ރޯން ފެށިއެވެ. ރޮވޭ ވަރުން އޭނާއަށް ވެގެން އުޅެނީ ކީއްކަން އޮޅުން ފިލުވައިދެވޭ ވަރެއް ނުވިއެވެ. އޭނާ ގިސްލަމުން ބޭރު ދޮރާ ދިމާއަށް އިށާރާތް ކުރަން ފެށުމުން ތާމިން ތެދުވެ ގޮސް ބޭރު ދޮރު ހުޅުވާލީ ވެގެން އުޅޭ ގޮތެއް ބެލުމުގެ ބޭނުމުގައެވެ. އެއާއެކު އޭނާއަށް ފެނުނު މަންޒަރަކީ ހަޤީޤަތެއްކަން ޤަބޫލުކުރަން ޚުދު އޭނާއަށް ވެސް އުނދަގޫވިއެވެ. އެހުރި ގޮތަށް ފާޑަކަށް ކޮޓަރި ދޮރުބުޑުގައި އޭނާ އިރުކޮޅަކު ކޮޅަށް ހުރެ ފެންނަމުން ދިޔަ މަންޒަރަށް ބަލަން ހުރީ ދެލޯ ބޮޑުކޮށްގެންނެވެ.\nމެދުގެ ތެރޭގައި އޮތް ފަތްޖެހި އެނދުގައި ވާފިރުގެ ފުރާނަ ނެތް މަސްގަނޑު ބާއްވާފައިވީ އިރު އޭތާ ކައިރީގައި އުޑުފައިން އިން ހަމީމާ ރޯ މަންޒަރު ފެންނަނީ ވަރަށް ވެސް ހިތްދަތި ގޮތަކަށެވެ. ތާމިން މަޑުމަޑުން ގޮސް އޭނާގެ މަންމަގެ ކޮނޑުގައި ހިފާލީ ހިތްވަރު ދިނުމުގެ ގޮތުންނެވެ. އޭނާ ދެން ބަލާލީ ވާފިރުގެ މޫނަށެވެ. އެމޫނުމަތީގައި އެއްވެސް ދިރުމެއް ނުވާއިރު އަބަދު އެމޫނުމައްޗަށް ވެރިކޮށްގެން ހުންނަ ހަރުކަށި ގޮތްގަނޑެއް ނެތެވެ. އެވަގުތު ތާމިން އަށް ބަންދު ކުރެވިފައިވާ ޖަލަކުން ނިކުމެވުނު ކަހަލަ އިހުސާސެއް ކުރެވުނެވެ. އޭނާއަށް އަނިޔާ ކުރަން ދެން އެ ބައްޕައެއް ނާންނާނެއެވެ. އެ ހަރުކަށި އަނިޔާވެރި އިންސާނާ މިދުނިޔެ ދޫކޮށް ދިޔައީ ހެއްޔެވެ؟ އެ ބައްޕަގެ ފުރާނަ ނެތް މަސްގަނޑު ފެނުމުން އޭނާ ދެރައެއްނުވިއެވެ. އެމީހާ އޭނަޔާ މެދު ކަންތަށް ކޮށްފައިވަނީ އިންސާނަކު ޖަނަވާރަކާ މެދު ވެސް ކަންތައް ނުކުރާނެ ފަދަ ގޮތަކަށެވެ. ނަމަވެސް ދެވަނަ ސިކުންތުގައި އޭނާ ދެރަވީ މަންމަ އާއި ދޮންތަ ވާނެ ދެރަ އިހުސާސްވުމުންނެވެ. ވާފިރު ކިތަންމެ ގޯސްކޮށް ކަންތައް ކުރި ނަމަވެސް މިހާތަނަށް އެމީހުން އުޅެމުން އެދިޔައީ ވާފިރު ދަނޑުހައްދައިގެން ހޯދާ ލާރިންނެވެ. ދޮންތައަށް އޭނާގެ ފިރިމީހާ ޚަރަދުކުރި ނަމަވެސް މަންމައާ މެދު އޭނާ ކަންބޮޑުވިއެވެ.\nވަޅުލުމުގެ ކަންތައް ނިމުން އިރުވެސް ތާމިން ގެ ދެލޮލުން އެންމެ ކަރުނަ ތިއްކެއް ވެސް ނުފައިބައެވެ. ފާޑަކަށް ހުއްޓުން އަރައިފައި އޭނާ އިނީއެެވެ. އެވަގުތު ވެސް އޭނާ ހަނދާންވީ ޝިކާ މަތިންނެވެ. މިހާރު އެއާއިލާ އިތުރަށް ފަޤީރުވެ އަތްމަތި ދަތި ވެއްޖެއެވެ. އޭނާއަށް ދެން ދުވަހަކު ޝިކާ ނުލިބޭނެ ކަމުގެ ރަތް ސިގްނަލް ލިބިގެން ދިއައީ އެހިސާބުންނެވެ.\nއޭދެ ފަހުން އެއާއިލާ އުޅެމުން ގެންދިއައީ ނުހަނު ދަތިކޮށެވެ. ހަމީމާ ފަންގިވިދެގެން ކޮންމެވެސް ވަރެއްގެ ލާރި އެއް ހޯދާއިރު ތާމިން ސްކޫލުން ކެނޑިގެން ކައިރީގައި ހުރި އޭނާގެ ދޮންތަބޭ މަސައްކަތް ކުރާ ރިސޯޓުން ވަޒީފާއެއް ހޯދިއެވެ. އޭނާގެ ކިޔެވުން ހަލާކުވުމުން އެކަމާ ހިތާމަކުރި ނަމަވެސް އޭނާ އެ ވަޒީފާ ހޯދީ މަންމައަށް އެހީވުމުގެ ގޮތުންނެވެ.\nއޭގެ އަހަރެއްހާ ދުވަސް ފަހުން ހަމީމާ ދެވަނަ ކައިވެންޏެއް ކުރަން އުޅޭ ކަމުގެ ޚަބަރު ލިބުމުން ތާމިން ގެ ހިތަށް ބުނެދެން ނޭނގޭ ކަހަލަ ނުތަނަވަސްކަމެއް ވެރިވެގެންދިއައެވެ. އަނެއްކާ އޭނާގެ ވާން އުޅޭ ދޮންބައްޕަ ވާފިރެކޭ އެއްފަދައިން އޭނާއަށް އަނިޔާ ކުރާނެބާއޭ އެ ހިތަށް އަރަމުން ދިޔައެވެ. މަންމަ އެހެން މީހަކާ އިންނަން އުޅުމުން އެހިތަށް ކިތަންމެ އުނދަގޫވިނަމަ ވެސް އެކަމާ މެދު އޭނާ އެއްވެސް އެއްޗެއް ނުބުނީ މަންމަ އުޅޭ ދަތި ހާލު ހިތަށް އަރުމުންނެވެ.\nސަޢުދު އަކީ މާލޭގައި ވިޔަފާރިއެއް ހިންގަމުން އަންނަ މީހެކެެވެ. އޭނާއަށް ހަމީމާ ފެނުނީ ރައްޓެހިންތަކަކާ އެކު އެރަށަށް އައި ދަތުރެއްގައެވެ. އޭނާ ހަމީމާ ގާތު އިންނަން އެހުމުން އޭނާވެސް އެކަމާ ޤަބޫލުވީ އޭނާގެ ދަރިފުޅު، ތާމިން ގެ މުސްތަޤުބަލު އުޖާލާކޮށްދިނުމުގެ ނިޔަތުގައެވެ. ތާމިން އަށް މޮޅަށް ކިޔެވޭނެ މަގު ފަހިކޮށްދޭން ބޭނުންވެފައި ހުރިލެއް ބޮޑުކަމުންނެވެ.\nހަމީމާއަށް ސަޢުދުގެ ހެޔޮކަން އިހުސާސްވީ އޭނާ އާ ކައިވެނިކުރުމުންނެވެ. އިން ގޮތަށް ތާމިން އާއި ހަމީމާ ގޮވައިގެން ސަޢުދު ދިޔައީ މާލެއަށެވެ. މާލޭގައި ހުންނަ އޭނާގެ ބޮޑު ގޭގައި އެމީހުންނަށް ފަސޭހަކަމާއެކު ދިރިއުޅެވޭނެ ގޮތް ހަދައިދިނެވެ. ގޭގައި މަސައްކަތް ކުރަން ބޭރު މީހަކު ގެނެސްފައިވާއިރު މަދު ފަހަރެއްގައި ނޫނީ ހަމީމާއަށް މަސައްކަތެއް ކުރާކަށް ނުޖެހެއެވެ. ސަޢުދުގެ މަސައްކަތުން ތާމިންއަށް މެލޭޝިޔާއިން ބިޒްނަސް ކޯހެއް ހެދޭނެ ގޮތް ހަދައިދިނެވެ. ތާމިން ހުންނަނީ ސަޢުދުގެ ހެޔޮކަމުން ބުނާނެ އެއްޗެއް ވެސް ނޭނގިފައެވެ. އެހާވެސް އޭނާ ތާމިން ގެ ކަންތަކާ އަޅާލައެވެ. އުފަން ދަރިއެއް ފަދައިން އޭނާ ތާމިން ދެކެ ލޯބިވެއެވެ. އެއީ އޭނާގެ އެއްވެސް ދަރިއެއް ނުހުންނާތީ ކަމަށް ވެސް ވެދާނެއެވެ.\nމެލޭޝިޔާއަށް ފުރަން އޮތް ދުވަހު ތާމިން ޝިކާގެ ނަންބަރަށް ގުޅާލިއެވެ. އޭނާ ބޭނުންވީ ޝިކާއަށް ހުރިހާ ވާހަކައެއް ކިޔައިދޭށެވެ. އޭނާ ޝިކާ އާ މެދު އެގޮތަށް ކަންތައް ކުރަން ޖެހުނު ސަބަބު ހާމަކޮށްދޭށެވެ. އަދި މެލޭޝިޔާއިން އަންނާނީ ޝިކާގެ ބައްޕަ ފަޚުރުވެރިވާ ފަދަ މީހަކަށް ވެގެންކަން ބުނެދޭށެވެ. ނަމަވެސް ދެތިން ފަހަރު ޑައިލް ކޮށްލުމުން ވެސް ޝިކާގެ ފޯން އޮންނަނީ ނިވާލާފައެވެ. އޭނާއަށް ޝިކާ ނަންބަރު ބަދަލުކުރި ކަމެއް ނޭނގެއެވެ. ޝިކާއަށް ނުގުޅުމުން އޭނާ ވަރަށް ހާސްވިއެވެ. އަނެއްކާ ޝިކާ އޭނާގެ މަތިން ހަނދާން ނައްތާލީބާއޭ އެހިތަށް އެެރިއެވެ. އެހެން ނަމަވެސް އޭނާ މެލޭޝިޔާއަށް ދާން ފުރީ އަދިވެސް ޝިކާއާ ބައްދަލުވާނެ ކަމުގެ އުންމީދުގައެވެ.\nއޭގެ ދެ އަހަރެއް ފަހުން އޭނާ ރާއްޖެ އައީ ފުރިހަމައަށް ކިޔަވައިގެންނެވެ. އައުމަށްފަހުގައި ވެސް އޭނާ ޝިކާއަށް ގުޅޭތޯ މަސައްކަތްކުރިއެވެ. ނަމަވެސް އެ ފޯނަށް ނުގުޅުމުން އޭނާގެ ހިތް މުޅިން މާޔޫސްވެގެން ދިޔައެވެ. ސަޢުދު ގެ އެހީ އާއި އެކު އޭނާ ދެން ފެށީ “ގްރީން ބަބުލް ބްރާންޗް” އުފައްދައި ކުރިއެރުމުގެ މަސައްކަތެވެ. އެތައް މަސައްކަތާއެކު މިހާރު އޭނާ އެވަނީ މާލޭގައި އުޅޭ އެންމެ ކާމިޔާބު އެއް ވިޔަފާރި ވެރިޔާ އަށް ވެފައެވެ. ގިނަ މީހުން އޭނާއަށް މުޚާތަބުކޮށް އުޅެނީ އަހުމަދު ތާމިން ސަޢުދު ގެ ނަމުންނެވެ. ތާމިން ވެސް މިހާރު ދެކެނީ ސަޢުދު އަކީ އޭނާގެ އުފަން ބައްޕަގެ ގޮތުގައެވެ. ވާފިރު މަތިން އޭނާ ހަނދާންވެސް ނެތް ކަހަލައެވެ.\nއޭނާ މާލޭގައި އެހެން އުޅުނު އިރު އެއްފަހަރު އޭނާ އާ އާޒިމް އާ ދިމާވިއެވެ. އާޒިމް ފެނުމާއެކު އޭނާ ހުރީ ޝިކާގެ ޚަބަރެެއް އޮޅުން ފިލުވާ ހިތުން ކެތް މަދުވެފައެވެ. އޭނާ އާޒިމް އާ ވާހަކަ ދައްކާލުމުން އާޒިމް އޭނާ ދެކެ އައީ ރުޅިއެވެ. ޝިކާ އަކީ އާޒިމްގެ ކޮއްކޮއެއް ފަދަ ކުއްޖަކަށް ވުމާއެކު އެކުއްޖާގެ ހިތް ހަލާކުކޮށްލައިފައި ވުމުން ޝިކާ އާ ބެހޭ އެއްވެސް މަޢުލޫމާތެއް ދިނުމަށް އޭނާ އިންކާރުކުރިއެވެ. ނަަމަވެސް ތާމިން އެވަރަށް އާދޭސްކުރުމުން އެންމެ ފަހުން އާޒިމް ބުނީ ޝިކާ ވީ ރާއްޖެއިން ބޭރުގައި ކަމަށެވެ. އިތުރު އެއްވެސް މަޢުލޫމާތެއް އޭނާ އަކަށް ނުލިބުނެވެ. ޝިކާ ރާއްޖެ އައުމުން އޭނާއަށް އަންގާލަދިނުމަށް އާޒިމް ގާތު ބުނުމުން އާޒިމް އެކަމަށް އެއްބަސްވިއެވެ. އެދުވަހުން ފެށިގެން ތާމިން އިންތިޒާރު ކުރަމުން ގެންދިއައީ އާޒިމްގެ ކޯލަކަށެވެ. ނަމަވެސް ޝިކާ ހަމަލޮލަށް ފެނުމުން އޭނާ އަށް ޝިކާ މިކޮޅުގައި އުޅޭކަން އެނގުނެވެ. އާޒިމް އޭނާއަށް އެވާހަކަ އަންގާނުލީ ކީއްވެބާވައޭ އެހިތަށް އަރަމުން ގެންދިއައެވެ. ޝިކާ ރާއްޖެއިން ބޭރުން އައީ ކޮންއިރަކު ކަމެއް ވެސް އޭނާއަކަށް ނޭނގެއެވެ. ޝިކާ އުޅޭތަނެއް ނޭނގޭ ތާންގައި އޭނާއަށް ގުޅޭނެ ނަންބަރެއްވެސް އަތުގައި ނެތެވެ.\nތާމިން އޭނާ ދުއްވަމުން ދިޔަ ކާރު މަޑުކޮށްލީ އޭނާގެ އޮފީސް ހުންނަ ތަން ކައިރިއަށެވެ. އޭރު އޭނާގެ ދެލޮލުން އެއްވެސް ހިފެހެއްޓުމެއް ނެތި ކަރުނަ ފައިބަމުން ދިޔައެވެ. އޭނާ މިހާ ދުވަހު އެ އިންތިޒާރު ކުރަނީ ޝިކާ އަށެވެ. ސަޢުދު އާއި ހަމީމާ އެތައް ފަހަރަކު އޭނާގެ ކައިވެނީގެ ވާހަކަ ދެއްކުމުން ވެސް އޭނާ އެކަމާ އިންކާރުކުރީ ހަމައެކަނި ޝިކާއަށް ޓަކައެވެ. އޭނާ ކިޔަވައިގެން އެންމެން ފަޚުރުވެރިވާ ފަދަ މީހަކަށް ވާން ގަދައަޅާ މަސައްކަތްކުރީ ވެސް ޝިކާގެ ބައްޕަ، ސަމީރުގެ ރުހުން ހޯދުމަށެވެ. އޭނާ މިހުރިހާ ކަމެއް ކުރީމަ ވެސް ޝިކާ އެހެން މީހަކާ އިނީ ހެއްޔެވެ؟ އޭނާ ގެ މަތިން މިހާރު ހަނދާން ނައްތާލީހެއްޔެވެ؟\nތާމިން އޭނާގެ ޖީބުން ކުޑަ ފޮޓޮއެއް ނެގިއެވެ. އެއީ ކުރިން ޝިކާ އޭނާއަށް ދިން ފޮޓޮއެކެވެ. އެޖީބުގައި އެ ކުއްޖާގެ އެ ފޮޓޯ ނޯންނަ އިރެއް ނުދާނެއެވެ. ކަމަކާ ހާސްވެ ހިތްދަތިވުމުން އޭނާގެ ހިތަށް ހަމަޖެހުމެއް ލިބެނީ އެފޮޓޮއަށް ބަލާލުމުންނެވެ. ނަމަވެސް މިޔަދު އެފޮޓޮއަށް ބެލުމުން އެހިތުގައި އަޅަމުން ދަނީ ވޭނެވެ. “ޝިކް.. ވައި ކުޑުންޓް ޔޫ ވެއިޓް ފޯ މީ؟” ފެންކަޅިވެފައިވާ ދެލޮލާއެކު ތާމިން ވާހަކަ ދެއްކީ އެފޮޓޯގަނޑާއެވެ. އެ ފޮޓޯގައިވާ ސޫރައަށް ބަލަހައްޓައިގެން އޭނައަށް އިނދެވުނީ ކިހާއިރަކު ކަމެއް ޚުދު އޭނާ އަކަށް ވެސް ނޭނގުނެވެ.\nGuys… Here’s the 26th part.. Buni dhuvahah vure kurin up kurevijje … Hope u will like it 🙂\nNext part SATURDAY ga 🙂\nAnd mi bai thankolheh kuru veema sorry.. Saturday ge bai miah vure dhigu kollaanan in sha Allah 🙂\nLiaaaaaaa..mi nukiyaane kurekeyy ehh..varahh dhigu asslu kiyunntherinnahh heevaane kuruhenn kithemme dhigukohhh liyefa up kuriyass..eyii kiyaa hiyy vaa lehh bodukamunn..mashahh mi stwry varahh reethi ingey..keep it up liaa..oops sorry to say but plss adhi vx thannkolhehh fast kohh up kohhdheebala..mi buny daily kohh eyrunn adhi shauguverikann boduvaane\nThanks. Vara nice. Me dho first. Hehe\nWht da hell??? Hw cud u use my name? Use ur own name! If u dont haaname dan dont comment!?\nWht da hell??? Hw cud u use my name? Use ur own name! U can!! Can’t jus use some one els’s name! ?\nEnme meesha eh tha ulhenee\nmeesha kiyaa myhakah manje ekani tha ulheny .. eyn .. maa fuhpani thi .. bala ahannah vex kiyani meesha .. dhen lalalaaa ?\nmihaa foni kudhinnah meesha kiyaather dhera ves vejje.. meesha ge nan dheke ves foohi vejje.. vrh dhera\nV v nice ingey…..thigothuga masakkai kuraathi…..\nStry ix awsom!!!\nEyname kiyaa kudhin ves ulhey dhuniyeyga y u guys hifenee\nV salhi alhe konme dhuvahaku upkuraanama\nAwwww wooww thankx liaa avahahh up kohdhinyma …mihaaru abadhu vx mi vaahaka ah wait kureveny …….oohhh thaamin alhe haadha dheraey mivaagoii liaa thaaminevarah dhera kuraakah nuvaanehnu ….btw story yy vvvvvvvvvvvvvvvvvvvvvvvvvvvv ryyyythi Saturday Saturday. …???\nV v reeethi shik ge thaam haadha dhera gothe k dw\nThaam ah ragalhu gotheh waane kamah hope kurran..thaam ge ehvess kusheh nethi aniyaa libeykah nuwaann …..liaa thy gud kujjeh abadhuvx kiun therringe loabi hoadhan masakay kuraa kujjeh buni dhuwahah wure kurrin up kureema v salhi..lurve yu..❤\nsome one who regularly read dis stry.?\nLiaaaaaaa…. Vvvvvv nice….\nvaahaka kiyaa meehaa\nHeylaafa ves mi belii mi vaahaka in thw.. thanks avahah up kohdhinyma 🙂\nVaahakaamedhu nei bunaane ehche .. hama habeys !\nThis is 27 th part\nEkam story v v v reethi <3 🙂\nAlhwy poor thaamin 🙁 Naseebeh vaafiru maruvikan.. He treated thaamin so badly !\nStroy v v reethi ,,, Next part ah inthixaaar kuran\nThaamin shik aa vai elhuna ves nudheynan !\nvrh reethi waiting for the next part\nReethi.. Varah obi… Next part konirakun\nAww ahoo…magey ahusan.:-*…shik vs thaamin dheke fuhi vey. I love you\nޝައިން (ޕާރޓް 2)\nހިތާމަ ލޯބި April 21, 2015


ގިނަ ބެލެނިވެރިންގެ ލޯ ހުޅުވާލި ދިވެހި ފިލާވަޅު!\nޖަމާލުއްދީން ސްކޫލްގެ ގްރޭޑް2ގެ ދަރިވަކަށް ދީފައިވާ ދިވެހި ފިލާވަޅަކަށް، އެދަރިވަރު ޖަވާބު ދީފައިވާ ގޮތް ފެނިފައި އެތައް ބައެއްގެ ހިތްތަކަށް ފުން އަސަރެއް ކޮށްފިއެވެ.\n"އަހަރެންގެ އާއިލާ" މި ސުރުޙީގެ ދަށުން ދީފައިވާ ޓޭބަލެއްގެ އެއްފަޅީގައި އިނީ އާއިލާގެ މެމްބަރުގެ ނަން ލިޔާށެވެ. އަނެއް ފަޅީގައި އިނީ އެމެމްބަރު ކޮށްދޭ ކަންތައް ލިޔާށެވެ.\nއެގޮތުން އެންމެ ފުރަތަމަ ވެސް "އާއިލާގެ މެމްބަރު" ބައިގައި އެދަރިވަރު ލިޔެފައިވަނީ އޭނާގެ "މަންމަ" އެވެ. ވަރަށް ވެސް އުފާވެރި އެހެންނޫންތޯ އެވެ؟ ނަމަވެސް ކޮށްދޭ ކަންތަކުގެ ބައިގައި ދަރިވަރު ލިޔެފައި އިން ބަސްތައް ކިޔާލާފައި ހިތް ފަޅައިގެން ދާވަރުވިއެވެ.\nމަންމަ ކޮށްދޭ ކަންތައްކަމުގައި ދަރިވަރު ލިޔެފައިވަނީ އޮފީހަށް ދިޔުމެވެ. ދަރިވަރަށް އެދަރިވަރުގެ މަންމަ ކޮށްދޭ ކަމެއްގެ ގޮތުގައި "އޮފީހަށް ދިޔުން" ލިޔެފައިވަނީ ކީއްވެބާއޭ ވަރަށް ބޮޑަށް ވިސްނާ ފިކުރު ކުރެވުނެވެ.\nދެވަނައަށް އާއިލާގެ މެމްބަރަކަށް ލިޔެފައިވަނީ އެދަރިވަރުގެ "ބައްޕަ" އެވެ. އަޅުގަނޑު ހީކުރީ ކޮށްދޭ ކަމަކަށް އަނެއްކާވެސް ލިޔެފައިވާނީ އޮފީހަށް ދިޔުން ކަމަށެވެ.\nނަމަވެސް ކަންވީ ހީވެސް ނުކުރާފަދަ ގޮތަކަށެވެ. ބައްޕަ ކޮށްދޭ ކަމެއްގެ ގޮތުގައި ދަރިވަރު ލިޔެފައިވަނީ "ޕަބްޖީ ކުޅުން" މިފަދައިންނެވެ. އަޅުގަނޑަށް ލިބުނީ ކުއްލި ސިހުމެކެވެ.\nމިފޮޓޯއަކީ ސޯޝަލް މީޑިއާއިން ފެނުން ފޮޓޯއަކަށްވުމުން، ފޮޓޯއަށް މީހުން ކޮށްފައިހުރި ކޮމެންޓުތައް ވެސް ކިޔާލީމެވެ. ސްކޫލެއްގެ މުދައްރިސަކު ކޮމެންޓު ކޮށްފައިވާ ގޮތުގައި ބައްޕައިން ޕަބްޖީ ކުޅުމަށް ގެއްލިފައި ހުންނަ ވާހަކައާއި އަބަދު އެގޭމު ކުޅެން އިންނަ ވާހަކަ އޭނާގެ ދަރިވަރުން ވެސް ވަނީ އޭނާގާތު ދައްކާފައެވެ.\nއެހެން ބައެއް ބެލެނިވެރިން ބުނި ގޮތުގައި މިފަދަ މައިންބަފައިން ވަރަށް ގިނައެވެ. ދަރިންނާއިމެދު އިޙުމާލުވުން ވަރަށް ބޮޑެވެ. އެއްބަޔަކު، އެމީހުންނަށް ވެސް އުޅެވެނީ މިފަދައިން ކަމަށް ބުނެ މިފޮޓޯގެ ސަބަބުން ވަރަށް ބޮޑަށް ލޯހުޅުވިއްޖެ ކަމަށް ބުނެ އެއްބަސްވެފައިވެއެވެ.\nހަގީގަތުގައިވެސް މިއީ މިޒަމާނުގެ ހާލަތެވެ. ދަރިންނަށްވުރެ ބޮޑަށް އެހެން ކަންކަމަށް ސަމާލުކަން ދެވެނީއެވެ. ނުވަތަ ދަރިންނަށް ދޭންވާވަރަށް ސަމާލުކަން ނުދެވެނީއެވެ.\nކުޑައިރު އެދަރިން މިފަދަ ކަންކަން ފާހަގަ ކުރާއިރު، އެކުދިން ބޮޑުވެގެން އަންނައިރު ވެސް މިފަދައިން އެކުދިންނާއިމެދު އިޙުމާލުވެވޭނަމަ، ހިތާމަތަކާއި ބެލެނިވެރިންނަށް ކުރިމަތިލާން ޖެހިދާނެއެވެ.\nމައިންބަފައިންގެ އަޅާލުން ފުރިހަމައަށް ނުލިބިގެން، މަގުން ކައްސާލާފައި ތިބި ދަރިން ނުވަތަ ޒުވާނުން މަދެއް ނޫނެވެ. ވިސްނަވާށެވެ. އަދުގެ ކުޑަކުދިންނަކީ މާދަމާގެ ޒުވާނުންނެވެ. އެއީ އަޅުގަނޑުމެންގެ އަންނަން އޮތް ޖީލެވެ.\nމިއަހަރުގެ މިހާތަނަށް ރާއްޖެއަށް 1 މިލިއަން ފަތުރުވެރިން ޒިޔާރަތްކޮށްފި!\nބަންދު ދުވަސްތަކުގައި ޓީޗަރުން މަސައްކަތަށް ނުނެރުމަށް އެޑިިއުކޭޝަނުން ސްކޫލްތަކަށް އަންގައިފި\nޕޯސްޓުން ގެންނަ ބޭހުގެ ވިޔަފާރި ކުރުން މަނާ - ވިއްކާ ނަމަ ފިޔަވަޅާނަން: ހެލްތު މިނިސްޓްރީ\nތިން ރަށެއްގައި ހިންގާ މަޝްރޫއުތަކަށް ހޯމް މިނިސްޓްރީން ފައިސާގެ އެހީ ދީފި!\nސައިޕްރަސްގެ މަތީތަ އުލީމް ޕްރޮގްރާމްތަކުގައި ބައިވެރިވުމުގެ ފުރުސަތު ހުޅުވާލާއިފި\nރާފުށި ފަސް މިލިއަން ޑޮލަރަށް ވިއްކާލަނީ!\n24 ޖެނުއަރީ 2019


2026 ge World Cup3gaumegge 16 city eh gai – adduLIVE\n2026 ގެ ވޯޑްލް ކަޕް ތިން ގައުމެއްގެ 16 ސިޓީގައި\n1 Jun 18, 2022, 09:07 އަހުމަދު އަދްޝަން\nވޯލްޑް ކަޕްގެ ތާރީހުގައި މުޅިން އަލަށް މުބާރާތެއް ތިން ގައުމެއްގެ 16 ސިޓީއެއްގައި ބާއްވަން ނިންމައިފި އެވެ.\nފީފާ އިން ބުނީ 2026 ގެ ވޯލްޑް ކަޕް ބާއްވާނީ އެމެރިކާގެ އިތުރުން ކެނެޑާ އާއި މެކްސިކޯގައި ކަމަށެވެ. އެގޮތުން އެ ގައުމުގެ 16 ސިޓީއެެއްގައި މެޗްތައް ކުޅެން ނިންމާފައިވެ އެވެ. މީގެ ތެރެއިން 11 ސިޓީ އަކީ އެމެރިކާގެ ސިޓީތަކެވެ.\nދެހާސް ސައްބީހުގެ ވޯލްޑް ކަޕްގެ މެޗްތައް ކުޅެން ނިންމާފައިވާ ސިޓީތަކަކީ އެޓްލާންޓާ، ބޮސްޓަން، ޑަލަސް، ލޮސް އެންޖެލިސް، ސެން ފްރަންސިސްކޯ، ފިލަޑެލްފިއާ، ނިއު ޔޯކް/ނިއު ޖާޒީ، މަޔާމީ، މޮންޓެރީ، ސިއޭޓްލް، ހިއުސްޓަން، މެކްސިކޯ ސިޓީ، ކެންސަސް ސިޓީ، ޓޮރެންޓޯ، ވެންކޫވާ އަދި ގުއަޑަލަޖަރާ އެވެ.\nފާހަގަކޮށްލެވޭ ކަމަކީ އެމެރިކާގައި 1994 ގައި ވެސް ވޯލްޑް ކަޕް ބާއްވާފައިވާކަމެވެ. އަދި މީގެ ކުރިން މެކްސިކޯގައި ދެ ފަހަރެއްގެ މަތިން މުބާރާތް ބޭއްވި އެވެ. އެއީ 1970 އާއި 1986 ގަ އެވެ. ކެނެޑާގައި 2015 ގައި އަންހެނުންގެ ވޯލްޑް ކަޕް ބޭއްވި އެވެ. އެއީ 2026 ގެ މުބާރާތަކީ ފިރިހެނުންގެ މުބާރާތް އެ ގައުމުގައި ބާއްވާ ފުރަތަމަ ފަހަރެވެ.\nވޯލްޑް ކަޕް ތާރީހުގައި މުބާރާތެއް އެއްފަހަރާ ތިން ގައުމެއްގައި ބާއްވަން ނިންމުމުގެ އިތުރަށް 2026 ގެ މުބާރާތް ވަނީ މުޅިން އަލަށް 48 ޓީމާ އެކު ބާއްވާ މުބާރާތަށް ވެސް މެ އެވެ. އާންމުކޮށް ވޯލްޑް ކަޕްގައި ވާދަކުރަނީ 32 ގައުމެކެވެ. މީގެ ކުރިން ވޯލްށޑް ކަޕް އެއްފަހަރާ ދެ ގައުމެއްގައި ބާއްވާފައިވެ އެވެ. އެއީ 2002 ގައި ޖަޕާނާއި ދެކުނު ކޮރެއާގަ އެވެ.\nދެހާސް ސައްބީހުގެ މުބާރާތާ ބެހޭ ގޮތުން ފީފާގެ ރައީސް ޖިއާނީ އިންފަންޓީނޯ ނެރުއްވި ބަޔާނެއްގައި ވިދާޅުވީ އެ މުބާރާތަކީ ވަރަށް ތާރީހީ މުބާރާތަކަށް ވާނެ ކަމަށާއި މުބާރާތުގެ ސަބަބުން ތިން ގައުމަށް އިތުރު ކުރިއެރުންތަކެއް ވެސް އަންނާނެ ކަމަށެވެ.\nދުނިޔޭގެ ތައްޓަށް ކުޅޭ އެންމެ ބޮޑު ފުޓްބޯޅަ މުބާރާތުގެ 22 ވަނަ މުބާރާތް މި އަހަރު ބާއްވަން ހަމަޖެހިފައި ވަނީ ގަތަރުގަ އެވެ. އެއީ ނޮވެމްބަރު 21 އިން ޑިސެމްބަރު 18 އަށެވެ.


Bollywood ge aa trend akee hulhi\nބޮލީވުޑްގެ އާ ޓްރެންޑަކީ ހުޅި\nމިފަހަކަށް އައިސް ބޮލީވުޑްގެ ބަތަލާއިން ޖިމަކުން ނިކުތަސް އެއާޕޯޓުން ފެނުނަސް އަދި ރެސްޓޯރަންޓްތަކުން ނިކުންނަނިކޮށް ނުވަތަ ހަފްލާތަކާއި ފިލްމުތަކުގެ ޕްރޮމޯޝަނަލް އިވެންޓެއްގައި ބައިވެރިވިޔަސް ސްޓައިލިޝްކޮށް އަޅާ ހެދުންތަކާ އެކު ފެންނަނީ އިސްތަށިގަނޑު ނިކަން ސާދާކޮށް ނުވަތަ ސިމްޕަލްކޮށް ގެންގުޅޭ ތަނެވެ.\nގޮތްބޮޑު ހެދުންތަކާއެކު މިފަހަކަށް އައިސް ފެންނަނީ ކޮންމެ ބަތަލާއެއްގެ ބޮލު މެދަށް ބޮޑު ހުޅިއެއް ނުވަތަ ޓޮޕް ނޮޓް ބަންއެއް ޖަހާފައި ހުންނަ ތަނެވެ.\nބޮލީވުޑްގެ ތަރިން ދާ ކޮންމެ ތަނަކަށް އެމީހުންގެ ހިޔަންޏެކޭ އެއްގޮތަށް ފަސް ފަހަތުން ފާރަލަމުން ދުވާ ޕަޕަރާޒީންގެ ކެމެރާތަކަށް މިފަހުން އަރާފައިވާ ބަތަލާއިންގެ ތެރެއިން ހުރިހާ ބަތަލާއިންނެއް މިހާރު ފޮލޯކުރާ ޓްރެންޑަކީ ބޮޑު ހުޅި އެވެ. ފަހަރުގައި މިއީ ބޮލީވުޑްގެ އެންމެ ފަހުގެ ޓްރެންޑަށް ވީ ވެސް ހުރިހާ ބަތަލާއިންނެއް ކަހަލަ ގޮތަކަށް ހުޅި ޖަހަން ފެށުމުން ކަމަށްވެދާނެ އެވެ.\nޖިމަށް ކަސްތަރު ކުރަން ދިޔަޔަސް ނުވަތަ ތަނަކަށް ދަތުރުކުރަން އެއާޕޯޓަށް ދިޔަޔަސް ބޮލީވުޑްގެ ބަތަލާއިން ނަލަވެގެން ތިބޭނީ ރަންވޭއެއްގައި ހިނގާލަން މޮޑަލުން ތައްޔާރުވާހެނެވެ. އަޅާ ޒަމާނީ ހެދުންތަކާ އެއްގޮތަށް އެމީހުންނަކީ ފަހުގެ ސްޓައިލަށް އިސްތަށިގަނޑު ވެސް ސްޓައިލް ކުރާ ތަރިންނެވެ.\nބޮޑު ހުޅީގެ ޓްރެންޑް ބޮލީވުޑްގައި ޖެހިގެން އުޅެނީ މަޝްހޫރު އޭ ލިސްޓް ބަތަލާއިންގެ މެދުގައި އެކަންޏެއް ނޫނެވެ. ކުރީގެ މަޝްހޫރު ބަތަލާއިންގެ ތެރެއިން ސްރީދޭވީ ފަދަ ތަރިން އިން ފެށިގެން އަލަށް ބޮލީވުޑަށް ނިކުތުމުގެ މަގުމަތީގައި އުޅޭ ޖާންވީ ކަޕޫރާއި އާއި ސާރާ އަލީ ޚާންގެ މެދުގައި ވެސް ބޮޑު ހުޅި ސްޓައިލް ވަރަށް މަގުބޫލެވެ.\nބޮލީވުޑްގައި ބޮޑުހުޅީގެ ސްޓައިލް ފައްކާކުރި ބަތަލާ އަކީ ކަރީނާ ކަޕޫރެވެ. އަލަތު ދަރިފުޅު ތައިމުރް ވިހައިގެން ހިކެން ޖިމަށް ދާން ކަރީނާ ފެށި ހިސާބުން އޭނާ ފޮލޯކުރަމުން އައި ކެމެރާތަކަށް އެންމެ ފާހަގަވެފައިވާ ކަމަކީ ބޮލު މެދަށް ނިކަން ރީތިކޮށް ޖަހާފައި ހުންނަ ހުޅި އެވެ.\nއޭގެފަހުން ކަރީނާ އާއެކު ޖިމަށްދާ ގާތްއެކުވެރިޔާ އަމްރިތާ އަރޯރާ އާއި އޭނާގެ ދައްތަ މަލައިކާ އަރޯރާގެ ޖިމް ލުކް ވެސް ފުރިހަމަވާން ފެށީ ހުޅި އަކާ އެކު އެވެ.\nއިސާހިތަކު ބޮލީވުޑްގެ ބަތަލާއިންގެ މެދުގައި ބޮޑު ހުޅި މަގުބޫލުވެ ޒުވާން ބަތަލާއިންގެ މެދުގައި ވެސް މި ހުޅި ވަނީ ވަރަށް ވައިގަ ހިފާފަ އެވެ. އަބަދުވެސް ސިމްޕަލް މޭކަޕާއެކު ހުންނަ ބަތަލާ އާލިއާ ބަޓް ވެސް މިފަހަކަށް އައިސް އެންމެ ސިމްޕަލްކޮށް އިސްތަށިގަނޑު ސްޓައިލްކޮށްލަން ބޭނުންނަމަ ޖަހާލަނީ ހުޅި އެކެވެ. ދިޕިކާ ޕަދުކޯން އާއި އަނުޝްކާ ޝަރްމާ އަދި އިލިއާނާ ޑިކްރޫޒް ފަދަ ބަތަލާއިންނަކީ ވެސް މި ބޮޑު ހުޅި ޓެރެންޑް ފޮލޯކުރަމުން އަންނަ ތަރިންނެވެ.\nޓޮޕް ނޮޓް ބަން ސްޓައިލާ ގުޅޭގޮތުން މޭކަޕް އާޓިސްޓުން ބުނަނީ މަޝްހޫރު ސެލެބްރިޓީންގެ މެދުގައި މި ސްޓައިލް މިހާ ބޮޑަށް މަގުބޫލުވެގެން ގޮސްފައިވަނީ އެމީހުންގެ ފަހަތުން އަބަދުހެން ޕަޕަރާޒީން ދުވާއިރު ރީތިކޮށް އިސްތަށިގަނޑު ބާއްވަން ސަމާލުކަން ދޭން ޖެހޭލެއް ބޮޑުއިރު ހުޅި ޖެހުމުން ގިނައިރު ރީތިކޮށް އިސްތަށިގަނޑު އޮންނާނެތީ އެވެ. އަދި ބައެއް ބަތަލާއިން ހުޅި ޖެހުމުން މޫނު ހިމަކަށް ދައްކާތީ މިއީ ވެސް ކެމެރާތަކަށް ހިކި ކަމަށް ދެއްކެން މިފަހަކަށް އައިސް ބޭނުންކުރާ އުކުޅެއް ވެސްމެ އެވެ\nއައިޝްވަރިޔާ އެޅި ހެދުމަކާހެދި ހޫނު ބަހުސެއް!\nފެޝަންގައި ނަން ހިނގި އާ ދެ ތަރިން


Neyfathuge surgery eh hadhan visnan: Alaya\nނޭފަތުގެ ސާޖަރީއެއް ހަދަން އެބަ ވިސްނަން: އަލާޔާ އެފް\nނޭފަތުގެ ޕްލާސްޓިކް ސާޖަރީއެއް ހަދަން ވިސްނަމުންދާ ކަމަށް ބަތަލާ އަލާޔާ އެފް ބުނެފި އެވެ. އަލާޔާ ބުނީ ނޭފަތުގެ އެ ފަރާތުގައި ކުޑަކޮށް އުފުލިފައި ހުރި ތަންކޮޅެއް އެބަ އިން ކަމަށާއި ސާޖަރީ ހަދައިގެން އެތަންކޮޅު ރަނގަޅު ކޮށްލަން ވިސްނާ ކަމަށެވެ.\nޒޫމް ޓީވީ އިންޓަވިއު އެއްގައި އަލާޔާ މިހެން ބުނުމުން ޝޯގެ އޭނާގެ ނޭފަތުގެ އެއް ފަރާތް ކުޑަކޮށް އުފުލިފައި ހުރިކަން ފާހަގަ ނުކުރެވޭ ކަމަށް ޝޯގެ ހޯސްޓް ބުންޏެވެ. އެއާއެކު އަލާޔާ ބުނީ އޭނާއަށް ވެސް ސާޖަރީ ހަދާނީތޯ ނޫންތޯ ނުނިންމިގެން އުޅޭ ކަމަށެވެ.\nއަލާޔާ ބޮލީވުޑަށް ތައާރަފްވީ ނިތިން ކައްކަރްގެ "ޖަވާނީ ޖާނެމަން" އިން މިދިޔަ އަހަރު އެވެ. މި ފިލްމުގައި ދައްކަނީ 40 ގެ އަހަރުތައް ގުނަމުންދާ އަންހެނުން ހިތި ފިރިހެނެއްގެ ވާހަކަ އެވެ. އެ ފިރިހެންމީހާގެ 21 އަހަރުގެ އަންހެންދަރިއަކު ހުރިކަމާއި އެ އަންހެންކުއްޖާ ބަލިވެ އިންކަން އޭނާއަށް ކުއްލިއަކަށް އެނގުމުން ދެން ވާގޮތް ފިލްމުގައި ދައްކަ އެވެ.\nމި ފިލްމުގައި އަލާޔާ ކުޅުނު ރޯލަށް ވަރަށް ގިނަ ބަޔަކު ތައުރީފުކުރި އެވެ. އަދި މޮޅު ބަތަލާއެއްގެ ގޮތުގައި ކުރިޔަށްދާނެ ހުނަރާއި ގާބިލްކަން އަލާޔާގެ ހުރިކަމަށް ކްރިޓިކްސް ވެސް ބުނެފައި ވެއެވެ. މިދިޔަ އަހަރުގެ ފިލްމްފެއާ ބެސްޓް ފީމޭލް ޑެބިއު އެވޯޑު މި ފިލްމުން އަލާޔާ ވަނީ ހޯދާފަ އެވެ.\nއަލާޔާ ބުނި ގޮތުގައި ފުރަތަމަ ފިލްމުން އޭނާއަށް އެއްވެސް ވަރަކަށް ނެގެޓިވް ކޮމެންޓްސް ނުލިބުމުން ވަރަށް ހިތްހަމަޖެހިއްޖެ އެވެ.\n"އަހަރެން ނުބުނަން ބެލުންތެރިންގެ ލޯތްބަށް އަހަރެން އުންމީދު ނުކުރަމެކޭ. އުންމީދުކުރިން. ނަމަވެސް އަހަރެންގެ ރޯލަށް ބެލުންތެރިން މި މިންވަރަށް ތަރުހީބުދީ ލޯބި ދޭނެ ކަމަކަށް ހިއެއް ނުކުރަން،" އަލާޔާ ބުންޏެވެ.\nއަލާޔާ އަކީ ކުރީގެ މަޝްހޫރު އެކްޓަރެއް ކަމަށްވާ ކަބީރް ބޭދީގެ ކާފަ ދަރިއެކެވެ. އަލާޔާގެ މަންމަ ޕޫޖާ ބޭދީއަކީ ވެސް ކުރިން ބައެއް ފިލްމުތަކުގައި ހަރަކާތްތެރިވެފައިވާ ބަތަލާ އެކެވެ.\nތަނުޝުރީ ހިކި، ލޫޅާފަތިވުމުން ތައުރީފުކުރަނީ\nއަރްޖުން މުޅި އުމުރު އެއްކުރި ފައިސާ ޕެންޑެމިކް އަށް


SunOnline: January5ge fahun kolhufushin ehen rashakah dhathuru kohffaivaanama angan edhefi\nޖެނުއަރީ5ގެ ފަހުން ކޮޅުފުށިން އެހެން ރަށަކަށް ދަތުރުކޮށްފައިވާނަމަ އަންގަން އެދެފި\nއައިޝަތު ފަރީޙާ 26 Jan 2021, 21:26\nކޮވިޑާ ގުޅިގެން މޮނިޓަރިންގެ ހާލަތަށް ގެނެސްފައިވާ މ. ކޮޅުފުށީގެ މަގެއް --- ފޮޓޯ: ކައުންސިލް\nމި މަހުގެެ ފަސްވަނަ ދުވަހުގެ ފަހުން، މ. ކޮޅުފުށިން އަތޮޅުތެރޭގެ އެއްވެސް ރަށަކަށް ދަތުރުކޮށްފައިވާނަމަ އެކަން އަންގަން އެދެފި އެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން މިރޭ ބުނީ ޖެނުއަރީ ފަހެއްގެ ފަހުން އަތޮޅުތެރޭގެ އެއްވެސް ރަށަކަށް ދަތުރުކޮށްފައިވާނަމަ ވީ އެންމެ އަވަހަކަށް، އެރަށެއްގެ ހޮސްޕިޓަކަށް ނުވަތަ ހެލްތު ސެންޓަރަކަށް އަންގަން އެދޭ ކަމަށެވެ.\nއަދި އެ މުއްދަތުގައި އެރަށުން މާލެ އަށް އައިސްފައިވާ މީހެއްނަމަ 1676 އަށް ގުޅައި ހިއްސާކުރަންވެސް ވަނީ އެދެފަ އެވެ.\nއެ މުއްދަތުގައި ކޮޅުފުށިން ދަތުރުކޮށް 14 ދުވަސް ހަަމަނުވާ މީހުން، 14 ދުވަސް ފުރިހަމަ ވަންދެން ކަރަންޓީނު ވުމަށާއި، ކަރަންޓީނު ނިމުމަށްފަހު ކޮވިޑް-19 އަށް ޓެސްޓުކޮށް ނަތީޖާ ލިބެންދެން ކަރަންޓީނުގައި ތިބުމަށް އެޗްޕީއޭ އިން ވަނީ އަންގައިފަ އެވެ.\nއަދި އެ މުއްދަތުގައި ކޮޅުފުށިން ދަތުރުކޮށް 14 ދުވަސް ހަަމަވެފައިވާ މީހުން ކޮވިޑް-19 އަށް ޓެސްޓުކޮށް ނަތީޖާ ލިބެންދެން ހޯމް ކަރަންޓީނުގައި ތިބުމަށްވެސް އެޗްޕީއޭ އިން ވަނީ އަންގައިފަ އެވެ.\nކޮޅުފުށިން މާލެ އައި މީހަކު ކޮވިޑަށް ޕޮޒިޓިވް ވުމާގުޅިގެން އެ ރަށް އޮތީ މޮނީޓަރިންގައެވެ.\nއޭނާ އާއި ކޮންޓެކްޓުވި 106 މީހެއްގެ ސާމްޕަލް ނަގާފައިވާއިރު ނުވަ މީހަކު މިހާތަނަށް ވަނީ ޕޮޒިޓިވް ވެފައެވެ.\nކޮޅުފުށިން މާލެ އައި މީހާ ޕޮޒިޓިވް ވުމާ ގުޅިގެން އެ ރަށް އޮތީ މޮނީޓަރިންގަ އެވެ. އެ މީހާ ރަށުގައި ހޯމް ކަރަންޓީނު ފުރިހަމަ ކުރުމަށްފަހު ނެގި ސާމްޕަލްގެ ނަތީޖާ ނެގަނެޓިވްވި ނަމަވެސް މާލެ ދިޔުމަށްފަހު ނެގި އޭނާގެ ސާމްޕަލެއް ޓެސްޓް ކުރިއިރު، ވަނީ ބައްޔަށް ޕޮޒިޓިވް ވެފަ އެވެ.\nމިއަދު 186 މީހުން ޕޮޒިޓިވް ވެއްޖެ\nބާރަށަށް އަރައި ފޭބުން މަނާކޮށްފި


SunOnline: Bodu hukumeh: Ebbasvumugai jahaigen aadhaa hilaafu badhaluthakeh nagainudheveyne\nބޮޑު ހުކުމެއް: އެއްބަސްވުމުގައި ޖަހައިގެން އާދައާ ހިލާފު ބަދަލުތަކެއް ނަގައިނުދެވޭނެ\nނަޖާހު މަސްއޫދު 02 May 2021, 13:56\nފެބްރުއަރީ 15، 2021: ދިވެހި ރާއްޖޭގެ ސުޕްރީމް ކޯޓު -- ސަމް ފޮޓޯ/ ފަޔާޒު މޫސާ\nއެއްބަސްވުމުގައި މާއްދާތައް ހިމަނައިގެން، އާދައާ ހިލާފު ބޮޑެތި ބަދަލުތަކެއް ނަގައިނުދެވޭނެ ކަމަށް ސުޕްރީމް ކޯޓުން ހުކުމްކޮށްފި އެވެ.\nއެއްބަސްވުމާ ހިލާފުވެއްޖެ ނަމަ ބޮޑެތި ޕަސެންޓޭޖުތަކުން ޖޫރިމަނާ އަރާ ގޮތަށް އެއްބަސްވުންތައް ހަދާފައި ހުރެ އެވެ. އަދި އެއްބަސްވުމާ ހިލާފުވާ ހާލަތްތަކުގައި އެ ފައިސާ ނުދައްކައިގެން އެތައް މިލިއަން ރުފިޔާ ހޯދަން ކޯޓުގައި ބައެއް މީހުން ދައުވާވެސް ކުރެ އެވެ.\nއެ ގޮތަށް ބޮޑެތި ބަދަލުތައް ނަގައި ނުދެވޭނެ ކަމަށް ސުޕްރީމް ކޯޓުން ހުުކުމް ކުރީ، ކުންފުންޏެއްގައި އޮތް މީހެއްގެ ހިއްސާ އެހެން މީހަކަށް ވިއްކުމަށް ހެދި އެއްބަސްވުމެއްގައި ފައިސާ ދައްކަން އޮތް މުއްދަތުގައި ފައިސާ ނުދެއްކުމުން އެރި ޖޫރިމަނާ ހޯދަން ކުރި ދައުވާގެ މައްސަލައެއްގަ އެވެ. އަދި 700،000 ޑޮލަރުގެ ހިއްސާ ގަންނަން ހެދި އެ އެއްބަސްވުމުގައި އޮތީ ފައިސާ ނުދައްކައި ދާ ކޮންމެ 10 ދުވަހަކަށް ނުދައްކައިވާ ފައިސާއަށް 10 ޕަސެންޓު އިތުރުވާނެ ކަމަށެވެ.\nއެ މައްސަލައިގައި އަހުމަދު ޖަނާހު މޫސާ އަލި މަނިކުގެ މައްޗަށް ދައުވާ ކުރީ އޭނާ ދައްކަން ޖެހޭ 346،500 ޑޮލަރާއި އޮކްޓޯބަރު 31، 2016ގެ ނިޔަލަށް ފައިސާ ދައްކާފައި ނުވުމުން އަރާފައިވާ 5.26 މިލިއަން ޑޮލަރުގެ ޖޫރިމަނާއާއެކު ޖުމްލަ 5.61 މިލިއަން ޑޮލަރު ހޯދުމަށެވެ.\nއެ މައްސަލައިގައި ސިވިލް ކޯޓުން ވެސް ހުކުމް ކުރީ ޖަނާހުއާ އެއްކޮޅަށެވެ. ހުކުމް ކުރީ ނުދައްކައިވާ 346،500 އާއި ޖޫރިމަނާގެ ގޮތުގައި 700،000 ޑޮލަރު ދެއްކުމަށެވެ.\nބުރާސްފަތި ދުވަހު ފަނޑިޔާރު އާއިޝާ ޝުޖޫން އާއި ފަނޑިޔާރު މަހާޒު އަލީ ޒާހިރުގެ އަގުލަބިއްޔަތުން ކުރި ހުކުމުގައި ވަނީ އެފަދަ މައްސަލަތަކުގައި އެއްބަސްވުމުގައި ނަގައިދޭން އެދޭ ފައިސާއަކީ، އެއްބަސްވުމާ ހިލާފުވެއްޖެ ނަމަ، ނަގައި ދެވޭނެކަމަށް އެއްބަސްވުމުގައި ބަޔާންކޮށްގެން، ލިކުއިޑޭޓެޑް ޑެމޭޖަސްގެ ގޮތުގައި ޕެނަލްޓީ ކްލޯސްއެއް ހިމަނައިގެން ނަގާ ފައިސާކަން ބެލިދާނެ ކަމަށެވެ.\nލިކުއިޑޭޓެޑް ޑެމޭޖަސްގެ ގޮތުގައި ނަގައިދެވޭނީ އެއްބަސްވުމާ ހިލާފު ކަމެއް ކޮށްފި ނަމަ ލިބިދާނެ ގެއްލުމެއް ފޫބެއްދޭނެ މިންވަރަކަށް ކަމަށް ހުކުމުގައިވެ އެވެ.\nބަދަލު ލިބިގަތުމަށް ބަރޯސާވަނީ ޕެނަލްޓީ ކްލޯޒްއެއްގެ މައްޗަށް ކަމުގައިވާނަމަ އާންމު އުސޫލުން އެފަދަ ބަދަލެއް ނަގައި ނުދެވޭނެ ކަމަށާއި، އަދި އެކަމުގެ މައްޗަށް އެއްބަސްވެފައިވާ ނަމަވެސް، އެއްބަސްވުމެއްގެ ދަށުން ބަދަލު ނަގައިދިނުމުގެ ކުރިން ލިބިދެވޭ ކަމަށް އެއްބަސްވެފައިވާ މިންވަރަކީ އުގޫބާތެއްކަން ނުވަތަ ނޫންކަން ކޯޓުން ވަޒަން ކުރަން ޖެހޭނެ ކަމަށް ފަނޑިޔާރު ޝުޖޫންގެ ރައުޔުގައިވެ އެވެ.\nއެ މާއްދާގެ ދަށުން ހޯދަން އެދޭ މިންވަރަކީ ހަގީގަތުގައި ވެސް ލިބިދާނެެ ގެއްލުމެއްތޯ ވަޒަން ކުރެވިދާނެ ކަމަށް އެ ރައުޔުގައިވެ އެވެ. އަދި ބަދަލު ނެގުމާ ގުޅޭ މާއްދާއަކީ ޕެނަލްޓީ ކްލޯޒްއެއް ނަމަ އެއީ ބަދަލުގެ ގޮތުގައި ނަގައިދޭން ޖެހޭނެ ފައިސާއެއް ނޫން ކަމަށްވެ އެވެ.\nއޭނާގެ ރައުޔުގައި ވަނީ އެ މައްސަލައިގައި ހިމެނޭ މާއްދާއަކީ ޕެނަލްޓީ ކްލޯޒްއެއް ކަމަށް ކަނޑައަޅުއްވައިފަ އެވެ. އަދި ހިއްސާގެ އަގުގެ ގޮތުގައި ދައްކަން ޖެހޭ 346،500 ފިޔަވައި އެހެން އެއްޗެއް ދައްކަން ނެތް ކަމަށް ނިންމެވި އެވެ.\nގެއްލުމުގެ ބަދަލަކީ އެއްބަސްވުމާ ހިލާފުވުމުން ލިބޭ ގެއްލުން ނަގައިދިނުން ކަމަށް ފަނޑިޔާރު މަހާޒުގެ ރައުޔުގައި ވެސް ފާހަގަކޮށްފައިވެ އެވެ.\nދުނިޔޭގެ މަޝްހޫރު ހުރިހާ ގާނޫނީ ނިޒާމުތަކުގައި ވެސް އެއްބަސްވުމުގެ ބައިވެރިން އެއްބަސްވުމުގައި އެއްބަސްވުމާ ހިލާފުވާ ހާލަތުގައި ނަގާނެ ގެއްލުމުގެ ބަދަލު އެ ބަދަލު ކޯޓުން ނަގައިދެނީ އެއްބަސްވުމާ ހިލާފުވުމުގެ ސަބަބުން ލިބިފައިވާ ނުވަތަ ލިބިދާނެ ކަމަށް އެއްބަސްވުމުގެ ބައިވެރިންނަށް އެނގޭ ގެއްލުމެއް އޮތްކަން ނުވަތަ ނޫންކަމާއި، ނަގައި ދެވޭ އަދަދަކީ އެ ގެއްލުމާ މުނާސަބު އަދެއްކަން ކަށަވަރު ކުރުމަށްފަހުގައި ކަމަށްވެސް އެ ރައުޔުގައިވެ އެވެ.\nދުނިޔޭގެ އެހެން ގައުމުތަކުގައި ލިކުއިޑޭޓެޑް ޑެމޭޖަސްގެ ގޮތުގައި ނުވަތަ ޕެނަލްޓީ ކްލޯޒްއެއްގެ ދަށުން ނަމަވެސް ނަގައިދޭންޖެހޭ ބަދަލުގެ މިންވަރަކީ އާދަޔާ ހިލާފަށް ބޮޑު ބަދަލެއް ނަމަ، ކޯޓުން އެ މިންވަރު ކުޑަކުރާކަން ވެސް އެ ރައުޔުގައި ފާހަގަ ކުރެއްވި އެވެ.\nއެ މާއްދާއަކީ އެކަށީގެންވާ އަދަދެއް ހޯދަން ހިމަނާފައިވާ މާއްދާއެއް ނަމަ ނުވަތަ އެއީ އެއްބަސްވުމާ އެއްގޮތަށް އަމަލު ކުރުމަށް ބާރު އަޅާ މާއްދާއެއް ނަމަ އެއީ ޕެނަލްޓީ ކްލޯޒްއެއްގެ ގޮތުގައި ނުބެލެވޭނެ ކަމަށްވެސް ފަނޑިޔާރު މަހާޒުގެ ރައުޔުގައި ވިދާޅުވި އެވެ.\nމާއްދާއަކީ ޕެނަލްޓީ ކްލޯޒްއެއް ނުވަތަ އަދަބު ދިނުމަށްޓަކައި ހިމަނާފައިވާ މާއްދާއެއްކަން ކަނޑައެޅިއްޖެ ނަމަ، އެ މާއްދާ އެއްބަސްވުމުގެ ބައިވެރިން އެއްބަސްވެފައިވާ ގޮތަށް ތަންފީޒުކޮށްދިނުމަކީ ކޯޓުތަކަށް ލާޒިމު ކަމެއް ނޫން ކަމަށްވެސް އެ ރައުޔުގައިވެ އެވެ.\nއެފަދަ އެއްބަސްވުންތައް ހަދައިގެން ޕެނަލްޓީ ކްލޯޒްގެ ދަށުން ގިނަ އަދަދެއްގެ ފައިސާ ހޯދުމަށް މައްސަލަ ކޯޓަށް ހުށަނާޅައި ލަސް ކުރެވިދާނެކަންވެސް ހުކުމުގައި ފާހަގަކުރި އެވެ. އަދި އެކި ގޮތްގޮތުން ލަސްކޮށްގެން އެ މާއްްދާގެ ދަށުން ފައިސާ ހޯދަން މަސައްކަތް ކުރުމުގެ ފުރުސަތުވެސް ހުޅުވިގެންދާކަން ފާހަގަކުރެއްވި އެވެ.\nފަނޑިޔާރު މަހާޒާއި ފަނޑިޔާރު ޝުޖޫން ހުކުމް ކުރެއްވީ އެ އެއްބަސްވުމުގައި އޮތީ ޕެނަލްޓީ ކްލޯޒްއެއް ކަމަށެވެ. އެހެންކަމުން، އެ ކްލޯޒްގެ ދަށުން އެއްވެސް ފައިސާއެއް ދައްކަން ހުކުމް ނުކުރެވޭނެ ކަމަށާއި، ހަމައެކަނި ނެގޭނީ، އަސްލު ނުދައްކައި ހުރި 346،500 ޑޮލަރު ކަމަށް ހުކުމުގައިވެ އެވެ. އަދި އެ ފައިސާ ތިން މަސް ދުވަހުގެ ތެރޭގައި ދެއްކުމަށް ހުކުމް ކުރި އެވެ.\nއެމްޕީއެލްގެ ހިޔާ ފްލެޓުތައް އަންނަ އަހަރު ހަވާލުކުރަނީ\nދައުލަތުގެ އާމްދަނީ އިތުރު ކުރަން އާ ހަތް ކަމެއް


ދުނިޔޭގެ އާބާދީ ދުވަހުގެ މުނާސަބަތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ފޮނުއްވި ޚިޠާބު - The President's Office\n11 ޖުލައި 2020، ރިފަރެންސް: -\nބައިނަލްއަޤްވާމީ ފެންވަރުގައި މުޅި ދުނިޔޭގައި މިއަދު ފާހަގަކުރާ، މި އަހަރުގެ އާބާދީ ދުވަހުގެ މުނާސަބަތުގައި، ރާއްޖޭގެ ލޮބުވެތި ރައްޔިތުންނަށް ވަރަށް އިޚްލާޞްތެރިކަމާއެކު، ދުވަހުގެ ހެޔޮއެދުމާއި ތަހުނިޔާ ދަންނަވަމެވެ.\nދުނިޔޭގެ ފެންވަރުގައި އާބާދީ ދުވަހުގެ ގޮތުގައި، ކޮންމެ އަހަރެއްގެ ޖުލައި މަހުގެ 11 ވަނަ ދުވަސް ފާހަގަކުރަނީ، ވަރަށް މުހިންމު މަޤްޞަދުތަކެއް ޙާޞިލުކުރުމުގެ ބޭނުމުގައެވެ.\nމި ދުވަސް ފާހަގަކުރުމުގެ އެންމެ ބޮޑު ބޭނުމަކީ، ކޮންމެ ޤައުމެއްގެވެސް އާބާދީއާ ގުޅިފައިވާ މައްސަލަތަކާމެދު، އެ ޤައުމެއްގެ ރައްޔިތުން ހޭލުންތެރި ކުރުމެވެ. އޭގެ ތެރޭގައި އިންސާނީ މުޖުތަމަޢެއްގައި އުފެދޭނެ އެންމެހައި މައްސަލަތަކާއި، އެ މައްސަލަތަކުން ނުކުންނަ ނަތީޖާތަކާއި، އެ މައްސަލަތައް ޙައްލުކުރުމަށް ކުރަންވީ ކަންކަމާމެދު، ރައްޔިތުންގެ މެދުގައި ހޭލުންތެރިކަން އިތުރުކުރުން ހިމެނެއެވެ.\nމި އަހަރުގެ އާބާދީ ދުވަހާ ބައްދަލުކުރިއިރު، ދުނިޔޭގެ އާބާދީ އަރައިހަމަކޮށްފައި މިވަނީ، އިންސާނީ ތާރީޚުވެސް ނުދެކޭފަދަ، ނުރައްކާތެރި ބިރުވެރި ދުވަސްތަކަކާއެވެ. ހުސްވި 2019 ވަނަ އަހަރުގެ ޑިސެންބަރު މަހުގެ ފަހުކޮޅު، ޗައިނާއިން ފެނުނު "ކޯވިޑް-19"، މުޅި ދުނިޔެއަށް ފެތުރި، މިވީ ހައެއްކަ މަސްދުވަހުގެ ތެރޭގައި، 11 މިލިއަނަށްވުރެ ގިނަ މީހުންނަށް ވަނީ މިބަލި ޖެހިފައެވެ. އޭގެ ތެރެއިން ފަސް ލައްކައަށްވުރެ ގިނަ މީހުންގެ ފުރާނަ ވަނީ ގެއްލިފައެވެ.\nމި ބައްޔަށް ފަރުވާކުރުމަށް މިހާތަނަށް އެއްވެސް ބޭހެއް، ވެކްސިނެއް ހޯދިފައި ނުވާއިރު، މި ބަލި ކޮންޓްރޯލް ކުރެވޭނެ ދުވަހެއް، ދުނިޔޭގެ ޞިއްޙަތު ޖަމުޢިއްޔާއަށްވެސް، އަދި ޞިއްޙީ ދާއިރާގެ ތަޖުރިބާކާރުންނަށްވެސް ލަފާނުކުރެވެއެވެ. ގިނަ ބަޔަކަށް މި ބަލިޖެހި، ބަލީގައި މަރުވާ ޢަދަދު، ދުވަހުން ދުވަހަށް އިތުރުވަމުންދާއިރު، މި އަހަރުގެ އާބާދީ ދުވަހުގެ ޝިޢާރުވެސް އަމާޒުކޮށްފައިވަނީ، މި ބަލީގެ ނުރައްކަލުން، ދުނިޔޭގެ އާބާދީ ރައްކާތެރިކުރުމުގެ މައްޗަށެވެ.\nމި އަހަރުގެ އާބާދީ ދުވަހަށް، އދ.ގެ އާބާދީއާ ބެހޭ އިދާރާއިން ކަނޑައަޅާފައިވަނީ؛\nPutting the Brakes on COVID-19: How to Safeguard the Health and Rights of Women and Girls Now?\n"ކޯވިޑް-19 ހުއްޓުމަށް: އަންހެނުންނާއި އަންހެން ކުދިންގެ ޞިއްޙަތު ރައްކާތެރި ކުރާނީ ކިހިނެއް؟" މި ޝިޢާރެވެ.\nކޯވިޑް-19ގެ ސަބަބުން ގެއްލުން ނުލިބޭ އިޤްތިޞާދެއް ނެތެވެ. ނުރަނގަޅު އަސަރު ނުފޯރާ މުޖުތަމަޢެއް ނެތެވެ. ހިތްދަތިކަން ތަޖުރިބާކުރަން ނުޖެހޭ ޢާއިލާއެއް ނެތެވެ. އޭގެތެރެއިންވެސް، މި ބަލީގެ ނުރައްކަލަށް އެންމެ ބޮޑަށް ހުށަހެޅިފައިވާ އެއް ބަޔަކީ އަންހެނުންނެވެ. އެއީ މި ބައްޔާ ދެކޮޅަށް އެންމެ ކުރީ ސަފުގައި މަސައްކަތްކުރާ، ޞިއްޙީ ޚިދުމަތްތެރިންގެ ތެރޭގައި ގިނައީ އަންހެނުން ކަމަށްވާތީއެވެ. ރާއްޖޭގައިވެސް ޞިއްޙީ ޚިދުމަތްތެރިންގެ 70 އިންސައްތައަކީ އަންހެނުންނެވެ.\nރާއްޖޭގައި ކޯވިޑް-19 ޖެހުނު އަންހެނުންގެ ޢަދަދު މަދުކަމުގައިވިޔަސް، ފުރަބަންދުގެ ސަބަބުން ދިމާވި، އަދި ދިމާވަމުންދާ ގޮންޖެހުންތަކުގެ އަސަރު، އެންމެ ބޮޑަށް ކުރާ ބަޔަކީ އަންހެނުންނާއި އަންހެން ކުދީންނެވެ. ޢާއިލާތައް 24 ގަޑިއިރު ގޭގައި ތިބެންޖެހުމުން، ދަރިންނާއި މައިންބަފައިން ބެލުމާއި، ގޭތެރޭގެ މަސައްކަތްތައް ފަދަ، ގެވެހި ޒިންމާތައް އުފުލަންޖެހޭ މިންވަރު އެތައް ގުނައެއް އިތުރުވިއެވެ.\nޞިއްޙީ ޚިދުމަތުގެ ނިޒާމަށްވެސް މިއީ ވަރަށް ބާރު ބޮޑު ދުވަސްވަރެކެވެ. އޭގެ ސަބަބުން ޢާންމު ޞިއްޙަތުގެ ނިޒާމަށް ވަރަށް ބޮޑެތި ގޮންޖެހުންތަކެއް ވަނީ ކުރިމަތިވެފައެވެ. ހަމައެފަދައިން ނަފްސާނީ ދުޅަހެޔޮކަމަށްވެސް، ވަރަށް ނޭދެވޭ އަސަރުތައް ދަނީ ފޯރަމުންނެވެ. ގެވެށި އަނިޔާގެ މައްސަލަތަކާއި، ކުޑަކުދިންނާއި އަންހެނުންނަށް ކުރިމަތިވާ ޖިންސީ ގޯނާގެ މައްސަލަތައްވެސް އިތުރުވެއްޖެއެވެ. މިއީ ޚާއްޞަ އިސްކަމެއްދީގެން ޙައްލުކުރަން ޖެހިފައިވާ ކަންކަމެވެ.\nދިވެހިރާއްޖެއަކީ، މި ސަރަޙައްދުގެ ޤައުމުތަކާ އަޅައިބަލާއިރު، ދުޅަހެޔޮ އާބާދީއެއް ބިނާކުރުމުގައި ބޮޑެތި ކުރިއެރުންތަކެއް ހޯދާފައިވާ ޤައުމެކެވެ. އެގޮތުން ބަލާއިރު، ވިހެއުމުގެ ތެރޭގައި އަންހެނުންނާއި ކުޑަކުދިން މަރުވާ ނިސްބަތް ވަނީ ވަރަށް ބޮޑަށް ދަށްކުރެވިފައެވެ. ނަމަވެސް މި ކާމިޔާބު އެގޮތުގައި ދެމެހެއްޓޭނީ، ކޯވިޑް-19 ފަދަ ބޮޑެތި ބަލިތަކާއެކުވެސް، ދުޅަހެޔޮ އާބާދީއެއް ބިނާކޮށް، އުފަންވެނި ޞިއްޙަތަށާއި، އެހެނިހެން އިޖުތިމާއީ ކަންކަމަށް އިސްކަންދީގެންނެވެ.\nއަޅުގަނޑުގެ ދުޢާއަކީ، ކޯވިޑް-19ގެ ނުރައްކަލުން، ދިވެހިރާއްޖެ ރައްކާތެރި ކުރައްވައި، ދުޅަހެޔޮ ހަށިހެޔޮ ޞިއްޙަތަކާއިގެން، އަޅުގަނޑުމެންގެ ދިރިއުޅުމުގެ ޢާންމު ޙާލަތަށް އެނބުރި ދިޔުމުގެ އަވަސް ފުރުޞަތެއް، މާތް ﷲ މިންވަރު ކުރެއްވުމެވެ.


Hulhumale' gai2kudakudhinnah jinse goana kuri massalaigai meehaku hayyareh nukurey - The Press\nހުޅުމާލޭގައި2ކުޑަކުދިންނަށް ޖިންސީ ގޯނާކުރި މައްސަލައިގައި މީހަކު ހައްޔަރެއް ނުކުރޭ\nނިމާ ހަސަން 25 May 2019, 15:17\nހުޅުމާލޭގައި ދެ ކުޑަކުދިންނަށް ޖިންސީ ގޯނާ ކުރި މައްސަލައިގައި މީހަކު ހައްޔަރު ނުކުރާ ކަމަށް މިއަދު ފުލުހުން ބުނެފިއެވެ.\nމިދިޔަ ބްރާސްފަތި ދުވަހުގެ ރޭ 1:00 ހާއިރު، ހަ އަހަރުގެ ފިރިހެން ކުއްޖަކާއި އަށް އަހަރުގެ ފިރިހެން ކުއްޖަކަށް ޖިންސީ ގޯނާ ކުރި މައްސަލައެއް ފުލުހުންނަށް ވަނީ ރިޕޯޓް ކޮށްފައެވެ. މި މައްސަލަ މިނިސްޓްރީ އޮފް ޖެންޑާ، ފެމިލީ އެންޑް ސޯޝަލް ސާވިސަސްއާ ގުޅިގެން، ފުލުހުން ތަހުގީގު ކުރަމުންދާ އިރު، މި މައްސަލައިގައި އަދި ތުހުމަތު ކުރެވޭ އެއްވެސް މީހަކު ހައްޔަރު ކޮށްފައެއް ނުވެއެވެ.\nމި މައްސަލައިގައި ހިމެނޭ، ހަ އަހަރާއި އަށް އަހަރުގެ ދެ ތުއްތު ކުދިންނަށް ރައްކާތެރިކަން ފޯރުކޮށްދީފައިވާ ކަމަށް ޖެންޑާ މިނިސްޓްރީން ބުނާ އިރު، މި ކުދިންނަށް ކުރި ޖިންސީ ފުރައްސާރައަށް ފަހު، މި ކުދިންވަނީ ފަރުވާއަށް ހޮސްޕިޓަލަށް ވެސް ގެންގޮސްފައެވެ. މި ކުދިންގެ މިހާރުގެ ހާލާއި ބެހޭ ގޮތުން، ހުޅުމާލެ ހޮސްޕިޓަލާއި، ޖެންޑާ މިނިސްޓްރީގެ ބަހެއް ލިބޭ ގޮތް ވަނީ ނުވެފައެވެ.\nމިހާރަކަށް އައިސް، ކުޑަކުދިންނަށް ކުރާ މިފަދަ އަނިޔާތައް ދަނީ ދުވަހެއް ދުވަހަކަށް ގިނަ ވަމުންނެވެ. އެގޮތުން، މިދިޔަ ހަފްތާގައި ކުޑަ ކުއްޖަކު ލައްވާ، ހަށި ވިއްކުވި މައްސަލައެއް ވެސް ޖެންޑާ މިނިސްޓްރީއަށް ރިޕޯޓް ކޮށްފައިވެއެވެ. އަދި ދެކުނުގެ ރަށަކުން ނުވަ އަހަރުގެ އަންހެން ކުއްޖަކަށް ޖިންސީ ގޯނާ ކުރި މައްސަލައެއް ވެސް ވަނީ ރިޕޯޓް ކޮށްފައެވެ. މި މައްސަލައިގެ އެ ކުއްޖާގެ 13 އަހަރާއި 16 އަހަރުގެ ދެ ބޭބެގެ އިތުރުން 71 އަހަރުގެ އެ ކުއްޖާގެ މަންމަގެ ލޯބިވެރިޔާއަށް ވެސް ވަނީ ތުހުމަތު ކޮށްފައެވެ. މި މައްސަލައިގައި 71 އަހަރުގެ މީހާ ވަނީ ފުލުހުންގެ ބެލުމުގެ ދަށަށް ގެންގޮސް، 15 ދުވަހުގެ މުއްދަތު ޖަހާފައެވެ.\nޖެންޑާ މިނިސްޓްރީން ބުނީ އެ މިނިސްޓްރީއަށް ހުށަހެޅޭ މައްސަލަތަކުގެ ތެރެއިން 50 އިންސައްތައަށް ވުރެ ގިނަ މައްސަލައަކީ ކުޑަކުދިންނާ ގުޅުން ހުރި މައްސަލަތައް ކަމަށެވެ. އެގޮތުން، 2018 ވަނަ އަހަރު ކުޑަކުދިންނަށް ލިބިފައިވާ އަނިޔާގެ 747 މައްސަލައެއް ހުށަހެޅިފައިވާ އިރު އޭގެތެރޭގައި އެންމެ ގިނައީ ޖިންސީގޮތުން ގޯނާ ކުރުމުގެ މައްސަލައާއި ގެވެށިއަނިޔާގެ މައްސަލަތަކެވެ. އަންހެން ކުދިންނަށް ޖިންސީ ގޮތުން ގޯނާ ކޮށްގެން 200 އަށް ވުރެ މައްސަލަ ހުށަހަޅާފައިވާ އިރު ފިރިހެން ކުދިންނަށް ޖިންސީ ގޮތުން ގޯނާ ކޮށްފައިވާ އަދަދު 60 އާއި ގާތްކުރާ ކަމަށް ތަފާސް ހިސާބުތަކުން ދައްކަައެވެ. އަދި މީގެތެރެއިން ގެވެށިއަނީޔާ ލިބިފައިވާ ކުދިންގެ އަދަދު 120 އާއި ގާތްކުރެއެވެ.\nހަބަރު ކުޑަކުދިންނަށް ކުރާ އަނިޔާ އެބިއުސް ޕޮލިސް ޖެންޑާ މިނިސްޓްރީ


03 އޮކްޓޯބަރ 2018 - 10:14 30 comments\nޖިނާ ނުކުންނާނެ ވަގުތެއްގެ އިންތިޒާރުގައެވެ. ހިތުގައި އުފެދިފައިވަނީ އެންމެ ޝަކުވާއެކެވެ. ލޮލަށް ފެނުނު ހެކިތަކަށް ޒޫނާއަށް ފުރަގަސްދެވުނީ ކީއްވެގެން ހެއްޔެވެ؟ ހިތުން ފޮނުވި ސިގުނަލުތަކަށް ބީރުކަންފަތް ދެވުނީ ކީއްވެގެން ހެއްޔެވެ؟ ޒޫނާގެ ލޮލުން ވެއްޓުނު ކަރުނަތިކި ކޯތާފަތާ ހަމައަށް ފޯރި ވަގުތަކީ ޖިނާ ނުކުތް ވަގުތެވެ. ކޮޓަރިއަށް އެއް ފިޔަވަޅުއަޅައިފައި ޖިނާ ހުއްޓުނެވެ. ޒޫނާއާ ދިމާއަށް ބަލައިލިއެވެ.\n"ކިހިނެއްވެގެން ތި ރޮނީ؟" ޖިނާ އެހިއެވެ.\n"ތިހާ ދުރުން ޖިނާއަށް ކިހިނެއް ކަރުނަ ފެންނަނީ؟" ޝައްކުގެ ނަޒަރަކުން ބަލަން އިން ޒޫނާ ބުންޏެވެ. "އައިނެއް ނެތެއްނު!"\nއައިނު ނެތްކަން ހަނދާންވުމާއެކު ޖިނާއަށް ސިހުމެއް ލިބުނެވެ. ނުތަނަވަސްކަމެއް ވެސް ލިބުނެވެ.\n"ދީބަލަ އައިނު!" އައިނަށް އިޝާރާތްކޮށްފައި ޖިނާ ބުނެލިއެވެ. "ޒޫނާ އިން ގޮތުން ހީވީ ރޯހެން."\n"ތިހާ ދުރުގަ ހުންނައިރު ވެސް ޖިނާއަށް މިތާ އޮންނަ އައިނު ފެނޭ؟" ޒޫނާ ސުވާލުކުރިއެވެ. "ލޯ ހާދަ ރަނގަޅޭ މިހާރު ދޯ؟"\nޖިނާ އައިސް އައިނު ނަގައިފައި އަޅަމުން އެނދުގައި އިށީނދެލިއެވެ. އަދި ދެވަނަ ކުށް ފޮރުވަން މަސައްކަތް ފެށިއެވެ.\n"އައިނު ބޭއްވީ މަ ވިއްޔަ!" ޖިނާ ވަރަށް އާދައިގެ ރާގެއްގައި ބުންޏެވެ. "އެހެންވެ އެނގޭނެއްނު! އައިނު އަޅާއަޅާ މިހާރު ލޯ ކުޑަކޮށް ރަނގަޅު ވެސް ވެއްޖޭ!"\nޖިނާ ހެދީ ދޮގެއްކަން ޒޫނާއަށް އެނގެއެވެ. ޒޫނާ ކޮޓަރިއަށް ވަންއިރު އައިނު އޮތީ އެނދުގެ ފައިލާކޮޅުގައެވެ. ބޯލާކޮޅުގައި އައިނު ބޭއްވީ ޒޫނާއެވެ. އެހެންނަމަވެސް ޒޫނާ އެ ވާހަކައެއް ނުބުނެއެވެ. ޒޫނާގެ ހިތުގައި އޮތީ ކީކޭކަން ޖިނާ ދެނެގަތެވެ. އެކަމަކު އެނގުނުކަމަކަށް ޖިނާ ނަހަދައެވެ. އެއީ އާންމުކޮށް ޖިނާ ކުރާ ކަމެކެވެ.\n"ދެން ބުނެބަލަ! ކޮންކަމަކާ ތި ރޮނީ؟" ޖިނާ އެހިއެވެ.\nއެ ވަގުތު ދޮރުގައި ޓަކިޖެހި އަޑު އިވުނެވެ. ދޮރުމަތީގައި ހުރީ ކާކުކަން ޖިނާއަށް ރަނގަޅަށް އެނގެއެވެ.\n"މި ގަޑީގަ ކާކު؟" ޖިނާ މަޑުމަޑުން ބުނެލިއެވެ.\nހިތާހިތުން ޖިނާ އެ ސުވާލުކުރިޔަސް ޒޫނާއަށް އަޑުއިވުނެވެ. ޖިނާގެ ބޭނުމަކީ ވެސް އެއީއެވެ. ޒޫނާގެ ހިތުގައި ސުވާލު އުފެއްދުމެވެ. އެ ކަން ކާމިޔާބުވިއެވެ. ގާތުގައި އިނީ ޖިންނިއެއް ކަމުގައިވާ ނަމަ، ދޮރުމަތީގައި ހުރީ ކާކުކަން ޖިނާއަށް ނޭނގުނީ ކީއްވެބާއޭ ޒޫނާ ހިތަށްއެރިއެވެ. އަނެއްކާ ވެސް ޒޫނާއަށް އޮޅުންއެރިއެވެ. އެދުން ފައިބައިގެން ގޮސް ކޮޓަރީގެ ދޮރު ހުޅުވިއެވެ.\n"މަންމަ؟" ޒޫނާއަށް ބުނެވުނެވެ. "ގުޅާ ވެސް ނުލާ ކުއްލިއަކަށް.."\nހިތްހަމަނުޖެހިފައި ހުރި ސަކީނާ ވައްކަޅިން ޖިނާއަށް ބަލައިލިއެވެ. ޒޫނާއަށް ހިނިތުންވެލިއެވެ.\n"މިހެން ދަމުންދަމުން ހިތަށްއެރީ ވަދެލާނަމޭ!" އެތެރެއަށް ވަންނަމުން ސަކީނާ ބުންޏެވެ.\nސަކީނާ ބުނީ ތެދެއް ނޫންކަން ނޭނގޭ އެކަކު ވެސް އެ ތާކު ނެތެވެ. ރޭގަނޑު އެގާރަޖަހާއިރަކީ ދަމުންދަމުން މީހުން ގޭގެއަށް ވަދެލާ ގަޑިއެއް ނޫނެވެ. ސަކީނާ އެތެރެއަށް ވަނުމުން ޖިނާ މަޑުމަޑުން ނުކުތެވެ. ޖިނާ ކޮޓަރިން ނުކުންނަންދެން ސަކީނާ ވައްކަޅިން ޖިނާއަށް ބެލިއެވެ.\n"މަންމަ އިށީނދެބަލަ!" ޒޫނާ އެދުނެވެ.\nސަކީނާ އިށީނެވެ. ޒޫނާ ހުރީ ކޮޅަށެވެ.\n"މާތް ރަސްކަލާނގެ ދަރިފުޅު ސަލާމަތްކުރައްވާށި!" ސަކީނާ ކަންބޮޑުވެފައި މަޑުމަޑުން ބުނެލިއެވެ.\n"މަންމާ! އަހަންނަށް ހީވަނީ އެއީ ހަމަ ޖިނާހެން،" ޒޫނާ އެނދުގައި އިށީންނަމުން ބުންޏެވެ. "އެކަމަކު ބައެއް ފަހަރު.. ދެން ނޭނގެ މަށަކަށް."\n"ދަރިފުޅު ދެން އެ ކަމާ ނުވިސްނާ!" ސަކީނާ މަޑުމަޑުން ބުންޏެވެ.\nސަކީނާ އަތްދަބަހުގެ ތެރެއިން ކަރުދާސްކޮޅެއް ނެގިއެވެ. އެ ކަރުދާސްކޮޅު އޮތި ހަތަރު ފަށަށް ފަތްޖަހައިފައެވެ. ޒޫނާ ދެ ލޯ ބޮޑުކޮށްގެން މަންމައަށް ބަލަހައްޓައިގެން އިނެވެ. ތިޔަ ކުރަނީ ރަނގަޅުކަމެއްހޭ އަހާ ކަހަލަ ގޮތަކަށެވެ. ޒޫނާއަށް ކަރުދާސްކޮޅު ދިއްކޮށްލުމާއެކު ޒޫނާގެ އަތުން އެ ކަރުދާސްކޮޅު އެނދުގެ ބާލީސްދަށަށް ލިއެވެ. ސަކީނާ ބާލީހުގައި ފިރުމައިލިއެވެ.\n"އިރާދަކުރެއްވިއްޔާ މިރޭ މި ކަން ނިމޭނެ،" ސަކީނާ ވައިއަޑުން ބުންޏެވެ. "ގާދިރުމެން އެބަތިބި އެ ކޮޅުގަ ތައްޔާރަށް. ހަނދާންކޮށް މަންމަ ބުނި ގޮތަށް ކަންތައް ކުރާތި!"\n"އަހަރެން ބިރުގަނޭ މަންމާ!" ޒޫނާ ކުޑަކޮށް ނުތަނަވަސްވެފައި ބުންޏެވެ.\n"ދަރިފުޅަށް ވުރެ އޭނަ މާ ބިރުގަންނާނެ،" ސަކީނާ އެނދުން ތެދުވަމުން ބުންޏެވެ. "ހިތްވަރުކުރާތި!"\nސަކީނާ ދިޔުމުން ޒޫނާ ދޮރަށް ބަލަހައްޓައިގެން އިރުކޮޅަކު އިނެވެ. ސަކީނާއަށް ނުކުމެވުނީ ޖިނާ ކުރިމައްޗަށެވެ. ވަރަށް ހިތްހަމަނުޖެހިފައި ސަކީނާއަށް ކަޅިއަޅައިގެން ޖިނާ ހުއްޓެވެ. ސަކީނާ ދިޔަ ބާރުމިނުގައި ގެއިން ނުކުތެވެ. ޒޫނާ ކޮޓަރިން ނުކުތްއިރު ޖިނާ ފެންނާކަށް ނެތެވެ. ވުމާއެކު އަނެއްކާ ވެސް ޒޫނާ ކޮޓަރިއަށް ވަނެވެ. އެނދުގައި އޮށޯވެލިއެވެ. ތިރީހަކަށް މިނެޓު ވީއިރު ވެސް ޖިނާއެއް ނައެވެ. ދަންވަރު ބާރަޖެހިއެވެ. ޖިނާގެ ޚަބަރެއް ނުވިއެވެ. ޒޫނާ ފޯނު ނެގިއެވެ. ޖިނާއަށް ގުޅިއެވެ. ފޯނު ރަނގަބީލުވީ ކޮޓަރިތެރެއިންނެވެ. ބަލައިލިއިރު ފޯނު އޮތީ އެނދުމަތީގައެވެ. އަނެއްކާ ވެސް އިރުކޮޅަކު އިންތިޒާރުކުރުމަށް ފަހު ޒޫނާ ކޮޓަރިން ނުކުތެވެ.\n"ޖިނާ!" ޒޫނާ ގޮވައިލިއެވެ.\n"ކީކޭ!" ޖިނާގެ އަޑުއިވުނެވެ.\nޖިނާ އޮތީ ސޯފާގައި އޮށޯވެލައިގެންނެވެ. ކުރިން ވެސް ޖިނާ އެ ތަނުގައި އޮތް ހެއްޔެވެ؟ ޒޫނާ އަމިއްލަ ހިތާ ސުވާލުކޮށްލިއެވެ.\n"ނިދާކަށް ނުވޭ؟" ޒޫނާ އެހިއެވެ.\nޖިނާ ފުން ނޭވައެއް ބޭރުކޮށްލުމަށް ފަހު ތެދުވެ ސޯފާގައި އިށީނދެލިއެވެ. ގޭތެރެ އޮތީ ވަރަށް ހަމަހިމޭންކޮށެވެ. "ޖިނާ" ހިތަށްއެރިއެވެ. ޒޫނާގެ ކުރިމަތީގައި އިނީ ކާކުކަން ޒޫނާ ގާތުގައި ބުނަންވީ ހެއްޔެވެ؟ ވިސްނެނީ ދެން ވާނެ ގޮތަކާމެދުގައެވެ. އެހެން ސިފައެއް ޖެހިގެން އައުމަކީ ޒޫނާ ދުވަހަކު ވެސް މާފުކުރާނެކަމެއް ނޫނެވެ. އެކަމަކު ނުބުނެ ހުންނާކަށް ވެސް ޖިނާއަކަށް ފަސޭހައެއް ނޫނެވެ. ޖިނާއަކީ ފުންގަނޑެއްގައި ބެދިފައި އިން މަހެއް ކަހަލައެވެ. ފެންފޮދު ހައްތަހާ ހިނދެނީއެވެ. ގޮތް ހުސްވަނީއެވެ.\n"މިރޭ ކިހިނެއްވެފަތަ ތި އިންނަނީ؟" ޒޫނާ ސުވާލުކުރިއެވެ.\n"ހިނގާ އޯވަނައިޓަކަށް ދަތުރުދަމާ!" ޖިނާ އެދުނެވެ.\n"ތީ ކޮންކަހަލަ ޖަވާބެއް؟" ޒޫނާ އެހިއެވެ. "މަ މި އަހަނީ ކިހިނެއްވެފަހޭ ތި އިންނަނީ؟ އެހެން ބުނީމަ ތި ބުނީ ހިނގާށޭ ދަތުރުދަމާ! ދިމައެއް ނުވެއެއްނު!"\nޖިނާ ސޯފާގައި ލެނގިލިއެވެ.\n"ދިމާވާނީ މިހާކަންހާ ވަރަކަށް،" ފަންކާއަށް ނަޒަރު ހުއްޓައިލައިގެން އޮތް ޖިނާ ބުންޏެވެ. "ދެރައީ ޒޫނާއަށް އެ ކަން ނޭނގޭކަން. ކުރެވޭ ފިކުރުތައް ގިނަވީމަ ދެން ޖެހޭނީ މިހެން އިންނާކަށްނު! އަސްލު މިހާރު މިއޮތީ ހުރިހާ ކަމެއް ހަމަޖެހި ނިމިފަ. އުމުރުގެ ބާކީއޮތްތަން އަރާމުގަ އުޅެލީމަ ނިމުނީ. އެކަމަކު އިންސާނުންނަކީ އަމިއްލައެދުން ބޮޑު، ބޯހަރު ބައެއް. ދުވަހަކު ވެސް ހިތެއް ނުފުރޭނެ. ބައެއްފަހަރު އަހަރެން ހިތަށްއަރާ އަހަންނަށް މި ކުރެވުނީ ރަނގަޅު ކަމެއްބާއޭ؟ ދެން ކޮންމެހެން އެ ސުވާލަށް ޖަވާބުދޭނީކީ ނޫން. ހިނގާ ދަތުރެއް ރާވަމާ! ބޯހަމަޖައްސާލަން."\n"ސީރިޔަސްކޮށްތަ؟" ކަށަވަރުނުވާތީ ޒޫނާ އެހިއެވެ. "އެކަމަކު އޭރުން ކުދިން ހިތަށްއަރާނީ ކީކޭ؟ އިހަށް ދުވަހަކު ސުހެއިލު އެކްސިޑެންޓުވީ. އަހަރެންގެ ދަރިން ނޫނަސް އަހަރެން އެ ކަމާ ވިސްނަމޭ. ޖިނާ ވަރަށް ރުޅިއާދޭ ދޯ ސުހެއިލު ދެކެ."\n"ޖިނާ" ރުޅިއާދެއެވެ. ޖެނީއާއި ޒޫނާ ނޫން އެހެން ހުރިހައި އިންސާނުންދެކެ ވެސް ޖިނާ ފޫހިވެއެވެ.\n"އެއީ ކީއްވެ އަހަރެން ރުޅިއަންނަންވީ؟" ޖިނާ ސުވާލުކުރިއެވެ.\n"ތިއެއް މަށަކަށް ނޭނގެ،" ސޯފާގައި އިށީންނަމުން ޒޫނާ ޖަވާބުދިނެވެ. "އަހަންނަކަށް ނޭނގެ ސުހެއިލު އެރޭ މަގުމަތީގަ ދުވީ ކީއްވެގެންކަމެއް ވެސް. ޑުރައިވަރު ބުންޏޯ ސުހެއިލު އެ މަގަށް ނުކުތީ ވަރަށް ބާރަށް ދުވެފައޭ! ޖިނާ ހުރިންތަ އެތާ؟"\nހައިރާންކަމުގެ ނަޒަރުން ޒޫނާއާ ދިމާއަށް ޖިނާ ބަލައިލިއެވެ.\n"އަހަރެން އެ ތަނުގަ ހުންނަންވީ ކީއްވެ؟ ޒޫނާ ކޮންފާނެ ކޮންމެ ފަދަ ސުވާލެއް ވެސް." ޖިނާ ބުންޏެވެ.\nޖިނާ ދިން ޖަވާބުން ޒޫނާއަކަށް ގޮތެއް ނުނިންމުނެވެ.\n"އަސްލު ވެސް ޖިނާ ހަމަ އެއްގޮތަކަށް ވެސް ދެރައެއް ނުވޭ!" ޖިނާގެ މޫނަށް ބަލަހައްޓައިގެން އިން ޒޫނާ ބުންޏެވެ. "ކުދިން އެ ބުނަނީ ދޮގެއް ނޫން."\n"ޒޫނާ! ދިރޭ ކޮންމެ އެއްޗަކީ މަރުވާނެ އެއްޗެއް،" ޖިނާ ގެންދަން ބޭނުންވި ދިމާއަށް ވާހަކަ މިސްރާބުޖެހިއެވެ. "އޭގެ މާނައަކީ ދިރިތިބި މީހުން ގަބރުތަކެއްހެން އުޅޭށެކޭ ނޫން. ދިރިއުޅުމުގެ ބާކީ ބައި ބޭކާރުކޮށްލާށެކޭ ވެސް ނޫން. އަހަރެން ބޭނުމެއް ނޫން އެ ކަމާ ރޯކަށް. އެކަކަށް ވެސް އެ މަންޒަރެއް ނުދައްކާނަން. ދަރިންދެކެ ލޯބިވާކަން ދެއްކޭނެ އެހެން ގޮތްގޮތް ވެސް ހުރޭ. މިސާލަކަށް ވަރަށް ކުޑަ ކަމެއް. ދަރިންނާ ދިމާއަށް ކީކޭ ކިޔާފަ ގޮވިއްޔާ ދަރިން އެންމެ އުފާވާނީ؟ ދަރިފުޅު! އެހެންނު! ޒޫނާ ދުވަހަކު ވެސް ޖެނީއާ ދިމާއަށް ދަރިފުޅާއޭ ކިޔާފަ ގޮވާލި އަޑެއް ގައިމުވެސް އަހަންނެއް ނާހަން. މަށަށް ވެސް ހަމަ އެހިދާނެ ޒޫނާ ލޯބިނުވަނީހޭ ޖެނީ ދެކެ."\nޒޫނާ ކުއްލިއަކަށް ހަނދާންވީ ޖެނީގެ ބައްޕަ ބުނި ޖުމުލައެވެ.\n"އަހަރެން ޒޫނާ ލައްވާ ޖެނީއަށް ދަރިފުޅު ވެސް ކިޔުއްވާނަން." އެ ފަހަރު ޖެނީގެ ބައްޕަ ބުންޏެވެ.\n"ގައިމު ޖެނީ ވެސް ދެރަވާނެ،" ޖިނާ ބުންޏެވެ. "ޖެނީގެ ހުރިހާ ވެސް މީހަކީ ތީ."\n"ތިހިރީނު ޖެނީގެ ބައްޕަ!" ޖެހިލުމެއް ނެތި ޒޫނާ ބުނެލިއެވެ.\nޖިނާއަށް ސިހުމެއް ލިބުނުކަން ޒޫނާއަށް ކަށަވަރެވެ. އެކަމަކު ވަރަށް ކުޅަދާނަކަމާ އެކުގައި ޖިނާ އޮޅުވައިލިއެވެ. ހިނިތުންވެލިއެވެ. ޒޫނާ ވެސް ހިނިތުންވެލިއެވެ. ގަޑީގެ ކަށި ދައުރުވަމުންދިޔައެވެ. ސިކުންތުކަށީގެ އަޑު ވެސް ޒޫނާއަށް އިވޭ ކަހަލައެވެ.\n"ހިނގާ ދެން ނިދަންއުޅެމާ،" ނިދީގެ އެއްވެސް އަސަރެއް މޫނުމަތިން ފެންނަން ނެތް ޒޫނާ ބުނެލިއެވެ. "މަށަށް ހީވަނީ މިރެޔަކީ ވަރަށް ދިގު ރެޔަކަށް ވާނެހެން."\nކޮޓަރިއަށް ފުރަތަމަ ވަނީ ޒޫނާއެވެ. ޖިނާ ދޮރުމަތީގައި މަޑުކޮށްލިއެވެ. ސަކީނާއާއި ޒޫނާ ކުރީ ކޮންކަމެއްކަމާއި، އެ ކަން ކުރީ ކީއްވެގެންކަން ޖިނާއަށް އެނގެއެވެ. ޒޫނާ ވަނީ ފާޚާނާއަށެވެ. ޖިނާ އެނދު ކައިރިއަށް ހުއްޓުނެވެ. ބާލީހަށް ބަލައިލިއެވެ. ޖިނާއަށް އެ ބާލީސް ފެންނަނީ ރޯވެ އަނގުރަށްވެފައިވާ ދަރުގަނޑެއްގެ ސިފައިގައެވެ.\nއިތުރު ލިޔުންތައް ފަތިސްހަނދުވަރު ބިންމާ އިބްރާހީމް ވަހީދު ދިގު ވާހަކަ


Hazard ge soi enme fahun Real un hodhaifi\nއެޑެން ހަޒާޑްގެ ސޮއި ހޯދުމަށް މީގެ ކުރިން އެކި ފަހަރު މަތިން މަސައްކަތް ކުރި ރެއާލް މެޑްރިޑުން އެންމެ ފަހުން އޭނާގެ ސޮއި ހޯދައިފި އެވެ.\nރެއާލްގެ ސީނިއާ ޓީމުގެ އެޑްވައިޒަރަކަށް، މިހާރުގެ ކޯޗް ޒައިނުއްދީން ޒިދާން ހުރިއިރު، އޭނާ ވަނީ ހަޒާޑް ލައްވައި ސޮއި ކުރުވުމަށް ރެއާލްގެ އޭރުގެ ކޯޗް ޒައިނުއްދީން ޒިދާންއަށް މަޝްވަރާ ދީފަ އެވެ. އޭރު ހަޒާޑް ކުޅެމުން ދިޔައީ ފްރާންސްގެ ލިއްލޭ އަށެވެ.\nސްޕެއިންގެ ކުޅިވަރު ނޫސް މާކާ އަށް 2010 ވަނަ އަހަރު ދިން އިންޓަވިއުގައި، ޒިދާން ބުނެފައި ވަނީ ހަޒާޑަކީ ކުރިމަގުގައި ލީޑް ކުރާނެ ކުޅުންތެރިޔަކަށް ވާނެ ކަމަށާއި، ހަޒާޑް ގެނައުމުގައި ދެވަނަ ވިސްނުމަކަށް ނުދާނެ ކަމަށެވެ. ލިއްލޭ ދޫކޮށް، ހަޒާޑް ޗެލްސީއަށް ބަދަލުވީ 2012 ވަނަ އަހަރު އެވެ. އޭގެ ފަހުންވެސް އެކި ފަހަރުމަތިން ރެއާލުން ވަނީ ހަޒާޑް ގެންދިއުމަށް މަސައްކަތް ކޮށްފަ އެވެ.\nޗެލްސީގައި ހޭދަ ކުރި ހަތް އަހަރުގެ މުއްދަތުގައި، ހަޒާޑް ވަނީ އެ ޓީމާއެކު އިނގިރޭސި ޕްރިމިއާ ލީގް ދެ ފަހަރު ކާމިޔާބު ކޮށްފަ އެވެ. އަދި ޔޫރޮޕާ ލީގްވެސް ދެ ފަހަރު ކާމިޔާބު ކުރި އެވެ. އެފްއޭ ކަޕާއި ލީގް ކަޕު އެއް ފަހަރު ކާމިޔާބު ކުރި އެވެ. ލިއްލޭގައި ހަޒާޑް ވަނީ 2011 ވަނަ އަހަރު ތާރީހީ ދެ ތަށި ހޯދާފަ އެވެ.\nބެލްޖިއަމްގެ ގައުމީ ޓީމަށް މިވަގުތު ހުސްވެގެން ހުރި ހަޒާޑް ގެންދިއުމަށް ރެއާލުން ވަނީ 130 މިލިއަން ޔޫރޯ ދިނުމަށް ޗެލްސީ އާއެކު އެއްބަސްވެފަ އެވެ. މިފަހަކަށް އައިސް ޓްރާންސްފާ މާކެޓްގައި ބޮޑު ހަރަދު ކުރުން ހުއްޓާލާފައިވާ ރެއާލުން، ބޮޑު ހޭދައެއް ކުރީ ފަސް އަހަރު ފަހުންނެވެ. ހަޒާޑް އަކީ ރެއާލްއަށް މިހާތަނަށް ގެނައި އެންމެ އަގުބޮޑު ކުޅުންތެރިޔާ އެވެ.\nރެއާލްގެ ކޯޗް ކަމާ ދެ ވަނަ ފަހަރަށް، މިދިޔަ ސީޒަންގެ ފަހު ކޮޅުގައި ހަވާލު ވުމަށް ފަހު ޒިދާން ބުނި އެންމެ ބޮޑު ވާހަކަ އަކީ ރެއާލްގެ ސްކޮޑު ބަދަލު ކުރާނެ ވާހަކަ އެވެ. ސީނިއާ ޓީމު އޯވަހޯލް ކުރުމުގެ މަސައްކަތަށް ބޮޑު ބަޖެޓެއް ހޭދަ ކުރުމަށް ރެއާލުން ވަނީ ނިންމާފަ އެވެ.\nއެގޮތުން ހަޒާޑްގެ ކުރިން ރެއާލުން ވަނީ އިތުރު ތިން ކުޅުންތެރިޔެއް ލައްވައި މީގެ ކުރިން ސޮއި ކޮށްފަ އެވެ. އެއީ ފްރެންކްފާޓަށް ކުޅެމުން ދިޔަ ސާބިއާގެ ލޫކަ ޖޯވިޗް، ޕޯޓޯގެ ބްރެޒިލްގެ ޑިފެންޑަރު އެޑާ މިލިޓާއޯ އަދި ސަންޓޯސްގެ ފޯވަޑް ރޮޑްރިގޯ ގޮއިސްގެ އެވެ. ލޫކަ ޖޯވިޗްއަކީ 10 އަހަރަށް ފަހު ރެއާލްއަށް ގެނައި ފުރަތަމަ ސުޓައިކަރެވެ.\nޗެލްސީ ޓްރާންސްފާ މާކެޓް އެޑެން ހަޒާޑް + ރެއާލް މެޑްރިޑް


ރިސޯޓަކުން ވަގަށް ނެގި ފޯނުތަކަކާއި، ފައިސާތަކެއް ހޯދާ މީހަކު ހައްޔަރުކޮށްފި\nރީޢާނު ރަޝީދު 06 ޖެނުއަރީ 2019\nރިސޯޓަކުން، ފައިސާތަކަކާއި މޮބައިލް ފޯނުތަކެއް ވަގަށްނެގި މީހަކު ހައްޔަރުކޮށްފިއެވެ.\nފުލުހުންގެ ވެބްސައިޓުގައި ވިދާޅުވެފައިވާގޮތުގައި، އެ މައްސަލާގައި ހައްޔަރުކޮށްފައި ވަނީ އުމުރުން 33 އަހަރުގެ މީހެކެވެ. އެ މީހާ ހައްޔަރުކޮށްފައި ވަނީ އުނގޫފާރު ޕޮލިސް ސްޓޭޝަނަށް ހުށަހެޅި މައްސަލަ އަކާއި ގުޅިގެން، ފުލުހުން ހިންގި ހާއްސަ އޮޕަރޭޝަނެއްގައެެވެ.\nފުލުހުން ވިދާޅުވިގޮތުގައި، އެ މީހާ އެ ރިސޯޓުން ވައްކަން ކޮށްފައި ވަނީ މިދިޔަ ހުކުރު ދުވަހުގެ ރޭ 2:30 ހާއިރުއެވެ. އޭނާ ވައްކަން ކޮށްފައި ވަނީ، ރިސޯޓެއްގެ ބައެއް މުވައްޒަފުން ނިދާ ކޮޓަރިތަކަށް ވަދެގެންނާއި، އެ ރިސޯޓުގެ މުވައްޒަފުންގެ ފިހާރަ ފަޅާލައިގެންނެނެވެ.\nމީގެއިތުރުންވެސް ފުލުހުން ވިދާޅުވީ، އެ މީހާ ހައްޔަރުކޮށް ބަލައިފާސްކުރި ކުރުމުން، ވަގަށް ނަގާފައިވާ ކަމަށް ބެލެވޭ 5000ށް ވުރެ ގިނަ ރުފިޔާއާއި، ހަތަރު މޮބައިލް ފޯނާއި ދެ ސިނގިރެޓު ކާޓޫނު ފެނިފައިވެއެވެ.\nއެ މައްސަލަ އިތުރަށް ތަހުގީގު ކުރަމުން އަންނަކަމަށް ފުލުހުން ވިދާޅުވިއިރު، އެ މީހާގެ ބަންދަށް ހަތް ދުވަސް އުނގޫފާރު މެޖިސްޓްރޭޓް ކޯޓުން ވަނީ ޖަހާފައެވެ.\nއަރުޝީފަށް ނެގީ 06/01/2019 16:24\nއެންމެފަހުން އަޕްޑޭޓްކުރީ 06/01/2019 16:24


Hajjuverin Male ah furan fashaifi | Mihaaru\nހައޖްު ކޯޕަރޭޝަންގެ ހަވާލުގައި އައި ބައެއް ހައްޖުވެރިން ރާއްޖެ ދިއުމަށްޓަކައި ޖިއްދާ އެއާޕޯޓަށް ދިއުމަށް މައްކާގެ ހޮޓަލުން މިއަދު ބަހަށް އަރަނީ. -- ފޮޓޯ އަހްމަދު އަބްދުﷲ ސައީދު/މިހާރު\nހައްޖު ކޯޕަރޭޝަންގެ ހަވާލުގައި މި އަހަރު ހައްޖަށް އައި މީހުންގެ ތެރެއިން މާލެ ދިއުމަށް މިރޭ ފުރި މީހުން ފްލައިޓަށް އަރަނީ.\nހައްޖު ކޯޕަރޭޝަންގެ ހަވާލުގައި މި އަހަރު ހައްޖަށް އައި މީހުންގެ ތެރެއިން މާލެ ދިއުމަށް މިރޭ ފުރި 252 މީހުން ޖިއްދާ އެއާޕޯޓްގައި.\nހައްޖުވެރިން މާލެ އަށް ފުރަން ފަށައިފި\n17 ސެޕްޓެމްބަރ 2016 - 03:48 1 comment\nމި އަހަރުގެ ހައްޖުގެ އަޅުކަމުގައި ބައިވެރިވުމަށް މައްކާ އަށް އައި ދިވެހި ހައްޖުވެރިން އެނބުރި ރާއްޖެ ދިއުމަށްޓަކައި މިރޭ ފުރަން ފަށައިފި އެވެ.\nފުރަތަމަ ފްލައިޓް މިރޭ ފުރި އިރު، އެ ބޯޓުން ދަތުރު ކުރަން ހަމަޖެހިފައިވާ މީހުންގެ ތެރެއިން ހަތަރު މީހަކަށް އެ ފްލައިޓަށް އެރޭ ގޮތެއް ނުވި އެވެ. އެއީ އެއް އާއިލާއަކަށް ނިސްބަތްވާ ފިރިހެނަކާއި ތިން އަންހެނުންނެވެ.\nފްލައިޓަށް ނޭރުނު ހަތަރު މީހުންނަކީ، ނ. ހޮޅުދޫ މާނެލް، އަބްދުލްހަމީދު މުހައްމަދުގެ އިތުރުން، މ. މުއްދޫ، ނަޝީދާ މުހައްމަދާއި ފާއިޒާ ހަސަނާއި އާއިޝަތު ޝަހީދާ އެވެ. އެ ހަތަރު މީހުން އެއާޕޯޓުން ނެރެގެން އަލުން ހޮޓަލަށް ގެންދިއުމުގެ މަސައްކަތް ހައްޖު ކޯޕަރޭޝަނާއި ދިވެހި އެމްބަސީން މިހާރު އަންނަނީ ކުރަމުންނެވެ.\nދިވެހި ހައްޖުވެރިން ގޮވައިގެން ސައޫދީ އެއާލައިންގެ ފްލައިޓް ފުރީ، ބޯޓުގައި ޖާގަ ނެތް ކަމަށް ބުނެ، ބައެއް މީހުންގެ ދަބަސްތައް ވެސް ބަހައްޓައިފަ އެވެ. އަދި ފްލައިޓްގައި ޖާގަ ނެތް ކަމަށް ބުނެ، ބައެއް މީހުން ބޯޓަށް އެރުވުމަށް އެއާލައިނުން ދެކޮޅު ހެދުމަށް ފަހު، ފަހުން އެ މީހުން ބޯޓަށް އެރުވި އެވެ.\nމި ރޭ (ހޮނިހިރު ވިލޭރޭ މެންދަމު ސައޫދީ ގަޑިން 1:40 ގައި) ފުރީ ހައްޖު ކޯޕަރޭޝަންގެ ހަވާލުގައި އައި 1000 މީހުންގެ ތެރެއިން 252 މީހުންނެވެ. އެ މީހުން ދަތުރު ކުރަނީ ސައޫދީ އެއާލައިންގެ ފްލައިޓެއްގަ އެވެ. އެ ފްލައިޓް ހުޅުލެ އަށް ޖެއްސުމަށް ހަމަޖެހިފައިވަނީ ހޮނިހިރު ދުވަހު ހެނދުނު ރާއްޖޭ ގަޑިން 8:25 ގަ އެވެ.\nހަރަމައިން ޖަމާއަތުގެ ހަވާލުގައި އައި މީހުންގެ ތެރެއިން 20 މީހަކާއި ހައްޖު ކޯޕަރޭޝަންގެ 323 މީހަކާއި އެކްރޯގެ 100 މީހަކާއި ޒައީ ގުރޫޕްގެ 197މީހަކު މި މަހުގެ 19 ވަނަ ދުވަހު ރާއްޖެ ދާނެ އެވެ. މި މަހުގެ 20 ވަނަ ދުވަހު ރާއްޖެ ދާނީ ހަރަމައިން ޖަމާއަތުގެ 44 މީހަކާއި މިނާ ޖަމާއަތުގެ 200 މީހަކާއި ޒައީ ގުރޫޕުގެ ތިން މީހަކާއި އެކްރޯ ޖަމާއަތުގެ 100 މީހުންނެވެ.\nއަދި މި މަހުގެ 21 ވަނަ ދުވަހު، ފުރުމަށް ހަމަޖެހިފައިވަނީ ހައްޖު ކޯޕަރޭޝަންގެ 304 މީހަކާއި ހަރަމައިންގެ 116 މީހަކާއި ސިސިލްފަރުގެ 200 މީހުން ވެސް ފުރާނެ އެވެ. އޭގެ އިތުރުން މި މަހުގެ 22 ވަނަ ދުވަހު ހަރަމައިން ޖަމާއަތުގެ 20 މީހަކާއި، 23 ވަނަ ދުވަހު ހައްޖު މިޝަންގެ ފަސް ބޭފުޅުންނާއި 24 ވަނަ ދުވަހު ހައްޖު ކޯޕަރޭޝަންގެ 118 މީހުން ފުރާނެ އެވެ.\nމިއަހަރުގެ ހައްޖުގައި ދުނިޔޭގެ އެކި ކަންކޮޅުތަކުން 1.8 މިލިއަން މީހުން ބައިވެރިވި އިރު، ރާއްޖޭގެ 2000 މީހުން ވެސް ހިމެނެ އެވެ. އެއީ ހައްޖު ކޯޕަރޭޝަންގެ ހަވާލުގައި ހައްޖަށް އައި 1000 މީހުންނާއި އަމިއްލަ ފަސް ކުންފުންޏެއްގެ ހަވާލުގައި އައި 1000 މީހުންނެވެ.\nހައްޖުގެ އަޅުކަން އަދާކުރުމަށް ފަހު، ދިވެހި ހުރިހާ ހައްޖުވެރިން ވެސް މިހާރު ތިބީ މައްކާގަ އެވެ. އާންމު ގޮތެއްގައި ހުރިހާ ހައްޖުވެރިންގެ ހާލު ރަނގަޅު ނަމަވެސް، ހާލު ބޮޑު އެކަކު މިހާރު ވެސް އޮތީ ކިންގް ފައިސަލް ހޮސްޕިޓަލުގެ އައިސީޔޫގައި އެޑްމިޓްކޮށްފަ އެވެ. އެއީ ހައްޖު ކޯޕަރޭޝަންގެ ހަވާލުގައި އައި މީހެކެވެ.\nމި ފަހަރު ހައްޖަށް އައި ދިވެހިންގެ ތެރެއިން ދެ މީހަކު ވަނީ ނިޔާވެފަ އެވެ. އެއީ ހަރަމައިން ޖަމާއަތުގެ ހަވާލުގައި އައި މީހަކާއި ސިސިލްފަރު ޖަމާއަތުގެ ހަވާލުގައި އައި މީހެކެވެ.\nއިތުރު ލިޔުންތައް ސައޫދީ އަރަބިއްޔާ ހައްޖު މޯލްޑިވްސް ހައްޖު ކޯޕަރޭޝަން މައްކާ


12 aharuge mi kuda kujjaage ruimuge adu ivunee haadhisaa ah eh dhuvs vee fahun - AO News\nލުބްނާންގެ ބޭރޫތުގައި ހިނގި ބާރުގަދަ ގޮވުމުގެ ހާދިސާއަށް 24 ގަޑިއިރު ވުމުން އެސަރަޙައްދުން ދިރިހުރި އެއްވެސް މީހަކު ނުފެންނާނެކަމަށް އެޤައުމުގެ އަސްކަރީ ސިފައިން ނިންމައިގެން ތިއްބާ 12 އަހަރުގެ ކުޑަ އަންހެން ކުއްޖަކު ފެނިއްޖެއެވެ. ޑަޔާނާ ޢުމަރު ނަމަކަށްކިޔާ މިކުއްޖާ ފެނިފައިވަނީ އެޙާދިސާގައި ބިމާ ހަމަވެފައިވާ ޢިމާރާތެއްގެ އަޑި ސާފުކުރަމުންދަނިކޮށް ރެސްކިއު ޓީމަށް އޭނާގެ ރުއިމުގެ އަޑު އިވުމުންނެވެ.\nޑަޔާނާ ފެނިފައިވާއިރު ޢިމާރާތެއްގެ ދަށުވި އޭނާގެ ބައްޕަވެސްވަނީ ޒަޚަމްތަކާއެކު އެ ސަރަޙައްދުގައި މަސައްކަތްކުރަމުންދިޔަ އަލިފާންނިއްވާ ޓީމަށް ފެނިފައެވެ. އޭނާގެ ބައްޕައަށް މިހާރުދަނީ ބޭރުތުގެ ހޮސްޕިޓަލުގައި ފަރުވާދެމުންނެވެ. ޑަޔާނާގެ ޢާއިލާގެ ގާތް ފަރާތަކާ ޙަވާލާދީ ދަ އިންޑިޕެންޑެންޓް ނޫހުގައި ބުނެފައިވަނީ ބެލެވޭގޮތުގައި އެ ޢާއިލާގެ އެހެން ހުރިހާ މެމްބަރުންވަނީ މިހާދިސާގައި ޝަހީދުވެފައެވެ.\nޑަޔާނާއާ އެކު އެޢާއިލާ ދަށުވި ޢިމާރާތް ބިމާ ހަމައަށް ތިރިވި މަންޒަރު އޭނާގެ ބައްޕައަށްވަނީ ފެނިފައެވެ. އެހެންކަމުން އެއިން އެއްވެސް ފަރާތެއް އަލުން ފެންނާނެކަމަކަށް އަޙްމަދު އުއްމީދެއްނުކުރެއެވެ. ޑަޔާނާގެ ކުއްލި ފެނުމުން އޭނާގެ ބައްޕައަށް އުފާވެރިކަން ލިބިފައިވީނަމަވެސް އަދިވެސް އޭނާވަނީ ފުންހިތާމައެއްގެ ތެރޭގައެވެ. ޑަޔާނާގެ ޙާލު އެހާ ސީރިއަސް ނޫނަސް އޭނާއަށް ލިބިފައިވާ ޒަޚަމްތަކަށް އެމެރިކަން ޔުނިވަރސިޓީ އޮފް ބޭރޫތު މެޑިކަލް ސެންޓަރ ހޮސްޕިޓަލުގައި ފަރުވާ ދެމުންދާކަމަށް އެޤައުމުގެ ނޫސްތަކުގައި ލިޔެފައިވެއެވެ.\nގާތްގަނޑަކަށް 145 މީހުން މަރުވެ ފަސްހާހަށްވުރެ ގިނަ މީހުންނަށް މިހާދިސާގައި އެކިވަރުގެ ޒަޚަމް ލިބިފައިވާއިރު އެސަރަޙައްދު ސާފުކޮށް ޢިމާރާތްތަކުގެ ދަށުވެފައިވާ މީހުން ހޯދުމުގެ މަސައްކަތް ވަރަށް ހަލުވި ސްޕީޑްގައިދަނީ ކުރަމުންނެވެ. އެހެންކަމުން ސާފުކުރަމުންދާއިރު ޢިމާރަތްތަކުގެ ދަށުވެފައިވާ މީހުން ފެނުމަކީ އެކަށީގެންވާ ކަމެއްކަމަށް އެޤައުމުގެ އަސްކަރިއްޔާއިންވަނީ ބުނެފައެވެ.\nޑަޔާނާގެ ކުއްލި ފެނުމުގެ ސަބަބުން ގެއްލިފައިވާ މީހުން ހޯދުމުގެ މަސައްކަތްކުރާ ފަރާތްތަކަށާއި އަދި އެފަދަ ޢާއިލާތަކަށްވަނީ އުއްމީދީ އުފާވެރިކަމެއް ލިބިފައެވެ.


ދޮންދޫނި | Landhooinfo\nއިބްރާހިމް ޝާމިލް6މަސްކުރިން\t1 ޚިޔާލު\nއެއީ އިރުވައި މޫސުމުގެ އެންމެ ފަހު ނަކަތުން ދުވަހެކެވެ. މަޑުމަޑުން ޖެހެމުން ދިޔަ ވައިރޯޅިތަކާއެކުގައި ބޯމަތީގައި ދޮންދޫނިތައް ނިކަން އުފަލުގައި އުދުހެމުން ދަނީއެވެ. ބައެއްފަހަރު މަގުމަތީގައި ހެދިފައި ހުންނަ ފެންގަނޑުތަކަށް ތިރިކޮށް އެސޮރުމެން ފެންބޮއެ ހަދައެވެ. ހަމަ ކިރިޔާވެސް މީހެއްގެ ހިލަމެއް ވާއިރަށް ދޮންދޫނިތައް އުދުހިގެން މާ ދުރަށް ދެއެވެ. އަނެއްކާވެސް ހަމަ ކުރިން ތިބޭ ތަނަށް އެނބުރި އާދެއެވެ.\nމި މަންޒަރު ބަލަން ތަންކޮޅެއް ދުރުގައި އުމުރުން އެންމެ9އަހަރުގެ އާކިފް ހުއްޓެވެ. އޭނާ ބޭނުންވަނީ ގެއަށްދާއިރު ކޮއްކޮއަށް ދޭނެ ދޮންދޫންޏެއް ހިފުމެވެ. އޭނާގެ ކޮއްކޮއަކީ ދިރޭތަކެއްޗަށް ނުހަނު ފޯރި ހުންނަ ކުއްޖެކެވެ. އާކިފް ވަރަށް ސިއްރު ސިއްރުން ފެންގަނޑާއި ކައިރިއަށް ދިޔައެވެ. މަޑުމަޑުން ދޫންޏެއް ހިފަން އަތްދަމާލި ތަނާހެން އެސޮރުމެން އުދުހިގެން ހިނގައްޖެއެވެ. އާކިފް ގާތަށް ފިސާރި ރުޅިއައެވެ. އަނެއްކާވެސް އޭނާ ފެންގަނޑާއި ދުރަށް ޖެހިލިއެވެ. މިހެން ދޮންދޫނި ހިފަން ހުއްޓާ އިރުއޮއްސި ބަންގި ގޮވައިފިއެވެ. އޭރުވެސް އޭނާއަށް ހަމަ އެންމެ ދޫންޏެއްވެސް ހިފޭގޮތެއް ނުވެއެވެ. އާކިފް މާޔޫސްވެގެން ކަރުއެލުވައިލައިގެން ހުރެ ގެއާއި ދިމާއަށް މިސްރާބު ޖެހިއެވެ.\nއެރޭގެ އިޝާ ނަމާދަށް ދިޔަ މަގުމަތީގައި އާކިފް އޭނާގެ ބައްޕައަށް އެދުވަހު ކަންތައް ވީ ގޮތް ކިޔައިދިނެވެ. ” ދަރިފުޅާ! މިއީ ދޮންދޫނި ހިފަންވީ ދުވަސްވަރެއް ނޫން .. މިއީ ދަރިފުޅު އެންމެ ކިޔަވަންވީ ދުވަސްވަރު. ޓެސްޓުތައް ނަގަމުން ދަނީ… ތިހެން އުޅެނިކޮށް ދަރިފުޅު ފާސްނުވެއްޖިއްޔާ ބައްޕަ ނިކަން ދެރަވާނެ”. ބައްޕަ ނަސޭޙަތް ދިނެވެ. ” މިހެން އަދި ދޫންޏެއް ހިފަން ނިކުމެލިޔަސް ފޮތްކިޔައި ހަދާނެ ވަގުތު އޮވޭ… ހުރިހާ ޓެސްޓުތަކުން އަޅުގަނޑު އެންމެ މަތިން ފާސްވާނެ” . އާކިފް ބައްޕައަށް ޔަގީންކަން ދިނެވެ.\nޖެހިގެން އައި ދުވަހެވެ. އާކިފް އޭނާގެ އެކުވެރި ކުދިންކޮޅަކާއެކު ދޮންދޫނި ހިފާނެ ގޮތަކާއި މެދު މަޝްވަރާކުރަން އަތިރިމަތީގައި ތިއްބެއެވެ. ” ހިނގާ ޗުއިންގަމް ކިރު އިލޮށީގައި ލާން.. ” އެއްކުއްޖަކު ޚިޔާލު ދިނެވެ. ” މަށަށް ހީވަނީ ތެރަސް އުނގުޅައިގެން ވެސް ހިފިދާނެ ހެން” މާއިޒު ބުންޏެވެ. އާކިފް އިރުކޮޅަކު ވިސްނަން އިދެފައި ބުންޏެވެ. “ބޭބެ ބުނި ބަބުކެޔޮ ކިރުލައިގެން ވަރަށް ފަސޭހައިން ދޮންދޫނި ހިފޭނެޔޭ” މިހެން ބުނުމާއެކު އެންމެން ހީގަތެވެ. ” ކިހިނެއް އަހަރެމެން ތިކަން ކުރާނީ .. މިތަނުގައި ނެތް ގަހަށް އެރޭ ހަމަ އެކަކުވެސް.” ކާއިލް މަލާމާތްކޮށްލިއެވެ. ކޮންމެވެސް ބޮޑުމީހެއްގެ އެހީގައި ތިކަން ކުރެވިދާނެ އެކަމަކު…. ކިރުއޮލޮށިން ދޫނި ހިފާނަމަ ދޫނިގައި އޭރުން އޮންނާނީ ހުސް ކިރު” މާއިޒު އެކަމާއި ތާއިދެއް ނުކުރިއެވެ. “ތިހެން ވީއިރު ހިނގާ އިލޮށި ފައްޗެއް ހޯދަމާ. އެއްވެސް އެއްޗެއް ނުހޭކި ދޮންދޫނި ހިފިދާނެ މޮޅު ގޮތެއް އެއީ….” ކާއިލްގެ ޚިޔާލު އިއްވިއެވެ.\nކޮންމެއަކަސް ހަވީރު އެކުއްޖަކަށް ލިބުނު އެއްޗެއް ހިފައިގެން ފަނޑިޔާރު މަގަށް އައުމަށް އެއްބަސްވެ ގެއަށް ހިގައްޖެއެވެ. އާކިފް ދިއައީ ބަނބުކެޔޮ ގަހެއް ފެނޭތޯއެވެ. އޭނާ ހުރީ އެހެން ކުދިންނަށް ފޮނި ދައްކާލުމަށް ގަހަށް އެރޭކަން އަންގާލުމަށް ބޭނުންވެފައެވެ. މީހުން ނޫޅޭ ހިސާބަކަށް ދިޔަތަނާހެން ބަބުކެޔޮ ގަހެއް ފެނިއްޖެއެވެ. ދެން އަވަސްވީ ގޮތަކުން ކަތިވަޅި ހިފައިގެން ގަހަށް އެރޭތޯ އުޅުނެވެ. މާއުދަނގަލަކާއި ނުލައި ގަހަށް އަރައި ހަމަޖެހިލުމަށްފަހު ގަހުގައި ވަޅިން ތަޅަން ފެށިއެވެ.\nއޭނާ ބޭނުންވި ވަރަށް ގަހުން ކިރު ގެނައުމަށްފަހު ގަހުން ފައިބަންވެގެން ފައި އެޅުނު ގޮފިގަނޑަށް ބާރުލިއެވެ. ނަސީބު ދެރަކަމުން ފައި އެޅުނި ފީވެފައި އިން ގޮއްޕެއްގައެވެ. ވަގުތުން ގޮފިގަނޑު ބިންދައިގެން ގޮސް އާކިފާއެކުގައި ބިންމައްޗަށް ބަންޑުން ވެއްޓުނެވެ. ޖެހުނީ ނިކަން ތަދުވާ ގޮތަކަށެވެ. އަތްގޮސް ޖެހުނީ ގަހުގެ މޫމައްޗަށެވެ. އާކިފް ހަޅޭއްލައްވައިގަނެފައި ރޯންފެށިއެވެ. އަޑުއިވޭ ހިސާބުގައި މީހަކު އޭރަކު ނެތެވެ. އިރުކޮޅެއްފަހެވެ. ވީ ތަދުން ނުތެދުވެ ރޯން އޮއްވާ މީހަކު އައިސް އޭނާ ގެއަށް ގެންގޮއްސްފިއެވެ.\nއާކިފްގެ ބައްޕައަށް މިޚަބަރު ލިބުމާއެކުހެން ގެއަށް އައިސް ވެގެން އުޅޭގޮތެއް ބެލިއެވެ. އޭރު މަންމަ ހަދާނެގޮތް ހުސްވެގެން އަވަށު މީހުންނަށް ގޮވާ ހަދައެވެ. ބައްޕަ އައުމާ އެކުހެން މަރުކަޒަށް ގެންދެވުނެވެ. ފަރުވާ ދޭންފެށިއެވެ. އޭގެ ދެދުވަސް ފަހެވެ. އެނދުމަތި ކުރެވިފައިވާ އާކިފުގެ ގާތުގައި އޭނާގެ މަންމައާއި ބައްޕަ ތިއްބެއެވެ. ” ދަރިފުޅާ ބައްޕަ އޭރުވެސް ބުނިން މިދުވަސް ކޮޅު ތިކަހަލަ ކަންތަކާއި ނޫޅޭށޭ… މިއޮތީ އެތަން ފެނިފަ. ދެން ދަރިފުޅު ޓެސްޓުތައް ހަދާނީ ކިހިނެތް.. ތިއޮތީ އަތްވެސް ބިންދައިގެން ގޮސްފަ.. ކިހާ ދެރަ.. ބައްޕައަށް ރޮވޭގޮތް ވެއްޖެވެ. އާކިފަށް ބައްޕަ ދިން ނަސޭހަތް ހަނދާންވެ އާކިފުވެސް ރޯންފެށިއެވެ. އެހެނަސް ކުރާނެ ކަމެއް ނެތެވެ. ދޮންދޫނި ނުހިފުންތާ ޓެސްޓުތައްވެސް ނުހެދޭ ގޮތްވީއެވެ. ބިންދައިގެން ދިއައީ އޭނާގެ ލިޔާ އަތެވެ. ކިހާ ދެރަހެއްޔެވެ؟ މިއީވެސް މައިންބަފައިންގެ ބަސް ޤަބޫލުނުކޮށް އުޅޭ ކުދިންނަށް ދިމާވެދާނެ ދެރަގޮތެކެވެ.\nޢިބްރަތްތެރި ރީތި ވާކައެއް .. މިފަދަ ވާހަކަ ތަކަކީ އޭގެ ސަބަބުން ކުޑަކުދިންނަށް ހެޔޮވިސްނި އެކުދިން މުނިފޫހިފިލާނެކަމެއް. ޝުކުރިއްޔާ ! ވާހަކަ ލިޔުންތެރިޔާ.\n5 މަސް 17 ދުވަސް ކުރިން


މަޤާމް ނަމްބަރ: J288839\nކްލެސިފިކޭޝަން : ސަޕޯޓް ސްޓާފް ގްރޭޑް 1\nމުސާރަ : -/3100 ރުފިޔާ\nހަވާލު ކުރެވިފައިވާ ކުލާސްރޫމްތައް ސާފުކޮށް ވަށިގަނޑުތަކުގައި ހުންނަ ކުނި އުކައިލުން.\nސާފުކޮށް ބަލަހައްޓަން ޙަވާލުކޮށްފައިވާ ތަންތަނުގެ ތެރެއިން މޮޕްލައިގެން ސާފުކުރަންޖެހޭ ތަންތަނުގައި ކިޔެވުން އޮންނަ ކޮންމެ ދުވަހަކު މޮޕްލައި ސާފުކުރުން.\n10. މިނޫންވެސް ސްކޫލުން ޙަވާލުކުރާ މަޤާމާ ގުޅޭގޮތުން ކަންތައްތައް ކުރުން.\nނޯޓް: ލިޔަން ކިޔަން އެނގޭކަން ދެނެގަންނާނީ ފަށްވެގެން ގްރޭޑް5ނިންމިކަމުގެ ލީވިންގ ސެޓްފިކެޓް ނުވަތަ ލިޔަން ކިޔަން އެނގޭކަމަށް ސަރުކާރުގެ ކަމާބެހޭ އިދާރާއަކުން ބަޔާންކޮށް ދޫކުރާ ލިޔުމަށް ބަލައިގެންނެވެ.\nމިމަޤާމަށް މީހަކު ހޮވުން ބޭއްވޭ އިންޓަވިއު އޮންނާނީ 2020 ޖަނަވަރީ 29 އާއި 2020 ޖަނަވަރީ 30 އާއި ދެމެދު ލ.އަތޮޅު ތަޢުލީމީ މަރުކަޒުގައެވެ.\nމިމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2020 ޖަނަވަރީ 28 ވާ އަންގާރަ ދުވަހުގެ މެންދުރުފަހު 13:30 ގެ ކުރިން ވަޒީފާއަށް އެދޭ ފޯމާއިއެކު މިސްކޫލަށެވެ. ވަޒީފާއަށް އެދޭފޯމާއި ލިޔުންތައް ޢިމެއިލް [email protected] މެދުވެރިކޮށްވެސް ބަލައިގަނެވޭނެއެވެ. އަދި އިޢުލާން ސުންގަޑި ހަމަވުމުގެ ކުރިން އަލަށް ސަރުކާރު ބަންދު ދުވަހެއް ކަނޑައަޅާއިފިނަމަ، އެކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމް ބަލައިގަނެވޭނެއެވެ.\n" ވަޒީފާއަށް ކުރިމަތިލީ ފަރާތްތަކަށް ޕޮއިންޓް ލިބުނު ގޮތުގެ ޝީޓް (A2 ފޯމު)" އާންމުކުރުން\nއިންޓަރވިއު ބާއްވާތާ ރަސްމީ ބަންދުނޫން5ދުވަހުގެ ތެރޭގައި "ވަޒީފާއަށް ކުރިމަތިލީ ފަރާތްތަކަށް ޕޮއިންޓް ލިބުނުގޮތުގެ ޝީޓް އާންމުކޮށް ފެންނާނޭހެން މި އިދާރާގެ ނޯޓިސްބޯޑުގައި އާންމުކުރެވޭނެއެވެ. ވަޒީފާއަށް ކުރިމަތިލީ ފަރާތްތަކަށް ޕޮއިންޓް ދެވިފައިވާ ގޮތާއިމެދު ޝަކުވާއެއް އޮތްނަމަ ފޯމު އާންމުކުރާ ދުވަހުން ފެށިގެން ރަސްމީ ބަންދުނޫން5ދުވަހުގެ ތެރޭގައި އެ ޝަކުވާއެއް މި އިދާރާއަށް ހުށައަޅަންވާނެއެވެ.\nނަންބަރު: (IUL)GS17/ 2020/006


Geygai Ulhe Jinni Thah Geygai Hunna Sirru Dhoru Dhekkumah Ehee Vehjje - Vaguthu\nމާލެ އިން ކޮވިޑަށް ފައްސިވާ އަދަދުތައް ދަށަށް! -3ގަޑިއިރު ކުރިން\nގޭގައި އުޅޭ ޖިންނިތައް ގޭގައި ހުންނަ ސިއްރު ދޮރު ދެއްކުމަށް އެހީވެއްޖެ\nއިންގްލޭންޑްގެ ޓައުންއެއް ކަމަށްވާ ކެމްބޯރންގައި ދިރިއުޅެމުން އަންނަ ރުޕާޓް އެލިސް އެތަނުން ގެއެއް ގަތީ މީހެއް އަހަރެއްހާ ދުވަސް ކުރިންނެވެ. ކޮފީ ބާރއެއް ހިންގަމުންދާ އެލިސް ބުނިގޮތުގައި، އޭނާގެ ގޭގައި އުޅޭ ޖިންނިތައް އެގޭގައި ފާރުގައި ފޮރުވާފާއި ހުންނަ ސިއްރު ދޮރެއްވެސް އޭނާ އަށް ދެއްކުމަށް ވަނީ އެހީވެދީފައެވެ.\nއެެ ގެއަކީ ކުރިން ޓެހިޑީ މިނިރަލް ކޮމެޕްނީގެ ހެޑް އޮފީހެެވެ.\nއެލީސް ބުނީ، އެގޭގައި ބިރުވެރި ކަންތައް ވަމުންދާތާ ވަރަށް ދުވަސް ވެދާނެ ކަމަށެވެ. 1832 ވަނަ އަހަރު މަޝްހޫރު ބަސެޓް އާއިލާއިން އެޅި އެ ގޭގައި ބޮކިތައް ދިއްލިފައި ނިވުމާއި، އެއްޗެހި ތަޅާ އަޑާއި، ގޮތްނޭނގޭ ބަޔަކު ހިނގާ އަޑު ފަދަ ކަންކަން ހިނގަމުންދާ ކަމަށް ބުންޏެވެ.\nއެލީސް ބުނިގޮތުގައި، ގޭގައި ހުރި އެ ދޮރު އޭނާއަށް ފާހަގަވެގެން ގޮސްފައި ވަނީވެސް ތަފާތު ގޮތަކަށެވެ.\n"ބައެއް މީހުންނާއި ވާހަކަދެއްކިން. އޭގެ ތެރޭގައި އެގޭގައި މަސައްކަތް ކުރަން އުޅުނު މީހަކަށް މުނި މުނި ކާފަ ކިޔާ ކުއްޖެއްގެ ވާހަކަތަކުން އެގެއާ ގުޅޭ ކުރީގެ ވަރަށް ގިނަ ތަރީހީ ވާހަކަތައް ވަނީ އެނގިފައި، އަދި މައިންތައް ބެހެއްޓުމަަށާއި، މިނަރަލް މެޕްސް ބެހެއްޓުމަށް ހަދާފައިވާ އެ ވައުލްޓުގެ ހަގީގަތްވެސް އެނގިގެން ދިޔަ، އެތަން ފޮރުވުމަށް ފާރެއް ރާނާފައިވޭ، އަދި ޕްލާސްޓިކް ބޭނުންކޮށްގެން ފޮރުވާފައިވޭ"،\nއޭނާ ބުނީ، އެގޭގައި މަސައްކަތް ކުރި މީހުންނާއި ވާހަކަދެއްކިއިރު، 1980 ވަނަ އަހަރު ތެރޭގައި އެގޭގައި މަސައްކަތް ކުރި މީހަކު އޭގެގައި ހުރި ވައުލްޓް ދޮރެއް ފެނިތޯ އޭނާ ކައިރިން އެހި ކަަމަށެވެ.\n"އެ މަސައްކަތުގެ ތެރެއިން އަހަރެން ވަރަށް އުޅުނިން ފާރުގެ އެކި ތަންތަނުގައި ޖަހާ، އެތަން ހުރި ތަނެއް ބަލަށް، އަހަރެންނަށް ކޮންމެވެސް ވަރަކަށް އިނގޭ މި ގޭގައި ޖިންނިތައް އުޅޭކަން". އެލީސް ބުނެފައި ވެއެވެ.\nއެ މަސައްކަތުގައި އެލީސް ހަފްތާއެއްހާ ދުވަސް ހޭދަކުރިއެވެ. އެ ވޯލްޓް ހުރިތަން ހޯދަން އުޅުނެވެ.\n"އަހަރެން ގޭގެ ކޮޓަރީގެ ފާރުގައި، ފިހާރައިގައި ބޭއްވި އިވެންޓަކުން ގެނައި ޕޯސްޓަރެއް ޖެހިން، އެ ޕޯސްޓަރުގައި ޖަހަފައި އިނީ"އާޔޫ ތިންކިންގ ވަޓް ވީ އާ ތިންކިންގއޭ. އަހަރެން އެ ޕޯސްޓަރު ހަރުކޮށްފައި ހުރު ތަނުގައި ހަތަރު ޓެސްޓު ލޯވަޅު ތޮރުފިން، އަދި އޭގެ ފަހުން މަރުތޭލުން އެތަން ތެޅިން، އެތަނުން އެއްޗެއް ފެންނަންހެން ހީވީމަ، އަހަރެން ދެން އެތަން ތަޅާ ބެލިއިރު، ބެޖެއް ފެނުނު ޓީ ވިތާސް އެންޑް ސަން ޖަހާފައި އިން، މިއާއެކު އެ ވޮއުލްޓް ދޮރު އަހަރެންނަށް ފެނުނީ".\nއޭނާ ބުނީ، އެކަމުން ބިރުވެރިކަން ވެރިވެގެން ދިޔައީ އެ ޕޯސްޓާރު އޭނާއަށް އެތަނުގައި ހަރުކުރެވުމުން ކަމަށެވެ. އަދި އެ ޕޯސްޓަރު އެތަނުގައި ހަރުކޮށްފައި ހުންނަތާ އަހަރަކަށްވުރެ ގިނަ ދުވަސް ވެދާނެ ކަަމަށް އޭނާ ބުންޏެވެ.\nއެލީސް ގަބޫލުކުރާގޮތުގައި، އެ ކޮޓަރިއަށް އޭނާގެ ސަމާލުކަން ބޭނުން ވެގެން ކަންކަން އޭގެ ކުރިން ހިނގާާފައި ވެއެވެ.\n"ތިން މަސް ކުރިން އަހަރެންގެ ގޭގައި ބޮކި ނިވި ދިއްލޭ ކަންކަންވި، މީއީ އަލަށް ވި ކަންކަމެއް ނޫން، މީގެ ކުރިންވެސް މިފަދަ ކަންކަން ވެފައި އެބަހުރި، އަހަރެންނަށް ކިޔާ ނުދެވޭ އެތައް ކަމެއް މި ގޭތެރޭގައި ހިނގާފައި އެބަ ހުރި". އޭނާ ކުތާފައި ވެއެވެ.\nއޭނާ ބުނީ، އޭނާ އެގެއަށް ފުރަތަމަ އައިއިރު ގޭގެ ދޮރު ބާރަށް ޖެހުން ފަދަ ކަންކަން ދިމާވުމާއި، ގޭގައި ރަހުމަތްތިއަކު އުޅުނުއިރު،މީހަކު ހިނގާ އަޑު އިވުން ފަދަ ކަންކަން މެދުވެރިވިއެވެ.\n"އަހަރެން ބިރުގަންނަ ވަރުގެ ކަންކަމެއް ނޫން މިއީ، އަހަރެންނަށް ހީވަނީ ޕާޓީއެއްގައި އުޅެވޭހެން".\nއެ ވައުލްޓަކީ ބޮޑު ބާރުގަދަ ކޮޓަރީއެއް ކަަމަށް ބެލެވެއެވެ. އެލީ ގަބޫލުކުރާގޮތުގައި، އެތަނުގެ ޕްލާސްޓާގެ ފުރަގަހުގައި އެެއްޗެހިތަކެއް ފޮރުވިފައި ހުންނާނެ އެވެ.\nމޮބައިލް ފޯނުން ހަންގަނޑަށް ގެއްލުންވާކަން އެނގޭތަ؟\nމިއީ އެންމެ ތިން މަސް ތެރޭގައި ހަންގަނޑަށް ފަރުވާ ލިބޭނެ އުފެއްދުމެއް!\n14 އަހަރު ވަންދެން ކިނބުލެއްގެ އަޅުވެތިކަމުގައި އޮތް އަވަށެއް\nޖެނުއަރީ 27, 2021 17:15\nއެތަން ދައްކަން ޖިންނި ކުރި ކަމެއް ނޭނގުނު.\nޖެނުއަރީ 27, 2021 18:26\nމަގޭ ގަމާރު ކަމުން ކަންނޭގެ..\nމަށަކަށް ނޭޭގުނު ވީނުވީ\nޖެނުއަރީ 28, 2021 09:03


Harukashi fikuruge meehaku Maalhohun hayyaru kohffi\nހަރުކަށި ފިކުރުގެ މީހަކު މާޅޮހުން ހައްޔަރުކޮށްފި\nހަރުކަށި ފިކުރަށް ތާއީދުކޮށް ދަރިންނަށް އިހުމާލުވަމުން ދިޔަ މީހަކު ފުލުހުން ހައްޔަރުކޮށްފި އެވެ.\nފުލުހުން މިއަދު ބުނީ ދަރިންނަށް ލިބެންޖެހޭ އަސާސީ ހައްގުތަކުން މަހުރޫމްކޮށް، ބައެއް ދަރިން އުމުރުން 18 އަހަރު ނުފުރެނީސް ކޯޓުން ބޭރުން ކައިވެނި ކުރުވާފައިވާ ކަމަށް ތުހުމަތު ކުރެވޭ މައްސަލައަކާއި ގުޅިގެން މީހަކު ހައްޔަރު ކޮށްފައިވާ ކަމަށެވެ.\nހައްޔަރު ކުރީ އއ. މާޅޮހަށް ނިސްބަތްވާ 45 އަހަރުގެ އެ މީހެކެވެ. އޭނާ ހައްޔަރުކޮށްފައިވާ މިއަދު އެވެ. ފުލުހުން ބުނީ އެ މީހާ ހައްޔަރުކޮށް މައްސަލައިގެ ތަހުގީގު ފަށާފައިވާ ކަމަށެވެ.\nހަރުކަށި ފިކުރާ ދެކޮޅަށް ދިވެހި ސަރުކާރުން ވަރުގަދަ މަސައްކަތްތަކެއް ފަށާފައިވާއިރު، މީގެ ކުރިން ރ. މަޑުއްވަރީގައި ފުލުހުންނާއި ސިފައިން އަދި ދައުލަތުގެ މުއައްސަސާތައް ގުޅިގެން ބޮޑު އޮޕަރޭޝަނެއް ވަނީ ހިންގާފައެވެ. އެ އޮޕަރޭޝަންގައި ހަރުކަށި ފިކުރު ފަތުރާ ކަމުގެ ތުހުމަތަށް ތިން މީހަކު ވަނީ ހައްޔަރުކޮށްފަ އެވެ.\nއަދި ވެކްސިން ދޭން ދެކޮޅު ހަދަމުންދިޔަ ބެލެނިވެރިންނަށް ނަސޭހަތްދީ ބައެއް ކުދިންނަށް ވަނީ ވެކްސިން ދީފައެވެ. ނަމަވެސް ދަރިންނަށް ވެކްސިން ދޭން ދެކޮޅު ހެދި ބެލެނިވެރިއެއްގެ ކިބައިން އެ ކުއްޖާ ނަގާ، އާއިލާގެ އެހެން ބަޔަކާއި ވަނީ ހަވާލު ކޮށްފަ އެވެ. މީގެ އިތުުރުން ކުދިން ސުކޫލަށް ނޮފުވާ މައްސަލަތައް ވެސް މަޑުއްވަރީން ވަނީ ފާހަގަ ކުރެވިފަ އެވެ.\nމޯލްޑިވްސް ޕޮލިސް ސާވިސް މާޅޮސް\nމެޔަށް ހިބަރެއްގެ ތުންގަނޑު ހެރިގެން މަރުވެއްޖެ\nމާޅޮހު މަސްފެކްޓަރީގައި އަލިފާން ރޯވެއްޖެ


Dhiraagu ge aa prepaid ah hiley social media data aaeku ithuru furihama kameh\n19th February 2019 | Last update: 20:01\nދިރާގުގެ އާ ޕްރިޕެއިޑަށް ހިލޭ ސޯޝަލް މީޑިއާ ޑޭޓާއާއެކު އިތުރު ފުރިހަމަކަމެއް\nދިރާގުން މައި އިމާރާތް: އެ ކުންފުނީގެ ކަސްޓަމަރުންނަށް ދޭ ހިދުމަތުގެ ފެންވަރު ރަނގަޅު -- އަވަސް ފޮޓޯ | އަހުމަދު ނާއިމް\nރާއްޖޭގައި މުވާސަލާތީ އަދި ޑިޖިޓަލް ހިދުމަތް ފޯރުކޮށްދޭ އެންމެ ބޮޑު ކުންފުނި ދިރާގުން އެކުންފުނީގެ ޕްރީޕެއިޑް ހިދުމަތަށް ހެޔޮ ބަދަލުތަކެއް ގެނެސްފި އެވެ.\nއަލަށް ތައާރަފްކުރި ދިރާގު ޕްރީޕެއިޑްގައި އެންމެ ކަމުދާ އެއްކަމަކީ މި ޕްރީޕެއިޑްގައި ހިމެނެނީ ކަސްޓަމަރުންނަށް ފަސޭހަވާނެހެން ހަމައެކަނި އެންމެ ޕްލޭނެކެވެ. އަދި ކަސްޓަމަރުން ބޭނުންވާ ގޮތަކަށް ގިނަ ޑޭޓާ، ވޮއިސް އަދި އެސްއެމްއެސް އެޑްއޮންތައް ގަނެވޭނެ އެވެ.\nދިރާގު ޕްރީޕެއިޑްގައި ހިމެނޭ އާ ޑޭޓާ އޮޑްއޮންތައް ގަތުމަށް، ޑޭޓާ އެޑްއޮންގެ އެލަވަންސްގެ އިތުރުން ހިލޭ ފޭސްބުކް، ވަޓްސްއަޕް އަދި ވައިބާ ބޭނުން ކުރުމަށް ސޯޝަލް މީޑިޔާ ޑޭޓާ ވެސް ލިބޭނެ އެވެ. މިއިން ކޮންމެ ޑޭޓާ އެޑް އޮންއެއް ގަތުމަށް ވެސް މި ތިން ސޯޝަލް މީޑިއާ އެޕް ހިލޭ ބޭނުންކުރުމަށް ޑޭޓާ ލިބޭނެއެވެ. މިއީ ރާއްޖޭގައި އަލަށް ޕްރީޕެއިޑް ޕްލޭން އަކުން މިފަދަ ހިދުމަމަތެއް ލިބޭ ހަމައެކަނި ޕްލޭނެވެ.\nމީގެއިތުރުން ދިރާގު އާ ޕްރީޕެއިޑްގައި އެސްއެމްއެސް އެޑްއޮންގެ އިތުރުން ގިނަ ޓޯކްޓައިމް ލިބޭ އެޑްއޮންތައް ވެސް ވަނީ ހިމަނާފައެވެ.\nދިރާގުން އަލަށް ތައާރަފްކުރި ޕްރީޕެއިޑަކީ ކަސްޓަމަރުންގެ ބޭނުންތަކަށް ވަރަށް ބޮޑަށް ބަލައިގެން ކަސްޓަމަރުންނަށް ލުއި ފަސޭހަވާނެ ގޮތަށް ފަރުމާކޮށްފައިވާ ހިދުމަތެކެވެ. އެގޮތުން ޑޭޓާ ހުސްވާން ކައިރިވުމުން އެސްއެމްއެސްއަކުން އެކަން ކަސްޓަމަރުންނަށް އަންގައިދެވޭނެއެވެ. އަދި ދިރާގު މޯބައިލް އެޕް މެދުވެރިކޮށް ދިރާގު ޕްރީޕެއިޑް ކަސްޓަމަރުންނަށް ފަސޭހަކަމާއިއެކު އެޑް އޮންތައް ބައްލަވައިގަނެ، ރިލޯޑް ކޮށް، ބެލެންސް ޗެކްކޮށް އަދި ދިރާގު ޕްރީޕެއިޑް ހިދުމަތް މެނޭޖް ކުރެވޭނެ އެވެ.\nދިރާގުން އަބަދުވެސް ބަލަނީ ކަސްޓަމަރުންނަށް ހިދުމަތް ދެވޭނެ ލުއިފަސޭހަގޮތްތައް ހޯދައިދިނުމެވެ. މިގޮތުން އިނޮވޭޝަނާއި ޓެކްނޮލޮޖީ ބޭނުންކޮށްގެން ކަސްޓަމަރުންގެ ތަޖްރިބާ ރަނގަޅުކުރުމަށް އަބަދުވެސް ދިރާގުން ދަނީ މަސައްކަތް ކުރަމުންނެވެ.\nދިރާގުން އޯޓިޒަމް ކުދިންނަށް ކުޅޭނެ ތަނެއް ހަދައިދީފި\nދިރާގު އެޕްރެންޓިސްޝިޕް ޕްރޮގްރާމުގައި ބައިވެރިވުމުގެ ފުރުސަތު ހުޅުވާލައިފި


SunOnline: Editor ge Bas - Dhekunu ge4Atholhuge Gateway akah Addu hadhan jehey\nއެޑިޓަރުގެ ބަސް: އެންމެ ދެކުނުގެ ހަތަރު އަތޮޅުގެ ގޭޓްވޭއަކަށް އައްޑޫ ހަދަން ޖެހޭ\nއަހުމަދު ޒާހިރު (ހިރިގާ) 11 Aug 2019, 09:10\nއައްޑޫގެ ގަން އިންޓަނޭޝަނަލް އެއާޕޯޓް: އައްޑޫ ތަރައްގީ ކުރަން މި ސަރަހަައްދަކީ ދެކުނުގެ ގޭޓްވޭއަކަށް ވާން ޖެހޭ -- ސަން ފޮޓޯ/ ފަޔާޒު މޫސާ\nއައްޑޫ ސިޓީ އަކީ ހުރިހާ ގޮތަކުން ވެސް ރާއްޖޭގެ އެހެން އަތޮޅުތަކާ ތަފާތު ސިޓީ އެކެވެ. ގްރޭޓާ މާލޭ ސަރަަހައްދުގައި ދިރިއުޅޭ މީހުން ފިޔަވައި ރާއްޖޭގެ އެންމެ އާބާދީ ބޮޑު އަތޮޅަކީ ނޫނީ ސިޓީއަކީ އައްޑޫ ސިޓީ އެވެ. ހަމަ އެއާ އެކު، މާލެ ފިޔަވައި އެންމެ ތައުލީ މީހުން ގިނަ ސިޓީ އަކީ ވެސް އައްޑޫ ސިޓީ އެވެ.\nއިނގިރޭސިން އައްޑޫ ސިޓީން ފޭބުމަށް ފަހު، އަދި އެ މަރުހަލާގައި ހިނގައި ދިޔަ ކަންތައްތަކާ ގުޅިގެން އޭގެ ފަހުން އައި ސަރުކާރުތަކުން އައްޑޫ ސިޓީ އޮތީ ފާޑަކަށް "އެކަހެރިކޮށްފައި" ކަމަށް ދެންނެވިދާނެ އެވެ. ސަންގެ ޓީމަކުން ދާދިފަހުން އައްޑޫ ސިޓީ އަށް ކުރި ދަތުރުގައި ފާހަގަވި ކަމަކީ، ވޭތުވެ ދިޔަ ވިއްސަކަށް އަހަރުގެ ތެރޭގައި ވެސް އެ ސީޓީ އަށް ތަރައްގީގެ ގޮތުން މާ ބޮޑު ކުރިއެރުމެއް ނާންނަ ކަމެވެ. އިގްތިސާދީ ވަސީލަތްތައް ކުރި ނާރާ ކަމެވެ. ފަރުދީ ފެންވަރުގައި ވަޒީފާތައް އުފެދޭލެއް މަދުކަމެވެ. އެއީ ފަހަރުގައި ކުރިއަށް ދިއުމުގެ އޮއިވަރާ އެކު އައްޑޫގެ މުއްސަނދިން ކެޕިޓަލް ސިޓީ، މާލެ އަށް ހިޖުރަކޮށް، "އެކޮޅު ދޫކޮށްލުން" އެއް ސަބަބަކަށް ވެދާނެ އެވެ. އަނެއް ސަބަބަކީ މާޒީގައި ކަން ހިނގާފައިވާ ގޮތުން ސަރުކާރުތަކުން އަދި ވެސް ބިރު ގަނެ، ފުރުސަތު ދިނުމަށް، ފަހަތަށް ޖެހެވެނީ ކަމަށް ވެދާނެ އެވެ.\nބިމާއި އިންސާނީ ވަސީލަތުގެ ގޮތުން އައްޑޫ ސިޓީއަކީ އެގޮތަށް ބާއްވަން ޖެހޭ އަތޮޅެއް ނޫނެވެ. އެ އަތޮޅަށް އިގްތިސާދީ ގޮތުން ދިރުން ގެންނަން ޖެހެ އެވެ. ގަން އިންޓަނޭޝަނަލް އެއާޕޯޓް ފުރިހަމަ ގޮތުގައި ބޭނުންކޮށް، އެންމެ ދެ ކުނުގެ ހަތަރު އަތޮޅުގެ ގޭޓްވޭއަކީ އައްޑޫ ކަމަށް ހަދަން ޖެހެ އެވެ. އޭރުން ހުވަދޫގައި ހުރި ރީތި ރަށްތަކާ އެކު މުޅި ދެކުނަކީ އެއްކޮށް ވިއްކޭ މަންޒިލެއްގެ ގޮތުގައި ހެދިދާނެ އެވެ. އޭރުން މުޅި ސަރަހައްދަށް ކުރިއެރުން އަންނާނެ ކަމަށް ބެލެވެ އެވެ. ހަމަ އެއާ އެކު އައްޑޫގައި ސިޓީ ހޮޓާތަކާއި ގެސްޓްހައުސްތައް ގާއިމު ކުރެވި، އިގްތިސާދީ ގޮތުން އައްޑޫ ސިޓީ އިތުރު ހަރުފަތަކަށް ދަތުރު ކުރުމަށް މަގުފަހިވާނެ އެވެ.\nއެކަމަކު އެ ސީޓީގެ ބައެއް މީހުންގެ ކަންބޮޑުވުމަކީ ކެބިނެޓްގައި އެ ލަފަޔާއި މަޝްވަރާ ދޭނެ ބޭފުޅަކު ނޫނީ ބަޔަކު ނެތުމެވެ. އެއާ ހިލާފަށް ކެބިނެޓްގައި ހުވަދު އަށް ނިސްބަތްވާ ހަތަރު ފަސް ބޭފުޅުން ތިއްބެވުމާ އެކު ދެކުނުގެ ގޭޓް ވޭއަކަށް ހުވަދޫ ހެދުމަށް ބަޔަކަށް ހީވެ، އެ މަގަށް މަސައްކަތް ކުރެވޭ ނަމަ އެ ވާނީ ފަހަތަށް އެޅޭ ފިޔަވަޅަކަށެވެ.\nޖޯގުރަފީ ގޮތުން ރާއްޖެ އޮތް ގޮތުން ވެސް ޒޯނަލް ކޮންސެޕްޓް ނުގެންގުޅި ރާއްޖެ ކުރިއަކަށް ނުގެންދެވޭނެ އެވެ. އެ ގޮތުން މުޅި ހުވަދު އާއި އައްޑޫ ސިޓީ ގުޅުވާލެވިއްޖެ ނަމަ އެވާނީ، މާލެ އަށް މީހުން ތޮއްޖެއްސުމުގެ ބަދަލުގައި އެ ޒޯން ތަރައްގީ ކުރުމަށް އެޅޭ ފިވަކަަށް ވެސްމެެ އެވެ. އެކަން ކުރެވޭނީ ޕޮލީސީގެ ތެރެއިން އެކަމަށް ޖާގަ ދީގެންނެވެ. އުންމީދު ކުރަނީ އެކަމަށް އަލި ވިލޭނެ ކަމަށެވެ. "އަޅުވެތި ކުރުމުގެ" ސަގާފަތަކީ ބޯދާ ހިޔާލެކެވެ. އެކަން ނެތިކޮށްލަން ޖެހެ އެވެ.


Rilwan ge passport hadhan ulhuvvi kamah bunaa Ghaazee Supreme Court ah kurimathilavvaifi!\n5 ސެޕްޓެމްބަރ 20193ކޮމެންޓް\nޖުޑީޝަލް ސާވިސް ކޮމިޝަނުން މިއަދު ނެރުނު އިއުލާނުން އެކަން ޔަގީންވެ އެވެ.\nޖުޑީޝަލް ސަވިސް ކޮމިޝަނުން ބުނި ގޮތުގައި ސުޕްރީމް ކޯޓުން ހުސްވެފައިވާ ފަނޑިޔާރެއްގެ މަގާމަށް ކުރިމަތިލުމުގެ މުއްދަތު މިއަދު މެންދުރު ހަމަވިއިރު، އެ މަގާމަށް ކުރިމަތި ލެއްވި ހަ ބޭފުޅުންގެ ތެރޭގައި، ރިލްވާނުގެ މަރުގެ މައްސަލައާ ގުޅިގެން އާއްމުކޮށްފައިވާ ރިޕޯޓުގައި ހިމެނޭ ފަނޑިޔާރު ހަސަން އަލީ ހިމެނިވަޑައިގަންނަވަ އެވެ.\nސުޕްރީމް ކޯޓުގެ ފަނޑިޔާރުކަމުގެ މަގާމަށް ހަސަން އަލީ ކުރިމަތިލެއްވިއިރު، އޭނާގެ މައްސަލައެއް ބަލަމުންދާކަން ޖޭއެސްސީން އިއްޔެވަނީ އާއްމުކޮށްފަ އެވެ. ޖޭއެސްސީން ކުރިން ވެސް ފަނޑިޔާރު ހަސަން އަލީގެ އެހެން މައްސަލައެއް ބަލަން ފަށާފައި ވެއެވެ.\nމިނިވަން ނޫހުގެ ނޫސްވެރިޔާ އަހުމަދު ރިލްވާން ގެއްލުވާލި މައްސަލަ ތަހުގީގު ކުރުމަށް ފަހު، ރިޔާސީ ކޮމިޝަނުން ނެރުނު ރިޕޯޓުގައި ރިލްވާން ރާއްޖެ އިން ބޭރަށް ދިއުމަށްޓަކައި ޕާސްޕޯޓެއް ހަދަން ހަސަން އަލީ އިރުޝާދު ދިން ކަމަށް ބުނެފައި ވެއެވެ.\nމިހާރު ހައިކޯޓުގެ ފަނޑިޔާރެއްގެ މަގާމުގައި ހުންނެވި ނަމަވެސް، އޭރު ހަސަން ހުންނެވީ އިމިގްރޭޝަން ކޮންޓްރޯލަރުގެ މަގާމުގައެވެ.\nމަރު ކޮމިޝަންގެ ރިޕޯޓުގައިވާ ގޮތުން، ރިލްވާން ރާއްޖޭން ބޭރަށް ފުރާފައިވާކަން ދެއްކުމަށް ވަގު ޕާސްޕޯޓެއް ހެދުމަށް ދެ ފުލުހަކު ވަނީ އޭރުގެ އިމިގްރޭޝަން ކޮންޓްރޯލަރު ހަސަނާ ބައްދަލުކޮށްފަ އެވެ. އަދި އެ މައްސަލައާ ގުޅިގެން އެ ދެ ފުލުހުން ހައްޔަރުކުރުމަށް އެޓާނީ ޖެނެރަލް ވަނީ ފުލުހުންނަށް މިއަދު އަންގާފަ އެވެ.\nރާއްޖޭގެ އެންމެ މަތީ ކޯޓުގެ ފަނޑިޔާރުކަމުގެ މަގާމަށް ހަސަން ކުރިމަތި ލައްވާފައިވާއިރު، މަރު ކޮމިޝަނުގެ ރިޕޯޓުގައި ފާހަގަކޮށްފައިވާ ހުރިހާ ފަނޑިޔާރުންގެ މައްސަލަ ބައްލަވާ އަޅަން ޖެހޭ ފިޔަވަޅުތައް އަޅާނެ ކަމަށް ޖުޑީޝަލް ސަވިސް ކޮމިޝަންގެ މެންބަރުކަން ވެސް ކުރައްވަމުން ގެންދަވާ ރައްޔިތުންގެ މަޖިލީހުގެ ރައީސް، ރައީސް މުޙައްމަދު ނަޝީދު މިއަދު ވަނީ ވިދާޅުވެފަ އެވެ.\nމީގެ އިތުރުން މަޖިލީހުގެ މެޖޯރިޓީ ލީޑަރު އަލީ އާޒިމް ވަނީ، ކުރީގެ އިމިގްރޭޝަން ކޮންޓްރޯލަރު ހަސަން އަލީ، ހައި ކޯޓުގެ ފަނޑިޔާރުގެ މަގާމުގައި ހުންނެވުމަކީ ދެރަވެ، ލަދުގަންނަން ޖެހޭ ކަމެއް ކަމަށް ވިދާޅުވެފައެވެ.\nހުސްވެފައިވާ ސުޕްރީމް ކޯޓުގެ ފަނޑިޔާރުކަމުގެ މަގާމަށް ކުރިމަތިލެއްވި ފަނޑިޔާރު އަލްއުސްތާޒް ހަސަން އަލީއަކީ މޯލްޑިވްސް ޕޮލިސް ސަވިސްގެ ލީގަލްގެ މަގާމު 2007 ވަނަ އަހަރުން ފެށިގެން 2013 ވަނަ އަހަރުގެ ނިޔަލަށް ފުރުއްވާފައިވާ ބޭފުޅެކެވެ.\nއަދި އެބޭފުޅާ ވަނީ ރައީސް ޔާމީންގެ ސަރުކާރުގެ ސިޔާސީ ގިނަ މަގާމްތައް ފުރުއްވާފަ އެވެ. މިގޮތުން، ހައުސިން މިނިސްޓްރީގެ ސްޓޭޓް މިނިސްޓަރުކަމުގެ އިތުރުން އާސަންދަ ކުންފުނީގެ މެނޭޖިން ޑިރެކްޓަރުކަން ވެސް ހަސަން އަލީ ވަނީ ކުރިން ފުރުއްވާފަމއެވެ.\nމީގެ އިތުރުން ރައީސް ޔާމީންގެ ސަރުކާރުގައި އެޑިއުކޭޝަން މިނިސްޓްރީގެ ސީނިއާ ޕޮލިސީ އެގްޒެކެޓިވްގެ މަގާމް ވެސް ދާދި ފަހުން ސުޕްރީމް ކޯޓުގެ ފަނޑިޔާރުކަމުގެ މަގާމުން ވަކިކުރި އަލްއުސްތާޒް އަބްދުﷲ ދީދީއާ ވަރަށް އަރިސް، ހަސަން ފުރުއްވާފައި ވެއެވެ.\nޖޭއެސްސީ މަރުތައް ބަލާ ކޮމިޝަން ރިލްވާން ފަނޑިޔާރުން ސްޕްރީމް ކޯޓް\nވަރަށް ލަދުކުޑަމީހެއް. މިވަރުގެ ގޮތެއްނެތް މީހަކު ފަނޑިޔާރު ކަމުގަ ކީއްކުރަންތޯ ޕިޔޯނުކަމުގަވެސް ބަހައްޓަން ހެޔޮނުވާނެ.\nހެހެ ލަދުހަޔާތެއްވެސް ނުހުރޭދޯ


މާޔޫސްނުވާށެވެ! ފާފަ ފުއްސަވައި ދެއްވެވުމަށް އެދުނު ހަމައެކެއްގެ ފާފަތައްވެސް ފުއްސަވައި ނުދެއްވަވައި ދޫނުކުރައްވަވާނެތެވެ!: މުފްތީ މެންކް\nއެއްވެސް މީހަކު އިޞްލާޙްވުމަށް މަސައްކަތްކުރާނަމަ އެމީހާއަށް ކުރިން ކުރެވިފައިހުރި ފާފަތައް ހަނދާންކޮށް އޭނާއަށް ފުރައްސާރަ ނުކުރާށެވެ! އޭނާއަށް ހިތްވަރުދޭށެވެ! އިޞްލާޙްވާން މަސައްކަތްކުރާނަމަ އެކަން އަންގައިދެނީ އެމީހަކު ﷲ ތަޢާލާ ދެކެ ލޯބިވާކަމެވެ. އޭނާ އާއި އެކަލާނގެ ޙަޟްރަތާއި ގުޅުން އެބައޮތްކަމެވެ.\nމީސްތަކުންނޭވެ! މީހަކު ﷲ ތަޢާލާއަށް ބިރުވެތިނުވާނަމަ ތައުބާވާން މަސައްކަތެއް ނުކުރާނެއެވެ! ވީމާ ހަމައެކަނި އެކަމަށް ވިސްނައިވެސް އެމީހާއާއި ދިމާއަށް ކުޑަމިސްބަސް ނުބުނާށެވެ!\nހަނދާންކުރާށެވެ! ކިތަންމެ ގިނަ ފާފަތަކެއް ކުރެވޭ ފަހުން ނަމަވެސް މީހަކަށް އެކަން ވިސްނި ތައުބާވާން މަސައްކަތްކުރެވޭނަމަ އެކަމަށް އުފާކުރަންވާނެއެވެ. އަހަރެމެންގެ ހާލަތާއިމެދުވެސް ވިސްނައިލާށެވެ! އޭނާއަށް ކުރެވުނު ފާފަތައް އެނގެނީއެވެ. އަހަރެމެންނަށް ކުރެވުނު ފާފަތައް ނުއެނގެނީއެވެ. އެނގޭ ކަމަކީ ފާފަ ނުކުރެވޭ ހަމައެކަކުވެސް ނުހުންނާނެކަމެވެ.\nފާފަކުރެވުމުން އެކަމާއިދެރަވެ ތައުބާވާން މަސައްކަތްކުރާނަމަ އޭނާއަކީ އީމާންތެރިއެކެވެ. ﷲ ތަޢާލާއަށް ބިރުވެތިވެގެން ހުރި މީހެކެވެ. ﷲ ތަޢާލާގެ ޙަޟްރަތުގައި ލޮބުވެތިކަން ބޮޑުވެގެންވަނީ އޭނާކަމެއް އަހަރެމެންކަމެއް އެނގެނީ ކިހިނަކުން ހެއްޔެވެ؟\nﷲ ތަޢާލާއީ ފާފަފުއްސަވައިދެއްވެވުމަށް ލޯބިވެވޮޑިގެންވާ އިލާހްއެވެ. އިޚްލާޞްތެރިކަމާއިއެކު ތައުބާވުމަށް އެދި، ފާފަ ފުއްސަވައި ދެއްވެވުމަށް ދަންނަވައިފި ހަމައެކެއްގެވެސް ފާފަފަތައް ފުއްސަވައި ނުދެއްވަވައި ދޫނުކުރައްވަވާނެތެވެ! އެއީ ކީރިތި ޤުރްއާނުން އެނގި ޔަޤީންވާން އޮތް ކަމެކެވެ.


Maafaru Airport Ge Runway Bodu Kuran Beelan Hushahelhumuge Muhdhathu Ithuru Kohffi - Vaguthu\nއާބޫދާބީގެ ހިލޭއެހީގެދަށުން މާފަރުގައި ތަރައްޤީކޮށްފައިވާ އިންޓަރނޭޝަނަލް އެއާޕޯޓުގެ ރަންވޭ ބޮޑުކުރުމަށް ބީލަށް ހުށަހެޅުމުގެ މުއްތަދު އިތުރުކޮށްފިއެވެ.\nމިކަމާއި ގުޅޭގޮތުން.، މިނިސްޓްރީ އޮފް ފިނޭންސް އިން ގެޒެޓްކޮށްފައިވާ އިއުލާނެއްގައި ބުނެފައިވަނީ، 30 މާރިޗު 2019 އިން ފެށިގެން އެ މިނިސްޓްރީން ކުރިއަށް ގެންދެވޭ ބީލަންތަކުގައި ބައިވެރި ވެވޭނީ މިނިސްޓްރީ އޮފް ނޭޝަނަލް ޕްލޭނިންގ އެންޑް އިންފްރާސްޓްރަކްޗަރގެ "ޢިމާރާތްކުރުމުގެ ޢަމަލީ މަސައްކަތްކުރާ ފަރާތްތަކުގެ ޤަވާއިދު" ގައިވާ ގޮތުގެމަތީން ރަޖިސްޓަރީ ވެފައިވާ ފަރާތްތަކަށް ކަމަށެވެ.\nއަދި ބީލަމުގައި ބައިވެރިވުމަށް -/500 (ފަސްސަތޭކަ) ދިވެހި ރުފިޔާ ނުވަތަ 32.00 ޔޫ.އެސް. ޑޮލަރުގެ ނަން-ރިފަންޑަބަލް ރަޖިސްޓްރޭޝަން ފީއެއް ދައްކަވަންޖެހޭނެ ކަމަށާއި، ފައިސާ ބަލައިގަންނާނީ 12 އޭޕްރީލް 2020 އިން 10 މެއި 2020 އަށް، އެ މިނިސްޓްރީގެ އޮންލައިން ޕޭމަންޓް ޕޯޓަލް - ބަނޑޭރި ޕޭ (https://bandeyripay.finance.gov.mv) މެދުވެރިކޮށް ކަމަށްވެސް އެ އިޢުލާންގައި ވަނީ ބުނެފައެވެ.\nއަދި ފައިސާ ދެއްކުމަށްފަހު، ކުންފުނީގެ ނަމާއި އެޑްރެސް، ގުޅޭނެ ނަންބަރަކާއި އީ-މެއިލް އެޑްރެސް އަދި ފައިސާ ދެއްކި ރަސީދުގެ ކޮޕީ [email protected] އަށް ފޮނުއްވުމަށް އެދޭ ކަމަށާއި، މި މަސައްކަތާއި ބެހޭ އެންމެހައި ލިޔެކިޔުންތައް ސޮފްޓްކޮޕީ ފޯރމެޓުގައި މި މިނިސްޓްރީގެ ވެބްސައިޓް www.finance.gov.mv އިން 12 އޭޕްރީލް 2020 ފެށިގެން ޑައުންލޯޑް ކުރެވެން ހުންނާނެ ކަމަށްވެސް އެ އިއުލާނުގަިއ ވަނީ ބުނެފައެވެ.\nމާފަރު އެއާރޕޯޓް ތަރައްގީކޮށްފައި ވަނީ ރާއްޖޭގެ ތިން ވަނައަށް އެންމެ ބޮޑު ރަންވޭއެވެ. އަދި ރަންވޭ އިތުރު އެއް ކިލޯ މީޓަރަށް ބޮޑުކޮށްފިނަމަ ދުނިޔޭގެ އެންމެ ބޮޑު އެއާރކްރާފްޓް މި އެއާޕޯޓަށް ޖެއްސޭނެއެވެ. އަދި ޕްރައިވެޓް ޖެޓްތައްވެސް އެކޮމޮޑޭޓް ކުރާ ފެންވަރަށް މި އެއާރޕޯޓް ވަނީ ތަރައްޤީ ކޮށްފައެވެ.\n12 އަހަރުގެ ދިގު އިންތިޒާރަކަށްފަހު މާފަރު އިންޓަރނޭޝަނަލް އެއާރޕޯޓު ރަސްމީކޮށް ހުޅުވާ، އެތެރޭގެ އުދުހުންތައް ފަށާފައިވަނީ މިދިޔަ އަހަރުގެ ޑިސެމްބަރ މަހުގެ2ވަނަ ދުވަހުއެވެ.\nމާފަރު އެއާޕޯޓުގެ ތަރައްގީ ކޮށްފައި ވަނީ 2.2 ކިލޯ މީޓަރުގެ ދިގު ރަންވޭ އަކާ އެކުގަ އެވެ. އެ ރަންވޭއަކީ އެއާބަސް އޭ 320 އަދި ބޮއިންގް 737 މަރުކާގެ މަތިންދާބޯޓު ޖެއްސޭ ވަރުގެ ރަންވޭ އެކެވެ. އެންމެ ފުރަތަމަ މި އެއަރޕޯޓުގެ މަސައްކަތް ހަވާލުކޮށްފައިވަނީ، ދިވެހި ކުންފުންޏެއް ކަމަށްވާ، ނޫނު ހޮޓެލްސް ނަމަކަށް ކިޔާ ކުންފުންޏަކާއި އެވެ. 2007 ވަނަ އަހަރު ހަވާލުކުރި މި އެއާރޕޯޓުގެ ޢަމަލީ އެއްވެސް މަސައްކަތެއް ކުރިއަށްނުދާތީ، 2012 ވަނަ އަހަރުގެ ޑިސެމްބަރ މަސް ތެރޭގައި މާފަރު ރައްޔިތުންނާއި، މުޅި ނ. އަތޮޅުގެ ރައްޔިތުން ވަނީ މެދުނުކެނޑި 28 ދުވަސް ވަންދެން އިޙްތިޖާޖުވެސް ކޮށްފައެވެ.


Furathama ticket gathy 18 gadeeru queue gai huri supporter eh! - vNews.mv\nއަންގާރަ ދުވަހު ހެނދުނު ޓިކެޓު ގަންނަން ސޯޝަލް ސެންޓަރުގައި ތިބި ދިވެހި ސަޕޯޓަރުން- ފޮޓޯ:- ވީނިއުސް\nފުރަތަމަ ޓިކެޓު ގަތީ 18 ގަޑިއިރު ކިއުގައި ހުރި ސަޕޯޓަރެއް!\nއައްފާން މުހައްމަދު 12 October 2021, 17:53\nސާފް ޗެމްޕިއަންޝިޕުގައި ބުދަ ދުވަހުގެރޭ ރާއްޖެ އާއި އިންޑިއާ ބައްދަލުކުރާ މެޗަށް ޓިކެޓު ވިއްކަން ފަށާފައިވާއިރު 18 ގަޑިއިރު ކިއުގައި ހުރެގެން ދިވެހި ޒުވާނަކު މިމެޗަށް ޓިކެޓު ގަނެފިއެވެ.\nއަންގާރަ ދުވަހު ހެނދުނު ޓިކެޓު ގަންނަން ސޯޝަލް ސެންޓަރު ސަރަހައްދުގައި 18 ގަޑީރު ހޭދަކުރި ސަޕޯޓަރާއެކު މިނިސްޓަރ މަހްލޫފް- ފޮޓޯ:- ފޭސްބުކް\nއެތައް ގަޑިއިރެއް ކުރިން ޓިކެޓު ގަތުމަށް ކިއު ނުހެދުމަށް ކަމާބެހޭ އިދާރާތަކުން އިލްތިމާސް ކޮށްފައިވީނަމަވެސް ރާއްޖެ ޓީމަށް ސަޕޯޓުކުރުމަށް ބޭނުންވާ އެތައް ބަޔަކު ރެއިން ފަށައިގެން ސޯޝަލް ސެންޓަރ ސަރަހައްދުގައި ކިއު ހަދާފައިވާއިރު ބައެއް ފަރާތްތަކުން ކިއު އަށް އަރާފައިވަނީ ގިނައިރު އެތާ ތިބެވޭނެ އިންތިޒާމުތަކެއް އަމިއްލަ އަށް ހިފައިގެން ގޮހެވެ.\nއަންގާރަ ދުވަހު ހެނދުނު ޓިކެޓު ގަންނަން ސޯޝަލް ސެންޓަރު ސަރަހައްދުގައި ތިބި ދިވެހި ސަޕޯޓަރުން- ފޮޓޯ:- ފޭސްބުކް\nއެގޮތުން އެތަނުގައި އިށީނދެގެން ތިބުމަށް ނުވަތަ އޮށޯވެގެން އޮތުމަށް ބޭނުންވާނެ ގޮނޑި، ކުނާ އަދި އެހެން ސާމާނުތަކާއެކު ކިއުއަށް އަރާފައިވާއިރު ބައެއް ފަރާތްތަކުން ކިއުގައި ތިބޭއިރު މުނިފޫހި ފިލުވުމަށް ތާސްބައި ފަދަ އެކި ކުޅިވަރު ކުޅޭ ސާމާނުވެސް ގެންގޮސްފައިވެއެވެ.\nރާއްޖޭގެ ގައުމީ ޓީމު ގަލޮޅު ދަނޑުގައި މެޗެއް ކުޅޭނަމަ އެމެޗެއް ބެލުމަށް ދިވެހި ސަޕޯޓަރުންދޭ އަހަންމިއްޔަތާއި އެދައްކާ ނަމޫނާ އަކީ ހަމައެކަނި މިއަދަކު ނުވަތަ އިއްޔެއަކު ފެނިގެން ގޮސްފައިވާ ކަމެއް ނޫނެވެ. މީގެ އެތައް ޒަމާނެއް ކުރިންވެސް ކަން އޮތީ ހަމަ މިހެނެވެ.\nގަލޮޅު ދަނޑުގައި މުބާރާތަށް ޓިކެޓުވިއްކުން މީގެކުރިން ކުރިއަށް ދިޔަނަމަވެސް މޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަންސްގެ ބޮޑު ހިޔާނާތުގެ މައްސަލާގައި މަގާމުން އެކަހެރި ކޮށްފައި ހުންނެވުމަށްފަހު ހަތަރުމަހަށްފަހު ޔޫތް މިނިސްޓަރ އަހްމަދު މަހްލޫފްގެ ސަސްޕެންޝަން އުވާލުމާއެކު އެމަނިކުފާނު އެންމެ ފުރަތަމަ ކުރެއްވި ކަމަކީ ޓިކެޓު ގަންނަން ބޭނުންވާ ފަރާތްތަކަށް އެކަން ކުރުމުގައި ލުއި ގޮތެއް ހަމަޖައްސަވައިދެއްވުމަށް ފުޓުބޯޅަ އެސޯސިއޭޝަން އޮފް މޯލްޑިވްސް އާއިއެކު މަޝްވަރާ ކުރެއްވުމެވެ.\nސާފް ޗެމްޕިއަންޝިޕުގައި ރާއްޖެއިން ލަންކާ ބަލިކުރި މެޗަށްވެސް ޓިކެޓު ގަތުމަށް ސަޕޯޓަރުންނަށް ގޮންޖެހުން ތަކަކާއި ކުރިމަތިވެފައިވީއިރު އެމެޗުގައި ސަޕޯޓަރުންނަށް ވިއްކި ޓިކެޓުގެ އަދަދު މަދުކަމުންވެސް ގިނަބަޔަކު ވަނީ ޝަކުވާކޮށް އިހުތިޖާޖު ކޮށްފައެވެ.\nމިހުރިހާ ކަމަކަށް ރިއާޔަތްކޮށް އެފްއޭއެމް އާއިއެކު ކުޅިވަރު ވަޒީރު މަޝްވަރާކޮށްފައިވާއިރު މިކަންކަމަށް މިހާރު ވަނީ ކޮންމެވެސް ވަރެއްގެ ހައްލެއް ގެނެސް ލުއިތަކެއް ގެނެސްދެއްވާފައެވެ.\nއެގޮތުން ކުރިން ގަލޮޅު ދަނޑުގެ ދެ ކައުންޓަރުން ވިއްކަމުންދިޔަ ޓިކެޓުތައް މިމެޗަށް ވިއްކާނީ ސޯޝަލް ސެންޓަރުގައި އެޔަށްވުރެ ގިނަ ކައުންޓަރުތަކަކުންނެވެ. އަދި ކުރިން ސަޕޯޓަރުންނަށް 2700 ޓިކެޓުވިއްކުމަށް ނިންމިނަމަވެސް ފަހުން ވަނީ އިތުރު 1000 ޓިކެޓު ވިއްކާފައެވެ. މިމެޗަށް އެންމެ ފުރަތަމަވެސް ވިއްކަން ކަނޑައަޅާފައިވަނީ 3000 ޓިކެޓެވެ.\nމީގެކުރިން މީހަކަށް5ޓިކެޓު ވިއްކަމުން ދިޔައިރު ކިއުގައި ޖެހޭ ގިނަ ފަރާތްތަކަކަށް ޓިކެޓު ވިއްކުމުގެ ބޭނުމުގައި ކޮންމެ މީހަކަށް ވިއްކުމަށް ނިންމާފައިވަނީ ދެ ޓިކެޓެވެ.\nމިއަދު ހެނދުނު 10:00 އިން ފެށިގެން 23:00 އާއި ހަމައަށް ޓިކެޓު ވިއްކުމަށް ނިންމާފައިވީނަމަވެސް ޓިކެޓު ވިއްކަން ފެށިތާ3ގަޑިއިރުގެ ތެރޭ ވިއްކަން ކަނޑައަޅާފައިވާ ހުރިހާ ޓިކެޓެއް ވަނީ ވިކި ހުސްވެފައެވެ.\nރާއްޖެ އާއި ލަންކާ ބައްދަލުކުރާ މެޗު ކުޅޭނީ ބުދަ ދުވަހުގެރޭ 21:00 ގައެވެ. މިމެޗަކީ މުބާރާތުގެ ފައިނަލަށް ދަތުރުކުރުމަށް ދެޓީމަށްވެސް މޮޅުވުން މަޖުބޫރު މެޗެކެވެ.\nމުބާރާތުގެ ފަހު މެޗުތައް ބުދަ ދުވަހު ކުޅޭއިރު ސްރީ ލަންކާ ނޫން އެހެން ހުރިހާ ޓީމަކަށްވެސް ފައިނަލަށް ދިއުމުގެ ފުރުސަތު އެބައޮތެވެ. މިވަގުތު ޕޮއިންޓް ތާވަލުގެ އެއްވަނައިގައި3މެޗުން6ޕޮއިންޓާއެކު ނޭޕާލް އޮތްއިރު ދެވަނައިގައި ރާއްޖެވެސް އޮތީ މިއަދަދަށް ޕޮއިންޓު ހޯދައިގެންނެވެ. ރާއްޖެއަށް ފައިދާ ގޯލުގެ ތަފާތުން ނޭޕާލްގެ މައްޗަށް ކުރި ލިބުނު ކަމުގައިވީނަމަވެސް ނޭޕާލަަށް އެއްވަނަ ލިބެނީ މުބާރާތުގެ ގަވައިދުގާ ވާގޮތުން ހެޑް-ޓު-ހެޑް ނަތީޖާއަށް އިސްކަން ދޭތީއެވެ. ޕޮއިންޓް ތާވަލުގެ ތިންވަނައިގައި އިންޑިއާ އޮތީ ތިން މެޗުން5ޕޮއިންޓާއެކުއެވެ. ހަތަރުވަނައިގައި ބަންގްލަދޭޝް އޮތީ4ޕޮއިންޓާއެކުއެވެ.


SunOnline: ''Heeleemaa'' ge dhen anna version ves vaanee Copy akahbaa?\nރޭ މަރުވި ބަންގްލަދޭޝްގެ މީހަކު ކޮވިޑަށް ޕޮޒިޓިވްވެއްޖެ\n"ހީލީމާ"ގެ ދެން އަންނަ ވާޝަން ވެސް ވާނީ ކޮޕީއަކަށްބާ؟\nމުޙައްމަދު މުސްޠަފާ 05 Nov 2018, 09:13\n"ހީލީމާ" ގެ ޕޯސްޓަރަކާއި "ހީލީމާ އެގެއިން" ހެ ޕޯސްޓަރު...\nސްކުޔާ އިލެވެން ސްޓޫޑިއޯއިން 2016 ވަނަ ރިލީޒް ކުރި "ހީލީމާ" ލަވަ އަކީ ގިނަ ބައެއްގެ މަގުބޫލުކަން ލިބި ގިނަ ބައެއްގެ ސަމާލުކަން ދަމައިގަން ލަވައެކެވެ. ސަބަބުތަކެއް ނެތިއެއް ނޫނެވެ. މަޝްހޫރު ދެ އެކްޓަރުން ކަމަށްވާ މަރިޔަމް އައްޒައާއި އޭނާގެ ކުރީގެ ފިރިމީހާ އިސްމާއިލް ޖުމައިހް (ޖުމާ) ގެ އެކްޓިންނެވެ. ފާހަގަކޮށްލެވޭ އަނެއް ކަމަކީ އައްޒަގެ ކޮސްޓިއުމް ތަކެވެ.\n"ހީލީމާ" އަކީ މިހާތަނަށް އެންމެ ބޮޑު ހަރަދެއް ކޮށްގެން ހެދި ފުރަތަމަ ވީޑިއޯ ލަވައެވެ. ތިން ލައްކަ ރުފިޔާ ހަރަދު ކޮށްގެން ހެދި އެ ލަވަ ވަނީ ރަޝިޔާގެ ޓީވީ ޗެނަލަކުން އޮން އެއާ ވެސް ކޮށްފައެވެ.\nގިނަ ބަޔަކަށް އެ ލަވަ ކަމުދިޔަ ނަމަވެސް އެ ލަވަ ގިނަ ބަޔަކަށް ސިފަވީ އެއީ ހިންދީ ލަވަ އެއްގެ ކޮޕީއެއްގެ ގޮތަށެވެ. 2015 ވަނަ އަހަރު ރިލީޒްކުރި ކާޖަލް އަދި ޝާހްރުކްހާން ފެނިގެންދާ ފިލްމު "ދިލްވާލޭ" ގައި ހިމެނޭ "ގޭރުއާ" ލަވަ އާ އެއްގޮތް ކަމެއް ހުރި ކަމަށް މީހުން ބުނަން ފެށިއެވެ.\n"ހީލީމާ' ގެ މަންޒަރަކާއި "ގޭރުއާ" ގެ މަންޒަރެއް....\n"ގޭރުއާ" ލަވައިގައި ކާޖަލް ލައިފައިވާ ގޮތަށް ބޮޑެތި ހެދުން ތަކެއް އައްޒަ "ހީލީމާ" ލަވައިގައި ވަނީ ލާފައެވެ. އަދި "ގޭރުއާ" ގެ މަންޒަރުތައް ނަގާފައިވާ ގޮތަށް ވައިގެ ތެރޭގެ އިތުރުން ހަލާކުވެފައި ހުންނަ ބޮޑެތި ބޯޓު ފަހަރުގައި "ހީލީމާ"ގެ މަންޒަރުތައް ނަގާފައި ވުމުން ގިނަ ބަޔަކު ބެލީ ހަމަ ހިންދީ ލަވައިގެ ކޮޕީއެއް ކަމަށެވެ.\nޝާހް އާއި ކާޖަލްގެ "ގޭރުއާ" ލަވަ....\nގިނަ ބައެއްގެ ފާޑު ކިޔުންތައް އަމާޒު ވިޔަސް "ހީލީމާ" އަކީ ވަރަށް ބޮޑަށް ވައިގަ ހިފާލި ލަވައެކެވެ. އެ ލަވައަށް ލިބުނު ކާމިޔާބީ އާއި ތަރުހީބާއެކު އެ ލަވަ ޑައިރެކްޓް ކުރި އަޒްހާން އިބްރާހިމް މިހާރު ބިޒީ ވެގެން މިއުޅެނީ "ހީލީމާ"ގެ އެހެން ވާޝަނެއް ބެލުންތެރިންނާ ހަމަޔަށް ގެންނާށެވެ. މިފަހަރުގެ ލަވަ ޕްރޮމޯޓް ކުރަނީ "ހީލީމާ އެގެއިން"ގެ ނަމުގައެވެ.\nޒުވާން ދެ މޮޑެލް އާއެކު "ހީލީމާ އެގެއިން"ގެ މަސައްކަތް ފަށައިގެން ކުރިޔަށް ދާކަމަށް "ސަން" އާ ވާހަކަ ދައްކަމުން އަޒްހާން ބުންޏެވެ. އަދި އަންނަ މަހުގެ ފަހުކޮޅު ލަވަ ބެލުންތެރިންނާ ހަމަޔަށް ދޫކޮށްލަން މަސައްކަތް ކުރާ ކަމަށް އޭނާ ފާހަގަ ކުރިއެވެ. ފިލްމީ ދާއިރާއަށް މުޅިން އައު މުހައްމަދު އިޝްފާން އަދި ޖަމްޝީދާ ޖަމްޝީދު އާއެކު ލަވައިގެ ގިނަ މަންޒަރުތަކެއް މިހާރު ޝޫޓް ކޮށް ނިންމައިފިއެވެ.\n"ހީލީމާ" ގެ ޑައިރެކްޓަރު އަޒްހާނާއެކު "ހީލީމާ އެގެއިން" އިން ފެނިގެންފާނެ އިޝްފާން އަދި ޖަމްޝީދާ....\nކުރީގެ ލަވައިން އައްޒަ އާއި ޖުމާ އެވެ. މިފަހަރު މުޅިން އާ ދެ ފަންނާނެކެވެ. އައްޒަ އާއި ޖުމާ ދެއްކި އެކްޓިން އިޝްފާނަށާއި ޖަމްޝީދާ އަށް ދެއްކި ދާނެތޯ އެއީ ޔަގީނުންވެސް ގިނަ ބައެއްގެ ހިތުގައި އުފެދޭނެ ސުވާލެކެވެ.\nއަޒްހާން ބުނަނީ، އިޝްފާނާއި ޖަމްޝީދާ އަކީ ވެސް ދިވެހ ފިލްމީ އިންޑަސްޓްރީގައި ތިބި އެކްޓަރުންނާ އަރާ ހަމަކުރެވިދާނެ ވަރުގެ މޮޅު ދެ ފަންނާނުން ކަމަށެވެ. އިމޭޖިނޭޝަން ރިއަލިޓީގެ ކުޑައިގެ ދަށުން ހަދާ "ހީލީމާ އެގެއިން"ގެ މަންޒަރުތައް ނަގަން ނިންމާފައިވަނީ ކުރިން ލަވައިގައި ފެނިގެންދިޔަ ފަދަ ހިތްގައިމު މަންޒިލް ތަކުގައެވެ. އަދި އެ ލަވައިގައި ވަރަށް ހާއްސަ މަންޒަރެއް ހިމެނޭނެ ކަމަށް އަޒްހާން ފާހަގަކުރިއެވެ.\nއައްޒަ އާއި ޖުމާގެ "ހީލީމާ" ލަވަ....\n"ހީލީމާ" ކިޔާފައިވަނީ މަޝްހޫރު ދެ ލަވަކިޔުންތެރިން ކަމަށްވާ މަރިޔަމް އަޝްފާ އާއި ފިރިމީހާ މުހައްމަދު އަބްދުލް ޣަނީ (ތޭރަވާ) އެވެ. ކުރިޔަށް އޮތް "ހީލީމާ އެގެއިން" އިން އިވިގެންދާނީ ލަވަކިޔުންތެރިޔާ ލަމްހާ ލަތީފާއި މޯލްޑިވިއަން އައިޑޮލް ސީޒަން ތިނަކުން ވިދާލި ރައިހާން އާދަމްގެ އަޑެވެ.\n"ހީލީމާ އެގެއިން" ޕްރޮމޯޝަން ތައް ބާކީ އޮތް ދުވަސްތަކުގައި ކުރިޔަށް ގެންދިޔުމަށް ވަނީ ހަމަޖެހިފައެވެ. މިހާރު މިވަނީ ލަވައިން ފެނިގެންދާނެ އިޝްފާނާއި ޖަމްޝީދާ އާއެކު ލަވައިގެ ޕޯސްޓަރު ވެސް ދައްކާލާފައެވެ. އައްޒަ އާއި ޖުމާގެ "ހީލީމާ" ކަހަލަ ލޯބީގެ މަންޒަރުތަކެއް ހުންނާނެ ލަވަ އެއް ކަން ޕޯސްޓަރުން ވެސް ހާމަވެއެވެ.\nބޮޑެތި ހެދުން ތަކަކާއި ރީތި މޭކަޕް ތަކެއް ކޮށްގެން ރާއްޖޭގެ އެކި ކަންކޮޅުތަކުގައި ނަގަމުން އެ އަންނަ "ހީލީމާ އެގެއިން" ވެސް ވާނީ އަނެއްކާ ކޮޕީ އަކަށްބާ އެވެ؟ "ހީލީމާ" އަށް ވުރެއް "ހީލީމާ އެގެއިން"ގެ އަޑު ގަދަ ވާނެ ބާއެވެ؟


Dho?! Mashakahvaa laahikeh noon; Keekaytha kiyaanee?\nމަށަކަށްވާ ލާހިކެއްނޫން؛ ކީކޭތަ ކިޔާނީ؟\nހިތްކިޔާ މީހަކު ފެނި، ފުރަތަމަ ފަހަރަށް އެމީހަކާ ވާހަކަ އަޅުވައިލަން އުޅޭ މަޖާ ވާހަކަތައް އަބަދުވެސް އަޑުއިވެ އެވެ. އެހެން އުޅޭއިރު ބައެއް މީހުނަށް ލަނޑު ވެސް ލިބެ އެވެ. މިކަމުގައި ކާމިޔާބު މީހުން، ހަމަ ވަރަށް ކާމިޔާބެވެ. އެކަމަކު އަނެއް ބަޔަކަށް މިއީ އަނގަ ހުޅުވާލަން ވެސް ކެރޭ ހާލަތެއް ނޫނެވެ.\nއާންމު ގޮތެއްގައި ދެ މީހަކު ވާހަކަ ދައްކަން ފަށައި ގުޅުން ބަދަހިވެގެން ދަނީ ނޭނގުމުގެ ތެރޭގަ އެވެ. ކޮންމެވެސް ތަނަކުން ދިމާވެ ނުވަތަ ނަން އެނގި އެކަކު .އަނެކަކަށް ގޮވާލައި ހިނިތުންވެލާ ހިސާބުން އެ ގުޅުމެއްގެ ބިންގާ އެޅެ އެވެ. އެކުވެރިކަމަށް ނުވަތަ ލޯތްބަށް ނުވަތަ ދެކެފަރިތަ ގުޅުމަކަށްވެ ސިއްކަ ޖެހެ އެވެ.\nމީހަކާ ވާހަކަ ދައްކަން ކިތަންމެ ބޭނުންވިޔަސް އެ މީހަކަށް އުނދަގުލަކަށްވާ ގޮތަށް ނުވަތަ ފުރައްސާރަޔަކަށްވާ ގޮތަށް ނޫޅެއްޗެވެ. ތަހުޒީބު ރީތި ގޮތް އޮންނާނެ އެވެ.\nމި ދެނީ އިންޒާރެކެވެ. ތިމާ އެހެން މީހަކާ ވާހަކަ ދައްކާ ގުޅުމެއް އުފައްދަން އުޅުނަސް އަނެކާގެ ފަރާތުން ލިބޭ އިޝާރާތުން އެ މީހެއްގެ ހިތް އެނގޭނެ އެވެ. ޕޮޒިޓިވް އިޖާބައެއް ނުލިބޭ ނަމަ ދެން އެކަން ހުއްޓާލާފައި ދުރުގައި ހުންނަންވީކަން އެނގެން ޖެހޭނެ އެވެ. އެކަމަކު އޭނާ އަނެއްކޮޅު ދިމާވެއްޖެ ނަމަ ކުރިއަށް ދިއުމުގައި މައްސަލައެއް ނެތެވެ.\nދެން ވާހަކަ ކުރިއަށް ގެންދަން، ދެ މީހުން ގަޔާވާ ކަންކަން ދެނެގަނެ އެ މައުލޫގެ ތެރެއަށް ވަންނާނީ އެވެ. އެކަކު އަނެކެއްގެ އިހްސާސްތަކަށް އިހްތިރާމްކޮށް ސަމާސާ ވިހަ ނުކޮށް އުޅޭށެވެ. އެހެން ނޫނީ އެކަކު އަނެކެއްގެ ވާހަކަތައް ހިއްސާކޮށް ގުޅުމެއް ބަދަހިކުރަން ފުރުސަތެއް ނުލިބޭނެ އެވެ.\nއެކަމަކު މި ހުރިހާ ކަމެއްގެ ކުރިން ވެސް އޮންނާނީ ގަޔާވާ ގޮތަކަށް ވާހަކައެއް ފަށާނެ މޮޅު އިބާރާތެއް ބޭނުންކޮށްލުމެވެ. ފަށާނެ ގޮތް ބުނެބަލާށެވެ.


Maaliyyathu Gavaaidhah Genna Badhulathaku Ge Sababun Corruption Madhu Kureveyne Kamah Belevey: Usham - Vaguthu\nދައުލަތުގެ މާލިއްޔަތު ގަވާއިދުގައި އޮންނަ 10.27 މާއްދާއަށް ފިނޭންސް މިނިސްޓްރީ އިން ދާދި ފަހުން ގެނެސްފައިވާ ބަދަލުތަކުގެ ސަބަބުން ކޮރަޕްޝަން މަދު ކުރެވިދާނެ ކަމަށް ބެލެވޭ ކަމަށް ރައްޔިތުންގެ މަޖިލީހުގެ ވިލިމާލެ ދާއިރާގެ އަމިއްލަ މެންބަރު އަހުމަދު އުޝާމް ވިދާޅުވެއްޖެއެވެ.\nމާލިއްޔަތު ގަވާއިދުގެ 10.27 މާއްދައަކީ ބިޑް ނުކޮށް މަޝްރޫއުތައް ހަވާލު ކުރެވޭ ގޮތަށް އޮންނަ މާއްދާއެކެވެ. އެ މާއްދާ އުވާލުމަށް އެންޓި ކޮރަޕްޝަން ކޮމިޝަން (އޭސީސީ) އިން ހުށަހެޅިއެވެ. އެކަމަކު މުޅި މާއްދާ އުވާލުމުގެ ބަދަލުގައި މާއްދާއަށް ބަދަލުތަކެއް ގެނައީއެވެ.\nފިނޭންސްއިން ވިދާޅުވާ ގޮތުގައި އެ ބަދަލުތަކަކީ އެ މިނިސްޓްރީއާއި، އޭސީސީއާއި، އޮޑިޓަ ޖެނެރަލްއާއި، އެޓާނީ ޖެނެރަލް ހިމެނޭޭ ގޮތަށް އެކުލަވާލާފައިވާ ކޮމިޓީގެ މަޝްވަރާގެ މަތިން ގެނެސްފައިވާ ބަދަލުތަކެކެވެ. އެ ކޮމިޓީން ދަނީ ގަވާއިދަށް ގެންނަން ޖެހޭ ބަދަލުތައް ދެނެގަތުމަށް މަޝްވަރާކޮށް ދިރާސާ ކުރަމުންނެވެ.\nޑެެޕިއުޓީ އެޓާނީ ޖެނެރަލް ކަން ވެސް ކުރައްވާފައިވާ އުޝާމް ކުރެއްވި ޓްވީޓެއްގައި ވިދާޅުވީ، މާލިއްޔަތު ގަވާއިދަށް ގެނެވޭ އިސްލާހުތަކުގެ ސަބަބުން ކޮރަޕްޝަނަށް މަގުފަހިވާ ގޮތަށް މަޝްރޫއުތައް ދިނުން މަދުވެގެން ދާނެ ކަމަށް ބެލެވޭ ކަމަށެވެ.\n"މި މާއްދާއާ އެއް ގޮތަށް މިނިސްޓްރީތަކުން އަމަލު ކުރާ ކަން ރަނގަޅަށް މޮނިޓާ ކުރުމަކީ ވެސް މުހިއްމު ކަމެއް،" އުޝާމް ވިދާޅުވިއެވެ.\nފިނޭންސް މިނިސްޓަރ އިބްރާހިމް އަމީރު މިއަދު ޓްވީޓާ މެދުވެރިކޮށް ފިނޭންސްއިން މާލިއްޔަތު ގަވާއިދަށް އިސްލާހު ގެނެސް ގެޒެޓް ކުރަން ފޮނުވާފައިވާ ދެލިކޮޕީގެ ކަރުދާސް އާންމުކުރައްވާފައިވެއެވެ.\nއޭގައިވާ ގޮތުން ދެން ބިޑްނުކޮށް މަޝްރޫއު ހަވާލު ކުރެވޭނީ ސަރުކާރުގެ 50 އިންސައްތައަށް ވުރެ ބޮޑު މެޖޯރިޓީއެއްގެ ހިއްސާ އޮންނަ ކުންފުނިތަކާއި އެ ކުންފުނިތަކުގެ ސަބްސިޑަރީ ކުންފުނިތަކާއި، މޯލްޑިވްސް ސްޓޮކް އެކްސްޗޭންޖްގައި ލިސްްޓް ކޮށްފައިވާ ސަރުކާރުގެ މެޖޯރިޓީ ހިއްސާ ހިމެނޭ ކުންފުންޏަކަށް އެކަންޏެވެ.\nކުރިން އެ މާއްދާގައި އޮންނަނީ ސަރުކާރުގެ ހިއްސާ އޮންނަ ކޮންމެ ކުންފުންޏަކާއި، މޯލްޑިވްސް ސްޓޮކް އެކްސްޗޭންޖްގައި ލިސްޓްކޮށްފައިވާ ސަރުކާރުގެ ހިއްސާ އޮންނަ ކޮންމެ ކުންފުންޏަކަށް ވެސް ބިޑްނުކޮށް މަޝްރޫއު ހަވާލު ކުރެވޭ ގޮތަށެވެ.\nކުންފުނިތަކުގެ އިތުރަށް ސަރުކާރުގެ މަސްލަހަތު އޮންނަ ކޯޕަރޭޓިވް ސޮސައިޓީއަކަށް ނުވަތަ ގައުމީ ޖަމިއްޔާއެއް ނުވަތަ ޖަމާއަތެއް ކަމަށް ސަރުކާރުން ގަބޫލު ކުރާ ކޮންމެ ފަރާތަކަށް ވެސް ބިޑްނުކޮށް މަޝްރޫއުތައް ހަވާލު ކުރެވޭ ގޮތަށް ކުރިން އޮތެވެ.\nމީގެ އިތުރުން ސަރުކާރުގެ މެޖޯރިޓީ ހިއްސާ އޮންނަ ކުންފުނިތަކަށް ބިޑްނުކޮށް މަޝްރޫއުތައް ހަވާލު ކުރުމުގައި ޝަރުތުތަކެއް ވެސް ކަނޑައަޅައި މާއްދާގައި ބަޔާން ކުރާ ގޮތަށް އެ ކަރުދާހުގައިވެއެވެ.\nއެ ގޮތުން، ބިޑްނުކޮށް ކުންފުންޏަކަށް މަސައްކަތެއް ހަވާލު ކުރާއިރު އެ މަސައްކަތަކީ އެ ކުންފުންޏެއްގެ މެންޑޭޓްގެ ތެރޭގައި އޮންނަ މަސައްކަތަކަށް ވާން ޖެހޭނެ ކަމަށް ކަރުދާހުގައިވެއެވެ.\nއެ މާއްދާގެ ދަށުން ކުންފުންޏަކާ ހަވާލު ކުރެވޭ މަސައްކަތެއް ތިންވަނަ ފަރާތަކަށް ކުންފުނިން ހަވާލުކޮށްގެން ނުވާނެ ކަމަށް ވެސް ބަޔާންކޮށްފައިވެއެވެ. އަދި މަސައްކަތް ހަވާލު ކުރާ މިނިސްޓްރީއަކުންް ނުވަތަ މުއައްސަސާއަކުން ވެސް މި ކަން ކަށަވަރު ކުރަން ވާނެ ކަމަށް އިސްލާހުގައިވެއެވެ.\nއޮޑިޓް އޮފީހަށް 80 މިލިއަން ރުފިޔާގެ ބޮޑު ބަޖެޓެއް ދޭން ފާސްކޮށްފި\nސެޕްޓެމްބަރު 24, 2020 21:32\nޒީރޯ ޓޮލަރެންސް ސަރުކާރުން މަދުކުރަންޖެހޭ ކޮރަޕްސަނެއް އޮވޭތަ؟؟؟؟


ރާއްޖޭގެ ބޮޑު ސަރަހައްދަކަށް މޫސުން ގޯސް – Dhuvas Online\nމޫސުމަށް ސަމާލުވުމަށް މެޓް އޮފީހުން އިލްތިމާސް ކުރޭ -- ދުވަސް ފޮޓޯ\nރާއްޖޭގެ ބޮޑު ސަރަހައްދަކަށް މޫސުން ގޯސްކަމަށް ލަފާކޮށް ހުދު ސަމާލު ނެރެފިއެވެ.\nމޫސުމާއިބެހޭ ގައުމީ އިދާރާއިން މި ސަމާލު ނެރެފައިވަނީ ހދ. އަތޮޅުން ފެށިގެން ދ އަތޮޅާއި ހަމައަށް 14 އަތޮޅު ހިމެނޭހެން، ހެނދުނު 06:00 އިން ހެނދުނު 11:00 އަށެވެ.\nސަމާލު ނެރެފައިވަނީ ބޯކޮށް ވާރޭ ވެހުމާއެކު ގުގުރުން އަދި ވިލާގަނޑުގައި ގަޑިއަކު 45 މޭލަށް ވައި ގަދަވާނެ ކަމަށް ލަފާކޮށެވެ.\nރާއްޖޭގެ ބޮޑު ސަރަހައްދަކަށް ހުދު ސަމާލު ނެރެފައިވާއިރު، އުތުރާއި މެދުރާއްޖޭގެ އެކި ހިސާބުތަކަށް މިއަދު ވިއްސާރަކުރާނެ ކަމަށާއި އަދި ބައެއް ރަށްތަކަށް ގުގުރުމާއެކު ބޯކޮށް ވާރޭވެހުން އެކަށީގެންވާކަމަށް އަދި ބައެއް ރަށްރަށަށް ކެރީގެ އަސަރު ފޯރާނެ ކަމަށް މޫސުން މިއަދު ނިމުތު ކޮށްފައިވެއެވެ.\nމިއަދު އިރުއޮއްސުމާއި ހަމައަށް މޫސުން ނިމުތުކޮށްފައިވާގޮތަށް ބަލާއިރު ދެކުނުގެ އަތޮޅުތަކަށް ދެކުނާއި ހުޅަނގުން ގަޑިއަކު ތިން މޭލާއި 13 މޭލާއި ދެމެދުގެ ބާރުމިނުގައި، އަދި އެހެން ހިސާބުތަކަށް ހުޅަނގުދެކުނާއި ހުޅަނގުން ގަޑިއަކު އަށް މޭލާއި 18 މޭލު ބާރުމިނުގައި ވައިޖެހޭނެކަމަށް ނިމުތުކޮށްފައިވެއެވެ. އަދި ވިލާގަނޑުގައި ގަޑިއަކު ގާތްގަނޑަކަށް 45 މޭލުގެ ބާރުމިނުގައި ވައިގަދަވުން އެކަށީގެންވާކަމަށްވެސް ބުނެފައިވެއެވެ.\nމެޓް އޮފީހުން ބުނެފައިވާގޮތުގައި މިއަދު ދެކުނުގައި ކަނޑު އާދައިގެވަރަކަށް މަޑުވާނެއެވެ. އެހެން ހިސާބުތަކަށް އާދައިގެ ވަރަކަށް ކަނޑު ގަދަވެފައި، ވިލާގަނޑުގައި ގަދަ ވާނެއެވެ.\nރާޅުގެ އުސްމިން ހުންނާނެ ކަމަށް ލަފާކޮށްފައިވަނީ ދެކުނުގެ އަތޮޅުތަކުގައި ދެ ފޫޓާއި ހަތަރު ފޫޓާއި ދެމެދުގެ އުސްމިނެއްގައެވެ. އެހެން ހިސާބުތަކުގައި ތިން ފޫޓާއި ހަ ފޫޓު އުސްމިނަށް ރާޅު ހުރެދާނެ ކަމަށް ބުނެފައިވެއެވެ.\nދިޔަވަރު ބޮޑުވާވަގުތު ބައެއް ރަށްރަށަށް އުދައެރުން އެކަށީގެންވާކަމަށާއި ހުރިހާ ފަރާތްތަކުން މޫސުމަށް ސަމާލުވުމަށް ދަންނަވާކަމުގައިވެސް މެޓް އޮފީހުން ބުނެފައިވެއެވެ.


FIFA World Cup: England balikoh Belgium in3vana hoadhaifi\nވާރލްޑް ކަޕް: އިނގިރޭސިވިލާތް ބަލިކޮށް ބެލްޖިއަމް ތިންވަނަ ހޯދައިފި\nމި މެޗުން ބެލްޖިއަމް މޮޅުވީ 2-0 ގެ ނަތީޖާއަކުން\nކ. މާލެ 15 ޖުލައި 2018 | އާދީއްތަ 00:30 3,160\nބެލްޖިއަމްގެ ކުޅުންތެރިން ލޯ މެޑަލްތަކާއެކު - ގެޓީ އިމޭޖާސް\nފީފާ ވާރލްޑް ކަޕްގެ ތިންވަނަ ހޮވި މެޗުގައި ބެލްޖިއަމްއިން އިނގިރޭސިވިލާތް ބަލި ކޮށްފިއެވެ.\nސެއިންޓް ޕީޓަސްބާގް ސްޓޭޑިއަމްގައި ކުޅުނު މި މެޗުން ބެލްޖިއަމް މޮޅުވީ 2-0 ގެ ނަތީޖާއަކުންނެވެ. މިއީ މިއަހަރުގެ ވާރލްޑް ކަޕްގައި މި ދެ ޓީމު ކުޅުނު ފުރަތަމަ މެޗެވެ. ބެލްޖިއަމް ފައިނަލަށް ނުގޮސް ތިންވަނަ ހޮވާ މެޗު ކުޅެން ޖެހުނީ 1-0 އިން ފްރާންސް އަތުން ބަލިވުމުންނެވެ. ހަމައެހެންމެ އިނގިރޭސިވިލާތް ފައިނަލަށް ނުދިޔައީ 2-1 އިން ކްރޮއޭޝިއާ އަތުން ބަލިވުމުންނެވެ.\nމި މެޗުގައި އިނގިރޭސިވިލާތުގެ ފުރަތަމަ އެގާރައިން ފަސް ބަދަލެއް ފެނިގެންދިޔައިރު ބެލްޖިއަމްގެ ފުރަތަމަ އެގާރައިން ފެނިގެންދިޔައީ އެންމެ ބަދަލެކެވެ.\nފުރަތަމަ ހާފު ފެށިގެން ބެލްޖިއަމްގެ ފަރާތުން މޮޅު ކުޅުމެއް ފެނިގެންދިޔައިރު ބެލްޖިއަމްއިން ވަނީ މެޗުގެ ހަތަރު ވަނަ މިނެޓުގައި ފުރަތަމަ ލަނޑު ޖަހާ ލީޑު ނަގާފައެވެ. މި ލަނޑު ނަސަރް ޗަޑްލީގެ އެހީތެރިކަމާއެކު އެޓީމަށް ޖަހައިދިނީ ތޯމަސް މިއުނިއާއެވެ. މި ލަނޑަށް ފަހު ވެސް ބެލްޖިއަމްގެ ކުޅުންތެރިން މެޗުގެ ކޮންޓްރޯލް ދެމެހެއްޓިއިރު ފުރަތަމަ ހާފުގައި ލަނޑު ޖެހުމަށް އިނގިރޭސިވިލާތުގެ ކުޅުންތެރިން މާ ރަނގަޅު ފުރުސަތުތަކެއް ތަނަވަސް ކުރެވިފައެއް ނުވެއެވެ.\nއެއް ލަނޑުގެ ލީޑެއްގައި އޮވެ ބެލްޖިއަމްއިން ފުރަތަމަ ހާފު ނިންމާލިއިރު މެޗުގެ ދެވަނަ ހާފުގައި ވެސް ބެލްޖިއަމްގެ ކުޅުންތެރިން ވަނީ މޮޅު ކުޅުމެއް ދައްކާފައެވެ. އެހެން ނަމަވެސް މި ހާފުގައި އިނގިރޭސި ކުޅުންތެރިން ވެސް ވަނީ ހަމަލާ އުފެއްދުމަށް މަސައްކަތްތަކެއް ކޮށްފައެވެ. އެގޮތުން މެޗުގެ 70 ވަނަ މިނެޓުގައި އެރިކް ޑަޔަރ ފޮނުވާލި ހަމަލާއެއް ބެލްޖިއަމްގެ ގޯލު ލައިން މަތިން ވަނީ ދިފާއު ކޮށްފައެވެ. ބެލްޖިއަމްއިން މެޗުގެ ދެވަނަ ލަނޑު ޖެހީ މެޗުގެ 82 ވަނަ މިނެޓުގައެވެ. މި ލަނޑު އެޓީމަށް ޖަހައިދިނީ ކެޕްޓަން އެޑެން ހަޒާޑްއެވެ.\nމިއީ ބެލްޖިއަމްގެ ތާރީހުގައި ވެސް ފުޓްބޯޅައިން އެޓީމު ހޯދި އެންމެ ބޮޑު ކާމިޔާބެވެ.